
הכנסת העשרים
מושב שלישי
<פרוטוקול מס' 370>
מישיבת ועדת הכלכלה
יום שלישי, כ"ח בחשון התשע"ז (29 בנובמבר 2016), שעה 18:00
<סדר היום:>
<פרק ח' כולו (תקשורת), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016 (מ/1083)

סעיפים 27-18 ו-28(2)-(5) בעניין הפרטת מערך הפצת השידורים הקרקעי בטכנולוגיה ספרתית 
(עידן+), מתן רישיון שידורים לגורם המפעיל והפצת השידורים גם באינטרנט
>
נכחו:

<חברי הוועדה:> 
איתן כבל – היו"ר
רוברט אילטוב
דוד ביטן
רועי פולקמן

חברי הכנסת:
קסניה סבטלובה
<מוזמנים:> 
	עו"ד במחלקה המשפטית, משרד האוצר 
	–
	ברוך לוברט

	רכז תקשורת ותיירות באגף תקציבים, משרד האוצר
	-
	אסף וסרצוג

	יועצת משפטית, משרד התקשורת
	-
	דנה נויפלד

	לשכה משפטית, משרד התקשורת
	-
	חגית ברוק

	עוזרת ראשית יעוץ וחקיקה, משרד המשפטים 
	–
	אלידור בליטנר

	יו"ר ועד העובדים, הרשות השניה לטלוויזיה ולרדיו 
	–
	מיכל גרוס

	עו"ד, הרשות השניה לטלוויזיה ולרדיו 
	–
	גילה  ורד

	מהנדס ראשי, הרשות השנייה לטלוויזיה ולרדיו
	-
	ניסים טל

	יועמ"ש סמנכ"ל, שידורי קשת 
	–
	שרית הכט

	יועצת משפטית, שידורי קשת
	-
	נגה רובינשטיין

	סמנכ"ל רגולציה, ערוץ 10
	-
	דבורה קמחי

	יועצת משפטית, ערוץ 20
	-
	מירי נאור אליאס

	סמנכ"ל תוכן, חברת הוט
	–
	יורם מוקדי

	סמנכ"לית רגולציה, חברת הוט
	-
	מיכל פליישר

	סמנכ"לית רגולציה, חברת יס
	-
	מיכל רפאלי כדורי

	המועצה לשידורי כבלים ולשידורי לוויין
	-
	איתמר חרמון

	איגוד תסריטאי הקולנוע והטלוויזיה, ארגוני יוצרים ומבצעים 
	–
	אברהם שמש

	חבר הנהלה תכנים מפיקי קולנוע וטלוויזיה
	-
	אסף אמיר

	יו"ר, האגודה הישראלית לתקשורת קהילתית 
	–
	יוחאי רוטנברג

	איגוד תסריטאי הקולנוע והטלוויזיה
	-
	עמית ליאור

	מנכ"ל הפדרציה הישראלית לתקליטים והקלטות 
	-
	מרדכי אמיתי

	חכ"ל 
	–
	מל פולישוק בלוך

	יו"ר התאחדות תחנות הרדיו האזוריות
	-
	דוד בן בסט

	סלוצקי אפיקי תקשורת
	-
	חיים סלוצקי

	מנכ"ל טיבי תקשורת 
	–
	ניב אומזגין

	מנכ"ל משותף, ערוץ הקניות 
	–
	עמי  איטח 

	יו"ר ועדת קניין רוחני, לשכת עורכי הדין 
	–
	ערן פרזנטי

	ממונה חקיקה, לשכת עורכי הדין 
	–
	פנחס מיכאלי

	מנכ"ל האגודה לזכות הציבור לדעת 
	–
	זיו מאור

	שדלן/ית ("החברה"- מיזם חברתי לקשרי ממשל ואסטרטגיה תקשורתית לארגונים חברתיים קטנים), מייצג/ת את האגודה לתקשורת קהילתית 
	–
	רחל כהן

	שדלן/ית (אימפקט (ל.א.ב) בע"מ), מייצג/ת את רשת 
	–
	אורלי בן שמאי

	שדלן/ית (גלעד יחסי ממשל ולובינג), מייצג/ת את ערוץ 9, ערוץ הקניות (לקוחות קבועים נוספים שנושא הישיבה נוגע אליהם באופן ישיר: הפדרציה הישראלית לתקליטים וקלטות בע"מ) 
	–
	יעל שילוני

	שדלן/ית (גלעד יחסי ממשל ולובינג), מייצג/ת את ערוץ 9, ערוץ הקניות (לקוחות קבועים נוספים שנושא הישיבה נוגע אליהם באופן ישיר: הפדרציה הישראלית לתקליטים וקלטות בע"מ) 
	–
	ליטל סבר

	שדלן/ית מייצג/ת את ערוץ הקניות וערוץ 9
	-
	דב אברמוביץ'

	שדלן/ית (גורן עמיר יועצים בע"מ), מייצג/ת את HOT 
	–
	משה ביבי

	שדלן/ית (גורן עמיר יועצים בע"מ), מייצג/ת את HOT 
	–
	נועה גונן

	שדלן/ית (קונטקטי בע"מ), אינ/ו מייצג/ת לקוחות בדיון זה (לקוחות קבועים נוספים: הפדרציה הישראלית לתקליטים וקלטות בע"מ, סלקום , ערוץ 20) 
	–
	קרן ברק

	שדלן/ית (פוליסי בע"מ), מייצג/ת את סלקום, פרטנר, קשת, תאגיד השידור הישראלי 
	–
	תמר אברמוביץ

	שדלן/ית 
	–
	מירב שמולי

	
	
	משה יחזקאל

	
	
	יהודית יחזקאל


<ייעוץ משפטי: >
אתי בנדלר
אביטל סומפולינסקי
<מנהלת הוועדה:>
לאה ורון
<רישום פרלמנטרי:>
שרון רפאלי
אור שושני
<פרק ח' כולו (תקשורת), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016
סעיפים 27-18 ו-28(2)-(5) בעניין הפרטת מערך הפצת השידורים הקרקעי בטכנולוגיה ספרתית 
(עידן+), מתן רישיון שידורים לגורם המפעיל והפצת השידורים גם באינטרנט
>
<היו"ר איתן כבל:>
שלום לכולם, ערב טוב, גברתי מנהלת הוועדה, היועצת והיועצות המשפטיות, גברתי הרשמת, אדוני הדובר, חבר הכנסת אילטוב, אנחנו בדיון שלישי – ואני מקווה שגם אחרון, וכך יהיה גם – בנושא פרק ח' מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016 מ/1083, סעיפים 27-18,2, 28(2)-(5) בעניין הפרטת מערך הפצת השידורים הקרקעי בטכנולוגיה ספרתית (עידן +) מתוך רישיון שידורים לגורם המפעיל והפצת השידורים גם באינטרנט. זה דיון שלישי, ואני מתכוון שהוא גם יהיה אחרון. 
איפה מר אפורי? 

<קריאה:>
הוא נמצא בחו"ל. 

<לאה ורון:>
בשיחות הטלפון שמר אפורי עשה לוועדה התחייבו שכן - - -

<היו"ר איתן כבל:>
חברים יקרים, אני רוצה להזכיר שבדיון האחרון הודעתי – ולא לחינם אישרנו את כל הסעיפים – להוציא את אותן נקודות שבהן קבענו שאנחנו בדין ודברים בין האוצר לביני לבין הגופים השונים שעל סדר יומנו: זכויות יוצרים, הפקות מקור, פרסומות, תשלום דמי הפצה, אמות מידה במכרז וערוץ הקניות. תחת זכויות יוצרים הכנסנו את מלי, את אקו"ם, טלי, אפורי וכל הגורמים האחרים. אמרתי שבכוונתי להגיע בישיבה הבאה לכדי החלטות. הגיע זמן קריאת שמע של שחרית. אנחנו כבר לא הולכים לעשות את הדברים יותר ממה שהתכוונו. אם לכשישוב מר אפורי מהגולה הדוויה עם כל מיני הערות, ואנחנו נשתכנע שמדובר בהערות של "היום הרת עולם, היום תעמיד במשפט" אז אני לא אהסס להגיש רביזיה, ונקיים דיון סביב אותו עניין שמצריך טיפול. אין לנו עניין לגנוב – במירכאות, כמובן – שום דבר לאורך כל הדרך. זאת אמונתי בחקיקה, גברתי , וכך אני תמיד פועל. לכן זה לא העניין. זה לא יעכב אותנו. 

אני לא מתכוון לקיים פה דיוני התמקחות. לשמחתי, התפתח משא ומתן ברוח הדברים. אני אמרתי את דברי למי שצריך, וגם קיימתי שיחות עם מי שצריך כדי לנסות לגשר על הפערים מתוך רצון כן שהפרויקט שקוראים לו  הפיכת עידן פלוס לפלטפורמה מתחרה להוט וליס תצא לדרך באופן שהיא באמת תהיה גורם מתחרה. שלא תתבלבלו. עם כל מה שאנחנו מוסיפים עליה, בסופו של עניין אני כבר מאוד סקפטי. לכן צריך להיות מאוד זהיר בעניין הזה, שלא נמצא את עצמנו מבלים פה לילות כמו שעשיתי עם חיבור מפעלים לגז. קיבלנו חוק מחורבן, הוצאנו חוק מפואר, ועד היום אנחנו ממלאים עם בלונים. אז אני לא רוצה שגם פה נשב ונעבוד, גברתי המנהלת, ובסוף יהיה לנו חוק על הפנים. 
ראשון הדוברים חבר הכנסת אילטוב שיציג את התייחסותו, בבקשה. 
<רוברט אילטוב (ישראל ביתנו):>
תודה, כבוד היושב-ראש, אני ביקשתי שתיתן לי את זכות הדיבור ראשון כיוון שאני רוצה להשאיר את כל המלאכה לך. העליתי באחד הדיונים את סוגית הרישיון הקבוע של הערוצים הייעודיים. אכן אמיר ביקש ממני להתחיל את הדיונים גם מול האוצר - - 

<היו"ר איתן כבל:>
אני מציע שתתחיל מהסוף. 

<רוברט אילטוב (ישראל ביתנו):>
בקיצור, הגענו להסכמות. 
<היו"ר איתן כבל:>
יפה. 

<רוברט אילטוב (ישראל ביתנו):>
הוסכם שהבקשה שלי תתקבל פה - - 

<היו"ר איתן כבל:>
אמור את בקשתך. 

<רוברט אילטוב (ישראל ביתנו):>
הבקשה היא לתת לערוצים ייעודיים רישיון קבע. במידה שזה לא ניתן אז להאריך את הזמן לחמש שנים. שנית, לגבי דמי הפצה לערוצים ייעודיים בפלטפורמה מתחרה – הגענו להסכמות עם נציגי האוצר שתהיה הגנת ינוקא לערוץ 9. חשוב שערוץ 9 ייכנס לפלטפורמה חינמית ולא יהיה בפלטפורמות של דמי מינוי של החברות הקיימות. 
<קריאה:>
- - -

<רוברט אילטוב (ישראל ביתנו):>
אני הבנתי שהגענו להסכמות, אבל אם אתה חושב שלא הגענו להסכמות אז גם אין בעיה. אנחנו נגיע להסכמות או שנדע להגיע להסכמות. 

חשוב שערוץ 9 יהיה בפלטפורמה הזאת וייהנה מהגנת ינוקא מכיוון שאנחנו מדברים על אוכלוסייה מאוד גדולה. בדרך כלל בערוץ צופים שאין להם יכולת כלכלית להתחבר ללוויין ולכבלים. לכן חשוב לתת את הפלטפורמה לאותם אנשים שאינם יכולים לקבל את זה חינם. אם יש לנו הפלטפורמה החינמית הזאת אז בטח הערוץ הזה צריך להיות פתוח לציבור הזה. 
<אתי בנדלר:>
אני מוכרחה לומר שלא הצלחתי להבין את הבקשה. ערוץ 9 הוא ערוץ ייעודי. ערוץ ייעודי יכול, כמובן, להיות מופץ בפלטפורמה הזאת. השאלה היא של דמי הפצה? 
<רוברט אילטוב (ישראל ביתנו):>
נכון. המצב הכלכלי של ערוץ 9 מאוד קשה- -
<מירי נאור אליאס:>

אפשר לחדד את זה לערוצים ייעודיים, בבקשה, ולא רק ערוץ 9? אני חושבת שזה מתבקש. 

<לאה ורון:>
מי את, בבקשה? 

<מירי נאור אליאס:>
מירי נאור מערוץ 20. 

<היו"ר איתן כבל:>
סליחה, גברתי, הרי בשלט הגענו גם לערוץ 20. אז כל אחד בתורו. 
<מירי נאור אליאס:>
אני מבקשת לחדד. 

<היו"ר איתן כבל:>
גברתי, אני לא מבקש עכשיו את עזרתך. אני לא אמנע מלעסוק בערוץ 20. הרי לא הפתעת אותנו עם הבקשה. 

<מירי נאור אליאס:>
אני שמחה. 

<היו"ר איתן כבל:>
זאת לא בקשה מפתיעה, אז תנוח דעתך. נכון, קרן, כבר גמרת לכולם את הראש? 
בבקשה, חבר הכנסת אילטוב, סיים. 

<רוברט אילטוב (ישראל ביתנו):>
לגבי דמי הפצה באופן כללי, לדעתי, אם המדינה רוצה לייצר פלטפורמה מתחרה אז צריך להתייחס גם לסוגיה הזאת בהתאם, והפלטפורמה צריכה להיות חינם. אלה הן הנקודות. תודה. 
<היו"ר איתן כבל:>
תודה, אדוני. 

אסף, בבקשה. 

<אסף וסרצוג:>
לגבי הבקשה לרישיון – זה לא במסגרת החקיקה. 

<היו"ר איתן כבל:>
אני אמרתי את זה גם לחברי חבר הכנסת אילטוב שזה לא במסגרת, אבל מה שתחליטו. 
<דנה נויפלד:>
זה לא החוק הזה אפילו. אנחנו נמצאים בחוק ה-DTT בכלל.
<רוברט אילטוב (ישראל ביתנו):>
היו הרהורים בעבר שהדברים לא יהיה בחוק הזה. אבל הכנסנו כי רצו להיכנס. זאת פרקטיקה מקובלת.
<היו"ר איתן כבל:>
השאלה אם אתה מכניס את עצמך לפה אם אתה לא מחליש את העניין. אתה יודע מה, אני לא יודע. 

<רוברט אילטוב (ישראל ביתנו):>
בדרך כלל אנחנו מכניסים תיקונים לחוק. 

<דנה נויפלד:>
אני מנסה להבין מה ההצדקה להתייחס למסגרת הזיכיון של ערוץ 9.
<רוברט אילטוב (ישראל ביתנו):>
כי רוב הערוצים הייעודים או קיבלו הארכה או קיבלו רישיון קבוע, והם לא. 
<דנה נויפלד:>
הם לא קיבלו רישיון קבוע. 

<איתמר חרמון:>
כל רישיון ניתן לתקופה מסוימת. כשתסתיים התקופה, אם המועצה תצא למכרז זה כמו כל רישיון שניתן במכרז. כל הערוצים הייעודיים ניתנו על סמך מכרז שהתקיים. 
<רוברט אילטוב (ישראל ביתנו):>
אני מבקש להעלות את זה בהצבעה.

<היו"ר איתן כבל:>
אין לי בעיה להעלות את זה בהצבעה, רק תתייחסו - - -

<דנה נויפלד:>
אני מנסה להבין מה הסיבה. 

<רוברט אילטוב (ישראל ביתנו):>
הסיבה היא שלא ניתן יותר להאריך להם את הזיכיון ואת הרישיון. זאת בעיה. 

<איתמר חרמון:>
כמו כל אחד שנגמר לו הרישיון. 

<דנה נויפלד:>
מכרזית נקבעה תקופת הזיכיון. הזכות ניתנה – לכמה שנים?
<איתמר חרמון:>
ל-10, לדעתי. אם אני זוכר נכון. 
<רוברט אילטוב (ישראל ביתנו):>
כל המערכות עברו לרישיון קבוע. 

<היו"ר איתן כבל:>
בוא נסכם. 

<רוברט אילטוב (ישראל ביתנו):>
זאת בדיוק הבעיה. כל המערכות עברו לרישיונות קבועים או האריכו להם את התקופה. 

<היו"ר איתן כבל:>
ולהם לא. 

<רוברט אילטוב (ישראל ביתנו):>
להם לא. לכן נוצר מצב שהם נפגעים. 

<היו"ר איתן כבל:>
אני מציע את הדבר הבא. אתה יודע, אני אשמור על זכותך כמו שאמרתי בדיון הקודם. נראה לי שלפי התגובה של אנשי המקצוע זה נפל עליהם. גם אם סגרת את זה עם מי שסגרת את זה, והוא לא בדיוק הידק את זה וידע לסגור עד הסוף, אני מציע שתניח את זה לפני, ואני אניח את זה בפני הגורם המקצועי. בוודאי, יש לנו עד 8 בדצמבר את כל הזמן שבעולם. אתה תמיד יכול להגיש רביזיה, ואני אאפשר לך, כמובן, בלי צורך ברביזיה אחרי שנסיים את העניין. אם תתעקש ותחליט שזאת הפלטפורמה הנכונה אני אביא את זה לפה, אין לי בעיה. אין לי כאן עניין יוצא דופן עם הערוץ. לכן בעניין הזה תבוא בדברים איתם, ואני אאפשר לך להעלות את זה. לא ייגרע מקומך. 
<רוברט אילטוב (ישראל ביתנו):>
אני רק לא מבין עם מי אני צריך לסכם בסוף. 

<היו"ר איתן כבל:>
אתה צריך לסכם את זה עם האוצר שמביא את החוק. 
<רוברט אילטוב (ישראל ביתנו):>
אבל אני סיכמתי. 

<היו"ר איתן כבל:>
אבל הם לא סגרו עם הגורם המקצועי איך עושים את זה. זה לא מספיק. בסוף צריך מישהו שייקח את הדברים ולעשות אותם מקצועית, משפטית. אני לא יודע איך לעשות את זה. אני לא מתיימר לעשות דברים שאני לא יודע לעשות אותם. אני גם לא רוצה להעלות סתם ככה. אתה יודע שאני איתך בעניין, אבל אני רוצה לעשות את זה בצורה נכונה. 
<רוברט אילטוב (ישראל ביתנו):>
זה לא מקובל בכנסת להוסיף סעיפים לחוק? 
<אתי בנדלר:>
קודם כול ודאי שאפשר. ברור שיש נושא של תיקון הצעות חוק, הרי לשם כך מתכנסת ועדה. אבל אנחנו - - - קודם כול את העניין שבלבד שההצעה לא תחרוג מגדר הנושא. אני לא יודעת אם הם רוצים לטעון נושא חדש או לא - -
<רוברט אילטוב (ישראל ביתנו):>
הם יכולים לטעון. 

<אתי בנדלר:>
לכאורה הם יכולים לטעון, אבל מכל מקום, משאני שומעת על הנושא לראשונה – אני אפילו לא יודעת איך להגיב עליו. 

<רוברט אילטוב (ישראל ביתנו):>
הנה המכתב. הוא לא חתום - -

<היו"ר איתן כבל:>
סליחה. דנה, בבקשה. 

<דנה נויפלד:>
אני חושבת שהכוונה של חבר הכנסת אילטוב – בעבודת המטה במשרד התקשורת בעקבות המלצות ועדת פילבר דובר על מעבר שהוא לא רק לערוצים הייעודיים. כרגע המשטר של רישיונות קיים בערוצים המסחריים, ובערוצים הייעודיים בכבלים ובלוויין יש עדיין משטר של זיכיונות. המצב לא השתנה. יש דיון בעניין הזה בעקבות המלצות של ועדת פילבר. אבל אין עדיין שר שאימץ ולא החלטות שהועברו למישור של חקיקה. ככל שהשר יאמץ את ההמלצות של הוועדה יכול להיות שזה יעבור למישור של חקיקה. ואז יכול להיות שיהיה פתרון במסגרת שלא קשורה דווקא לערוץ 9 או למכרז הספציפי הזה או לזיכיון הספציפי הזה. יכול להיות שמעבר למשטר של רישיונות בכלל חקיקת השידורים, כי היום זה לא המצב; לא כל בעלי זכות שידור הם במשטר של זיכיונות. זה קיים בשביל להעביר את הערוצים המסחריים. זאת הייתה הצעת חוק, והוועדה ישבה פה במשך חודשים. 
<רוברט אילטוב (ישראל ביתנו):>
גם אני ישבתי פה.  

<דנה נויפלד:>
זה לא משהו שנעשה בתוך תיקון של סעיף מסוים. אם לצורך כך אתה מדבר על הארכת הזיכיון אז בוודאי זה לא עניין של חמש שנים; כי אם יהיה תיקון חקיקה כזה בסופו של דבר אז אין שום הצדקה להאריך בתקופה כה ארוכה. בכל מקרה המעבר מזיכיון לרישיון בחקיקה היה הליך מאוד מורכב. הוא בטח לא היה הליך של סעיף אחד שנכנס במסגרת כזאת. 
<רוברט אילטוב (ישראל ביתנו):>
אני לא מסכים. לא ברור לי. 
<אתי בנדלר:>
זה דבר שצריך לשקול אותו, זה מה שאני אומרת. 
<היו"ר איתן כבל:>
חבר הכנסת אילטוב, אני לא אגרע את זכותך. אני מבקש שתסגור את זה עם האוצר. 

<רוברט אילטוב (ישראל ביתנו):>
לא. אני מבקש להעלות את זה להצבעה. פשוט מאוד. 
<דוד ביטן (הליכוד):>
אני רוצה להבין – רק מה שהאוצר רוצה עושים פה? או משרד המשפטים? 
<היו"ר איתן כבל:>
אין כאן שאלה של אוצר או לא. אין כאן שאלה של תמיכה או התנגדות. 

<דוד ביטן (הליכוד):>
אבל כל היום אנחנו צריכים לרצות אותם. 

<היו"ר איתן כבל:>
לא, האוצר בכלל לא אמר מילה. 

לא אמר מילה. 

<דוד ביטן (הליכוד):>
מי התנגד? 

<דנה נויפלד:>
אף אחד לא התנגד. 

<אתי בנדלר:>
אני לא מכירה את ההצעה. אני לא יכולה אפילו לתת ייעוץ אם זה טוב או לא טוב, ראוי או לא בהתייחס להיבטים המשפטיים של זה. 
<רוברט אילטוב (ישראל ביתנו):>
אני מקבל תשובות חיוביות ובסוף אומרים שלא מסכימים. 

<היו"ר איתן כבל:>
לא אמרו דבר כזה. בוא נעשה את זה בצורה מכובדת. 

<רוברט אילטוב (ישראל ביתנו):>
הבנתי את עמדתך. 

<היו"ר איתן כבל:>
אני לא אעלה את זה היום. היועצת המשפטית תיתן את ההתייחסות המקצועית שלה.

<אתי בנדלר:>
 אם בכלל יש צורך. 

<היו"ר איתן כבל:>
אם בכלל יש צורך. 

<אתי בנדלר:>
אני לא יודעת מה הוסכם. אני גם לא בטוחה שהבנתי עד הסוף. אני אפילו לא יודעת מה לכתוב. אני לא מכירה את זה. 

<דוד ביטן (הליכוד):>
- - -

<היו"ר איתן כבל:>
זה לא קשור. הם לא מתנגדים. אתה כבר על 100 לפני שהתחלנו. 

<לאה ורון:>
אנחנו רוצים להבין על מדובר. מה הוא מבקש. 

<אתי בנדלר:>
חבר הכנסת אילטוב דיבר על הגנת ינוקא. אני אפילו לא הבנתי על איזו הגנת ינוקא הוא מדבר. ניסיתי לתרגם את ההצעה כדי להבין על מה מדובר בכלל. 
<רוברט אילטוב (ישראל ביתנו):>
אתם רוצים שאני אחזור על זה? 

<היו"ר איתן כבל:>
חבר הכנסת אילטוב, אמרתי את זה בצורה ברורה. אני לא עושה את זה לאחרים, וקל וחומר לא לך. 

דוד, אני מציע שתאט. אתה על 100 לפני שהתחלנו. 

<דוד ביטן (הליכוד):>
אני אגיד לך את האמת? לא, אני לא רוצה. 

<היו"ר איתן כבל:>
צודק. הכול בסדר. אל תכניס את עצמך לסרטים לבד. 

<לאה ורון:>
הוועדה הגיעה עד פסקה (ה) אם אני לא טועה. 

<היו"ר איתן כבל:>
אני מציע שלפני ההקראה יהיה פשוט יותר לסכם את הנקודות שביקשנו לסכם אותן, ואז בהקראה יהיה הרבה יותר קל. 

אסף, תציג לנו את זכויות יוצרים. כשאני אומר זכויות יוצרים זה המפיקים - -

<אסף וסרצוג:>
הפקות מקור בנפרד - -
<היו"ר איתן כבל:>
הפקות מקור, זכויות יוצרים, פרסומות. תזכור שבזכויות יוצרים יש לנו גם האולפנים, כלומר מר אפורי; פרסומות, תשלום דמי הפצה, אמות מידה במכרז וערוץ הקניות. אני מציע שתשלום דמי הפצה וערוץ הקניות תשאיר לסוף. 
<אסף וסרצוג:>
לגבי הפקות מקור קודם כול היינו צריכים להדק את ההגדרה של נתחי אישור, מה ששמנו 10%. לכן גם הוספנו מספר שיהיה קבוע בחקיקה. זה יהיה 10% או ארבע מאות מיליון שקל.
<היו"ר איתן כבל:>
אני רוצה לכוון אותך, ברשותך. אם מציגים את זה לא מובהר אז מתחילות שאלות. 

<אסף וסרצוג:>
בסדר גמור. 

<היו"ר איתן כבל:>
אתה מדבר אתי על זכויות יוצרים. 

<אסף וסרצוג:>
לא על זכויות יוצרים, על הפקות מקור. קודם כול היינו צריכים להדק את ההגדרה מה זה הינוקא של נתחי השוק. אז כתוב: 10%, 20%. היום שוק הטלוויזיה הרב-ערוצית הוא כארבעה מיליארד שקל, ולכן כתבנו שזה יהיה 10% או ארבע מאות מיליון שקל, הנמוך ביניהם.  
<אתי בנדלר:>
מר וסרצוג מדבר על סעיף 12ב החדש המוצע – הגדרה של היקף פעילות רחב. 
<היו"ר איתן כבל:>
אבל אני לא רוצה להתחיל משם ולעבור ככה. 

<אסף וסרצוג:>
חייבים את זה כדי שאוכל להסביר את ההפקות. 

<היו"ר איתן כבל:>
כדי שתנוח דעתם של אנשים אני מבקש שיגיד ככה: הפקות מקור – הסיכום; לא בלשון המשפטית, אלא א', ב', ג'; זכויות יוצרים – א', ב', ג'. 

<אסף וסרצוג:>
בסדר. אין בעיה. 

<אתי בנדלר:>
אני מאוד אשמח לבדוק את הניסוחים, אני רק צריכה גם להבין על מה מדובר. 

<היו"ר איתן כבל:>
ניתן לך. 

<אסף וסרצוג:>
לגבי הפקות מקור – הגנת ינוקא תופחת החל מ-5% נתח שוק או מאתיים מיליון שקל. זה יהיה היקף של 4.5% השקעה בהפקות מקור מתוך סך ההכנסות שלו. באמצע יש מדרג נוסף של 7.5% שזה יעלה ל-6% השקעה - -

<היו"ר איתן כבל:>
בשאיפה שזה יגיע ל-10%. 

<אסף וסרצוג:>
מתוך שאיפה שיגיע גם ליותר. ב-10% הוא בחובה מלאה מקבילה למה שיש להוט וליס.  

<היו"ר איתן כבל:>
יש על זה הסכמה מול המפיקים. 

<אסף וסרצוג:>
לגבי הנושא של היוצרים שמתקשר להפצת השידורים על האינטרנט – שם שני חלקים - -

<היו"ר איתן כבל:>
זה מה שנקרא "סעיף אפורי". 

<אסף וסרצוג:>
לא בהכרח. זה סעיף המריבה. 

<היו"ר איתן כבל:>
זה סעיף המריבה. 

<אסף וסרצוג:>
יש שם החלק של אתר עידן פלוס, זאת אומרת השידור שעולה היום לאוויר של הערוצים הפתוחים שיהיה במקביל גם על אתר אינטרנט של עידן פלוס לטובת הציבור. יש שם סוגיה נוספת שספקי תוכן בפלטפורמות רב-ערוציות יוכלו לקבל את הערוצים לשידור על גבי האינטרנט. בחלק השני כל ספק תוכן, פלטפורמה רב-ערוצית, תוכל לקבל את הערוצים. הסדרנו שם את כל נושא זכויות היוצרים גם מול תמיר אפורי. אולי יש עוד כמה ניואנסים כי הוא כרגע בחו"ל, אבל גם מול היוצרים המקומיים. בסוגיה של עידן פלוס על גבי האינטרנט עדיין קיימת מחלוקת מול תמיר אפורי לגבי הנוסח של הסעיף. הוא דורש שינויים מסוימים שאנחנו לא מסכימים להם. 
<היו"ר איתן כבל:>
אמור. 

<אסף וסרצוג:>
זה שינוי מהותי בסעיף. כשנקריא את הסעיף זה יהיה ברור. 

<היו"ר איתן כבל:>
אני נותן לך רק את הכותרות של זה כדי שנבין באיזו דרך אנחנו הולכים עכשיו. רק אמור לי איפה מהם אי ההסכמה שלכם עם עורך דין אפורי. 

<אסף וסרצוג:>
משרד המשפטים מסבירים את זה טוב ממני, והם לא פה - -

<קריאה:>
הם בדרך. 

<אסף וסרצוג:>
אוקיי. אנחנו מתייחסים לשידור על גבי אתר האינטרנט כשידור ראשוני, כלומר שידור שמקביל לשידור שמופץ באוויר. מכיוון שכך חלים עליו אותם כללים שחלים על השידור המופץ על גבי המערך, ולא נדרשות תוספות של ניסוחים כדי לעגן מהן ההסכמות שהערוצים צריכים להגיע אליהן מול בעלי - - - 
<היו"ר איתן כבל:>
לא צריך לבקש אישור פעם נוספת. 

<אסף וסרצוג:>
זה לא אומר שלא צריך להסדיר את התשלומים, כמובן, אבל זה לא אומר שצריך לקבל אישור נוסף. לדעת תמיר אפורי, צריך להבהיר את הדברים האלה ולשנות את הנוסחים. פה המחלוקת. 
<היו"ר איתן כבל:>
בבקשה, מוטי אמיתי. 
<מוטי אמיתי:>
אני מנכ"ל הפדרציה לתקליטים. 

<היו"ר איתן כבל:>
קודם כול אתה יכול להגיד תודה שהגענו להבנות. 

<מוטי אמיתי:>
זאת התפרצות לדלת פתוחה. קודם כול אני רוצה לפתוח במילות תודה. תודה רבה לכבוד היושב-ראש, תודה רבה לחברי הכנסת שבהחלט נתנו לנו רוח גבית מצוינת. זה המקום – ואני אומר את זה בשמי באופן אישי – להגיד תודה גם לאנשי האוצר, ואולי זה לא מקובל כאן סביב השולחן; לאסף שהיה לנו לאוזן קשבת ולאנשי משרד המשפטים שהשתדלו ללכת לכיווננו לאור הרוח שהם קיבלו מכם.
אם רק נחדד את הנקודה שאסף דיבר עליה לעניין המחלוקת בין האוצר לבין תמיר אפורי זה רק לעניין עידן פלוס, להלן המפעיל, בנושא ערוצי החובה. זאת אומרת הפטור שהאוצר רוצה לתת לאותו מפעיל - -

<היו"ר איתן כבל:>
אני אעצור אותך. אל תיתן לי פרשנות עליו. הבעיה היא לא שלנו כחברי ועדה. אנחנו יכולים לראות את הדברים כפי שהם מובאים. אם יהיו בעיות זה כבר ברמה של מדינת ישראל, שתמצא את הדרך. 

<מוטי אמיתי:>
אז אני אומר במשפט אחד: אנחנו, ארגוני היוצרים, הגענו להסכמות הן לעניין הסעיף שעוסק במפעיל, דהיינו עידן פלוס, הן בעניין ספקי התוכן. הגענו להסכמות עם האוצר. יש שתי הבהרות שלא רצינו להיכנס לעניין של תיקוני חקיקה, אז הסכמנו שזה יובהר לפרוטוקול. כשנקריא את הסעיף נדבר על זה. אבל בסך הכול מגיעה תודה רבה גדולה. 

<היו"ר איתן כבל:>
תודה. מלי, את רוצה להגיד משהו? 

<מלי פולישוק בלוך:>
כן. אכן חל מהפך – לא בגישה, כי הגישה מהיום הראשון הייתה פה חיובית אלינו מהיושב-ראש ומכל חברי הכנסת שהשתתפו כאן בכמה ישיבות שהיו. זה לא דבר של מה בכך, אנחנו לא רואים את זה כמובן מאליו. אנחנו מודים מאוד לחברי הכנסת וכל היושבים סביבם שהבינו את הצורך בתמיכה בזכויות יוצרים. 

שלא תחשבו שאנחנו לגמרי מאושרים, אבל כמו שאמרת, אדוני היושב-ראש, צריכים כל אחד ללכת לקראת האחר. אכן עשינו זאת בנפש חפצה. ויתרנו על חלק מהדברים שחשבנו שאפשר לוותר עליהם, ובלבד שהזכויות שלנו והיצירות הכלולות בהן יהיו מוגנות.

<היו"ר איתן כבל:>
תודה. 

<יוחאי רוטנברג:>
אני יוחאי.

<היו"ר איתן כבל:>
אני יודע. זה לעניין הזה? 

<יוחאי רוטנברג:>
זה לא לעניין הזה, אבל אני לא מוצא איפה אפשר להכניס את זה. 

<היו"ר איתן כבל:>
לא. אתה רוצה לדבר על הטלוויזיה הקהילתית. 

<יוחאי רוטנברג:>
לאן מכניסים את זה. 

<היו"ר איתן כבל:>
אני יודע. אתה אורח נכבד היום, אבל עשינו כברת דרך. אני אאפשר לאדוני בבוא העת. לא ייגרע מקומך.  
עניין של אמות המידה במכרז, בבקשה.  

<חגית ברוק:>
יש לנו הצעה לנוסח לגבי אמות מידה.  

<היו"ר איתן כבל:>
יהיו אמות מידה. 

<אתי בנדלר:>
כן, אני יודעת. 

<היו"ר איתן כבל:>
אני יודע שהם דיברו אתך. 

תאמרי את הקווים הכלליים של ההצעה. אני רוצה להזכיר שכשהתקיים הדיון בכל הנוגע לזה, האם תיכתבנה אמות מידה במכרז או לא, אני הכרעתי שתיכתבנה אמות מידה במכרז; גם הראינו שאמות מידה כבר קיימות. נדמה לי שהיועצת המשפטית של הוועדה, המשנה ליועץ המשפטי, הראתה שכבר קיימות בחוק אמות מידה בעניין חוק הרשות השנייה. לכן גם ביקשנו שיהיו כאן גם אמות מידה. אל תקריאי אותן, אבל תהיינה אמות מידה - -
<אסף וסרצוג:>
זה מבוסס על מה שהוועדה ביקשה. 
<היו"ר איתן כבל:>
בדיוק. כשנגיע להקראה נתווכח האם זה מספיק מבחינתנו, האם זה עונה, האם להוסיף או להוריד. אבל יש נוסח. 
<אתי בנדלר:>
אני רוצה להעיר הערה שקשורה לעניין. מדובר באמות מידה שהן רלוונטיות לבחירת הגורם המפעיל הפרטי. בסופו של דבר אמת המידה הרלוונטית לעניינינו זה היקף ההפקות המקומיות שהוא מציע. אמת המידה הזאת רלוונטית לא לבחירת גורם מפעיל פרטי, אלא למתן רישיון לשידורים. כי ועדת המכרזים היא ועדת מכרזים של משרד האוצר ומשרד התקשורת שבוחרת גורם מפעיל פרטי שהוא הגורם שמפעיל את הברזלים – כך קראנו לזה. אחרי שיינתן לו היתר ההפעלה המועצה לשידורי כבלים ולוויין אמורה לתת לו רישיון כללי לשידורים. אני שואלת, איך יכול להיות שוועדה של משרד האוצר ושל משרד התקשורת - -
<אסף וסרצוג:>
והמועצה חברה בה. 

<אתי בנדלר:>
אבל זאת לא החלטה של המועצה לגבי היקף ההפקות המקומיות. 
<דנה נויפלד:>
תמשיכי – ואז מה? 

<אתי בנדלר:>
יש עם זה קצת בעיה. כי נניח שבסופו של דבר אתם תבחרו - -

<דנה נויפלד:>
אבל זאת בעיה שהוועדה - -

<אתי בנדלר:>
אני רוצה להסביר. בדרך כלל מי שמפרסם מכרזים - -

<דנה נויפלד:>
את כרגע משכנעת למה לא כדאי להכניס את זה לחוק. 

<אתי בנדלר:>
לא. אולי צריך לעשות ועדה משותפת. 

<אסף וסרצוג:>
אולי נתאר שוב את המכרז. 

<אתי בנדלר:>
תתאר את המכרז. 

<אסף וסרצוג:>
המכרז, כמו שאמרנו על ההפרטה של המערך, מורכב משני חלקים: אחד זה ההפעלה – שקראנו לו "הברזלים", שזאת ההפצה של השידורים הפתוחים כמו שהיא היום; והרישיון להפיץ שידורים נוספים על גבי הקיבולת הפנויה במערך שזה רישיון שידורים מקביל לשידורים של הוט ויס עם שינויים מסוימים. לצורך העניין, גם היתר ההפעלה וגם הרישיון יהיו נספח למכרז, כך שמי שמתמודד יכיר וידע על מה הוא מתמודד. כך שכשהוא זוכה, נכון שהמועצה רשאית להעניק אבל הוא בעצם - -
<אתי בנדלר:>
נספח הרישיון זה נספח רישיון שכובד אך ורק במועצה לשידורי כבלים ולוויין. אין לוועדת המכרזים שום say בעניין הזה? 
<אסף וסרצוג:>
לא. שום say. 

<אתי בנדלר:>
האם זה ברור? 

<דנה נויפלד:>
רגע, בכל הכבוד, אנחנו נמצאים כרגע מול נוסח שהוועדה הציעה. זה לא משהו שאנחנו מביאים - -

<אתי בנדלר:>
ברור. 

<דנה נויפלד:>
אז עכשיו את מציעה להפוך את כל - -

<אתי בנדלר:>
אני לא מציעה. אני בודקת השלמה לרעיון. 

<דנה נויפלד:>
אז ההשלמה לרעיון הוא כזה. המבנה כאן הוא קצת מורכב. אגב, זאת לא פעם ראשונה שזה קורה. יש לנו דוגמות כמו כשיש הקצאה של מכרז על תדרים, והגורם שמקצה תדרים הוא ועדת תדרים שזה גורם אחר במשרד התקשורת שמתקן את הרישיון. יש לנו דוגמות למצב שבו אנחנו עושים קווץ'. בסדר? 

<אתי בנדלר:>
זה ממש לא ככה. 

<דנה נויפלד:>
את הרישיון מעניקה המועצה לשידורי כבלים. הרישיון הזה יהיה נספח למכרז כדי ליצור ודאות בקרב הגורם המתמודד במכרז. פה מדובר על הצעה אקסטרה על גבי מה שכתוב ברישיון. זה נוכח הבקשה-דרישה של הוועדה. 

הרכב ועדת המכרזים משקף את הנכס שנמכר. קודם כול הנכס שנמכר הוא התשתית. מי שזוכה במכרז, יש לו אפשרות לבקש רישיון ולנצל את התשתית הזאת עד תום. לכן הדגש בוועדת המכרזים הוא על כך שמדובר במכרז תשתיתי. יחד עם זאת יושבת-ראש המועצה – בגלל היבטי התוכן – חברה בוועדת המכרזים, יושבת ראש המועצה. זה האיזון שנעשה בין העובדה שהנכס שמוצע למכרז הוא התשתית שאפשר לעשות בו שימוש גם למתן שירות שהוא שידורים. 

<אתי בנדלר:>
אני רק רוצה להפנות את תשומת הלב שאחרי שנגמר הפרק של מתן היתר הפעלה מגיעים לפרק של מתן רישיון לשידורים כלליים. זה מנוסח כפי שזה מנוסח בכל מקום. כמובן, המועצה רשאית לתת רישיון לשידורים כלליים, אבל בעצם ה"רשאית" כאן היא בלשון "חייב", כי שיקול הדעת של המועצה במתן רישיון במקרה הזה שואף לאפס. בעצם הוועדה של הברזלים מחייבת מתן רישיון על-ידי המועצה. 
<היו"ר איתן כבל:>
אוקיי. אתי, כשנגיע לסעיף נרחיב בו, אבל העלית את הנקודה. 

ברשותכם, אני מבקש לעבור לפרסומות, ערוץ הקניות, תשלום דמי הפצה והנושא האחרון - -

אנחנו עוברים לפרסומות. אני רוצה להגיד משהו, ודוד בן-בסט העלה את הנקודה הזאת. אני השתכנעתי מהאוצר שמדובר בהליך סטנדרטי. זה לא שאתה עושה פרסומות; אתה עושה או פרסומות או דמי מנוי. אפילו פניתי אליך ישירות. זה מועתק כפי שהוא ממה שכתוב בהוט וביס בדברים שלהם. 
<יורם מוקדי:>
הלוואי. 

<היו"ר איתן כבל:>
חברים יקרים, אני מציע לכל אלה שהיו פעם בשירות הציבורי ואלה שיצאו, ואלה שנמצאים עכשיו בשירות הציבורי, ואולי יום אחד ייצאו – שיתכנסו יום אחד ויסדרו נוהל נדבר – נוהל דיבור משותף. כי כאילו כל אחד לא עבד פה פעם; ההוא נכנס כאילו יש חוקים חדשים – אני לא המצאתי את זה. אסף, בבקשה. זאת נקודה שאם יורם מוקדי אומר את זה אז הטורים שלי בפיצוץ. 

<אסף וסרצוג:>
כמו שתיארת במדויק, היום חוק עידן פלוס מאפשר להעלות ערוצים נושאיים שיהיו ממומנים או מדמי מינוי או מפרסומות. נזכיר שערוץ נושא הוא העילה של ערוץ ייעודי וחוק התקשורת. הרעיון הוא שהיו אמורים להיות מפורסמים מוכרזים על-ידי מועצת הכבלים והלוויין, ואז אנשים פרטיים היו יכולים להוסיף ערוצים משלהם על גבי המערך. בעצם מה שעשינו זה שהעתקנו את המצב הקיים, רק שעכשיו במקום שיהיה בעל ערוץ נושאי שלפני כן בחוק יכול היה להחזיק עד ארבעה ערוצים ואף מעבר לכך באישורים מסוימים, יש אותה פרוצדורה; הוא יוכל להעלות ערוצים שימומנו או מדמי מינוי או מפרסומות. אם הם ממומנים מפרסומות הוא לא יוכל לקחת דמי מינוי מהציבור, אלא הם צריכים להיות פתוחים. 
<היו"ר איתן כבל:>
תודה. דוד בן-בסט, בבקשה. אחרי כן יורם מוקדי. 

<דוד בן בסט:>
זה נכון מה שאסף אמר שכיום בחוק אפשר להעלות ערוצים ייעודיים שממומנים בפרסומות. הפחד שלנו הוא שגם מי שלא קנה את הברזלים יכול להעלות כמה וכמה ערוצי נישה. ערוצי הנישה האלה שהם מתקציבים מאוד קטנים יצטרכו להיות ממומנים או מפרסומות או מדמי מינוי. אנחנו מבקשים שזה יהיה מדמי מינוי; כי ברגע שאתה מעלה עוד כמה וכמה ערוצי נישה שצריך כסף בשביל זה, כי זה ערוצים בתקציבים קטנים – לא כמו ערוץ 22 או ערוץ 10 – זה ריסוק עוגת הפרסום עבור תחנות הרדיו. תחנות הרדיו האזורי מקבלות כ-4.5% מהתקציב הכללי, שבא ממדינת ישראל. זה גרושים. אבל זה טוב לנו, ואנחנו מתקיימים מזה. כל תוספת או כל שינוי  - - 
<היו"ר איתן כבל:>
אבל אני שואל אותך, דוד – אילו המצב היה שבפלטפורמות הקיימות זה היה להיט. אתה אומר שאם אני מביא עוד דבר כזה ומעמיס אותו על הכתפיים שלך, ניחא. אבל זה ממש לא להיט. אתה יודע שכדי שיהיה מימון מפרסומת לערוץ נישה, כפי שאתה מגדיר אותו, מקסימום יכול לכתוב: "תאכל סביח אצל עובד בגבעתיים".  
<דוד בן בסט:>
זה הפחד שלי. 

<היו"ר איתן כבל:>
אני יודע, אני מבין את זה. עובדה שעד לרגע זה אם הוא רק יממן את עצמו מהסביח של עובד בגבעתיים הוא לא יצליח להקים פלטפורמה. לכן עד היום כולם בחרו ללכת באופן של דמי מנוי ולא פרסומות. מרוב שאנחנו מורידים - - - זה לא משהו אמתי, הפרסומות. אני חושב שבפרסומות יש חלוקה של השוק, ויורם מוקדי מכיר את זה היטב. כל עוד מאז ועדת פלד זה לא השתנה – זה מה שחשבתי שוועדת פילבר הייתה אמורה לעשות, לסדר את השוק מחדש. אבל היא לא עשתה את זה. אני לא נכנס לזה עכשיו. לכן אני אומר לך שאין לך מה לחשוש פה.
<דוד בן בסט:>
זה בדיוק העניין – הסביח של מוישה זה גרוש וחצי. זה מצטבר. 

<היו"ר איתן כבל:>
אבל גם גרוש וחצי שנדרש להקמת ערוץ נישה אתה לא יכול להיבנות ממנו, בכל הכבוד. עובדה שלא תמצא אחד בכל ערוצי הנישה - -

יורם מוקדי, בבקשה.  

<יורם מוקדי:>
היום ערוץ נישה לא יכול לפרסם. אז אם יש לך ערוץ חיים טובים או ערוץ בריאות או ערוץ האוכל אסור לו היום לפרסם. אם אני רוצה היום לפרסם או יס רוצה לפרסם - -

<קריאה:>
ערוצים ייעודיים יכולים. 

<יורם מוקדי:>
- -  החוק הקיים אומר שכל אחד מ-180 הערוצים שאני משדר היום רוצה לשדר פרסומות, ולכן אני צריך לעבור אישור ממשלה, שר, ועדת כלכלה. זה אני אקבל בעוד הרבה שנים, כנראה, בגלל מצב שוק הפרסומות. 

<היו"ר איתן כבל:>
אבל אם אתה רוצה להקים ערוץ נישה חדש - - 

<יורם מוקדי:>
לפי החוק הקיים היום אני צריך לעבור מכרז שתפרסם המועצה לשידורי כבלים ולוויין. כאלה עד היום רק ערוץ 20, ערוץ 9 וערוץ מוסיקה 24. 
<איתמר חרמון:>
והערוץ הערבי. 

<יורם מוקדי:>
נכון, באפיק 31. מה שקורה זה שלא פורסמו עוד מכרזים אז אף אחד לא יודע אם יש קופצים או לא. 
<היו"ר איתן כבל:>
מוקדי, חשבתי שאתה הולך להאיר את עיני. 

<יורם מוקדי:>
אני מאיר. 

<היו"ר איתן כבל:>
אתה לא מאיר. 

<יורם מוקדי:>
ברור שאם תיתן היום לערוץ החיים הטובים לפרסם הוא יפרסם. 

<היו"ר איתן כבל:>
מוקדי, אתה לא מאיר. אתה עושה לי גירודים בעיניים. אתה לא מאיר לי את העיניים. אני חשבתי שתבוא אלי עם תובנה שתפיל אותי. אתה לא מביא לי שום תובנה. 

<יורם מוקדי:>
אומרים שהמצב הקיים לא משתנה. הוא מאוד משתנה. 
<היו"ר איתן כבל:>
לא, סליחה. דוד בן-בסט התכוון לא למה שאתה. 

<דוד בן בסט:>
התכוון, התכוון. 

<היו"ר איתן כבל:>
תעשה לי טובה. 

<דוד בן בסט:>
תרשה לי להסביר את עצמי. אני דיברתי על ערוצי נישה. כיום אתה לא יכול להעלות ערוצי נישה. 

<היו"ר איתן כבל:>
אני מכיר את זה. אתה תגיד פעם את עמדתך. אני כבר יודע מה אתה רוצה לומר.

<דוד בן בסט:>
אתה מדבר אלי? 

<היו"ר איתן כבל:>
לא, זה שבאינטרנט הכול פתוח ואפשר. אבל אני אתן לך, אין בעיה. 

<דוד בן בסט:>
ברגע שאתה מאפשר לערוצי נישה לעלות עם פרסומות בתקציבים מאוד נמוכים אתה מזיז את עוגת הפרסום - -

<היו"ר איתן כבל:>
אין לי ויכוח, דוד. 

<דוד בן בסט:>
אני יודע. תרשה לי, ברשותך. ישבנו עם אסף וניסינו להגיע להבנות. לדעתי, הגענו להבנות, אבל אני לא רואה את אסף. 

<היו"ר איתן כבל:>
הוא הולך להביא את ההבנות. 

<דוד בן בסט:>
אז אם הוא יביא את ההבנות אז אולי נראה איפה אנחנו נמצאים. 

<היו"ר איתן כבל:>
אסף, מה עם ההבנות? חצי ערוץ יהיה פרסומות - - - לפי אזורים? 
<אסף וסרצוג:>
ניסינו להבדיל בין ערוץ נושאי, כמו שהיה לפני כן, לבין ערוץ נוסף. אנחנו בעצם מחליפים את הערוצים הנושאיים בערוץ נוסף. אני מבין את החשש שדוד מעלה. אני לא יכול להגיד שאני מסכים במאת האחוזים - -
<היו"ר איתן כבל:>
עובדה שזה לא קרה. 

<אסף וסרצוג:>
גם זה לא קרה. גם עוגת הפרסום - -

<היו"ר איתן כבל:>
אל תגיד "עוגת הפרסום". אל תפתח את זה. 

<אסף וסרצוג:>
לכל עולם יש נתח השוק שלו. החשש הוא ברור. אנחנו ננסה לחשוב אם יש איזושהי דרך שאפשר למצוא. אני לא מבטיח. 
<זיו מאור:>
- - - יימצא פתרון בדיוק לסוגיה הזאת? 
<אסף וסרצוג:>
לא מבטיח. מידע כזה מבטל את חוק התקשורת. 
<זיו מאור:>
אני מנכ"ל האגודה לזכות הציבור לדעת. לשוק הרדיו האזורי יש פסאדה. יש הרבה מאוד תחנות רדיו שמתפקדות דה-פקטו כרדיו - -

<היו"ר איתן כבל:>
זיו, למה אתה תמיד חייב להתחיל עם סיפור? תגיע לעניין. 

<זיו מאור:>
אני מסיים את הנקודה. תחנות רדיו רבות מתפקדות בפועל כתחנות רדיו שאינן אזוריות. ההגבלה הטכנולוגית על השידור שלהן לא נאכפת, ובצדק. אפשר להפסיק להתייחס לתחנת רדיו אזורית כמו זאת שנמצאת בבעלות של דוד בן-בסט, לפתוח אותה לתחנת רדיו ארצית. שוק הפרסום שלו יתרחב באופן טבעי, ואפשר יהיה להפסיק את ההגבלה שמכבידה על הצרכן והופכת את התכנים שלו להרבה יותר יקרים, ולפתוח את תחום הפרסומת לערוצי טלוויזיה שכרגע שידור הפרסומות אסור להן. ככה כולם יהיו מרוצים. לפתור בעיה רגולטורית אחת - -

<דנה נויפלד:>
זה רעיון יפה. כשאתה מוצא את התדרים בשביל להפוך את שש-עשרה תחנות הרדיו לארציות אז תודיע לנו ונדבר על זה. 

<זיו מאור:>
בפועל זה המצב כרגע - - - 

<היו"ר איתן כבל:>
אני מודה לך על הספר שנכרוך עם כל הרעיונות. 
<זיו מאור:>
אני רק אתייחס בנקודה להערה של היושב-ראש לגבי תכנון מחדש של שוק התוכן. אני מסכים שהייתה כאן החמצה. אני רק מבקש קשב כדי שאוכל לסיים מהר כי לפעמים אני זורק דברים שיכולים להיכנס לחוק מעבר להצהרות בעלמא. 
המצב הטכנולוגי שקיים כרגע משנה את שוק הפרסום בצורה דרסטית. אפשר להטמיע טכנולוגיות חדשות בשוק הטלוויזיה שיאפשרו לא להתחרות בדוד בן-בסט, ובה בעת לאפשר לערוצי נישה לפרסם - - -
<היו"ר איתן כבל:>
זיו, אני יכול להעיר לך בחברות? 

<זיו מאור:>
בשמחה. 

<היו"ר איתן כבל:>
אני תמיד אוהב לשמוע את דעותיך, ועד היום לא עזרת לי בכלום. 

<זיו מאור:>
זה משום שאדוני - - 

<היו"ר איתן כבל:>
אני אומר לך דוגרי. אולי יום אחד קולך יישמע ברמה. אבל אני כבר במאני טיים. אני צריך פתרונות. 
<זיו מאור:>
אז - - - לאפשר לשדר פרסומות לכל מי שמעוניין. 

<דוד בן בסט:>
אפשר להציע משהו, אדוני היושב-ראש? 

<היו"ר איתן כבל:>
כן, תציע. 

<דוד בן בסט:>
אני מבקש לשבת עם אסף ואולי עם יושב ראש הקואליציה, ולנסות להגיע לפתרון. 

<היו"ר איתן כבל:>
עם יושב-ראש הקואליציה לא תגיע. זה ארבעה נגד אחד. 

<דוד בן בסט:>

אנחנו ניסינו קודם לדבר. הבנתי - -
<אסף וסרצוג:>
הבנתי את הטענה שנאמרה, ואנחנו ננסה למצוא איזשהו - - -
<דוד בן בסט:>
אפשר לצאת עכשיו לכמה דקות? 

<היו"ר איתן כבל:>
עכשיו לא יוצאים לשום מקום. 
<דוד בן בסט:>
מתי שתגיד. 

<היו"ר איתן כבל:>
תודה רבה. אני חושב שאתה עלית על הענף הכי גבוה בעץ, אבל אנחנו ננסה להוריד אותך קצת, ונמצא דרך יחד. אתה יכול לעשות ככה עם הראש. תודה, דוד.  

אנחנו עוברים עכשיו לערוץ הקניות. בבקשה, אסף. 
<אסף וסרצוג:>
הטיעונים עלו בדיון שבו עלתה דרישת ערוץ הקניות להיות מופצים על המערך. אנחנו עומדים מאחורי זה שצריכה להיות הגנת ינוקא שבעל רישיון מיוחד יעלה בהמשך. אין אינטרס ציבורי. המערך הוא מוגבל. בניגוד להוט ויס שכמות הערוצים היא בלתי מוגבלת, כאן אנחנו מוגבלים לעשרים ושמונה ערוצים באיכות רגילה. שישה כבר תפוסים ועוד כמה הולכים להיתפס בקרוב מאוד אם נצליח בהפרטה. זה משאיר מעט מאוד מקום. לכן כל ערוץ הוא קריטי מבחינת האטרקטיביות של ההפרטה. כמובן, זה לא מונע מערוץ הקניות לבוא יום אחרי כן לגורם שיזכה, ולהגיד לו שהוא רוצה לעלות, ולהגיע להסכם ביניהם. 
<היו"ר איתן כבל:>
תודה. בבקשה, אדוני. 

<דב אברמוביץ:>
אני מטעם ערוץ הקניות. את הדברים הסברנו בפעם הקודמת. אנחנו לא שומעים הצעה שיש בה פתרון. כדי לסבר את האוזן אני רוצה להבין מה המספרים. 10%, לפי הנתונים כיום אם אני לוקח רק את אלה שיעברו מהוט ויס בעתיד, זה מאה שבעים אלף איש. אובדן חשיפה של מאה שבעים אלף איש לערוץ הקניות - -
<היו"ר איתן כבל:>
אתה היום בעידן פלוס? 

<דב אברמוביץ:>
כן. 

<אסף וסרצוג:>
אתה לא בעידן פלוס. 

<דב אברמוביץ:>
נכון. בערוץ הקניות לא. 

<היו"ר איתן כבל:>
אתה כבר יושב פה כל כך הרבה, אז לפחות ששמך ייכנס לפרוטוקול. בבקשה. 

<ניסים טל:>
אני ניסים טל, סמנכ"ל הנדסה של הרשות השנייה. עידן פלוס. הוא מתכוון שאם אנשים עוזבים את הוט ואת יס - -
<היו"ר איתן כבל:>
אל תסביר לי למה הוא מתכוון. זה הבנתי. אני שאלתי שאלה אחרת. 

<ניסים טל:>
לא יהיה להם ערוץ הקניות. הם יעברו לסלקום T.V או לגורם אחר.

<היו"ר איתן כבל:>
ניסים, שאלתי שאלה  פשוטה. היום יש עידן פלוס במתכונת הפושטית שלו. האם אפשר לקנות את ערוץ הקניות? 

<ניסים טל:>
לא. זה בדיוק העניין. 
<היו"ר איתן כבל:>
דוד, אני רוצה את הראש שלך בעניין. 
<דוד ביטן (הליכוד):>

אמרת שאני לא חושב טוב. 
<היו"ר איתן כבל:>
אני חוזר בי. 
<דוד ביטן (הליכוד):>
אז אני בעד. גם אם לא תחזור בך אני אשמע. 

<היו"ר איתן כבל:>
בסדר. אני גם חשבתי על זה. יש סיטואציה שאי אפשר לעזור לכולם גם אם אתה רוצה. זה לא עניין אישי פה. מה אנחנו עושים פה כל הזמן? אנחנו אומרים, אנחנו מעלים את עידן פלוס, ועכשיו בואו נהרוג אותו. זאת אומרת כל שנייה אנחנו מעלים רעיון חדש איך להרוג את הפלטפורמה החדשה. דרך אגב, 

הכול מסיבות נכונות, שאף אחד לא יטעה. אין אף טענה שעלתה כאן מהיוצרים ומהפקות מקור שהיא לא מתקבלת על הדעת. בסוף אנחנו צריכים לשבת ולהכין את רשימת הנושאים, וצריך לקבל החלטה. אני אומר בצורה הכי רצינית – אילו הייתם על הפלטפורמה של עידן פלוס היום, ונגרע מקומכם, היית רואה אותי מגדל ציפורניים בשנייה ונלחם עבורכם. אבל מה אתה מבקש ממני? בעת הזאת שרוטשילד הגיע, כיוון שאני מנסה לייצר בכלל – שאלוהים יודע מי יתחרה על זה – אתה אומר לי, נכון, אני לא מופיע, אבל למרות זאת אני רוצה להופיע. זה כשאומר לך אסף שאין מניעה בעתיד שתנהל משא ומתן שתהיה על הפלטפורמה אם זה מספיק חשוב לך. אתה מבין מה קורה פה? הוא לא רוצה פרסומות, זה לא רוצה זה, זה רוצה שזה יהיה עם שלושה גלגלים, זה רוצה כך וזה רוצה אחרת. אי אפשר. 
תחת איזה ערוצים הם?
<אסף וסרצוג:>
בעלי רישיון מיוחד. 

<היו"ר איתן כבל:>
כמה יש כאלה? 
<דוד ביטן (הליכוד):>
רק הם. אני שואל אותך שאלה – זה שירות לתושבים. למה שלא יקבלו את זה גם בעידן פלוס? 
<אסף וסרצוג:>
איזה אינטרס ציבורי יש בערוץ הקניות? 

<דב אברמוביץ:>
זה לא בסדר. נתתם לנו רישיון. 

<היו"ר איתן כבל:>
סליחה, לא נכון, דב. 

<אסף וסרצוג:>
מה זה "נתתם". לקחתם. 

<היו"ר איתן כבל:>
תחת איזו כותרת הם נכנסים? 

<אסף וסרצוג:>
רישיון מיוחד. 

<דוד ביטן (הליכוד):>
והם היחידים. 

<אסף וסרצוג:>
הם היחידים. 

<היו"ר איתן כבל:>
אבל אולי יהיו אחרים? 

<אסף וסרצוג:>
אולי. 

<דוד ביטן (הליכוד):>
כבר עשרים שנה זה לא היה. 

<היו"ר איתן כבל:>
לא בגלל זה - -

<אסף וסרצוג:>
- - - לראות את התנאים לרישיון מיוחד. 

<ניסים טל:>
בשנים הקודמות היו עוד ערוצים. 

<היו"ר איתן כבל:>
סליחה, אני ביקשתי עזרה? אני רוצה להבין. אם הוא יחיד, אז המשמעות היא שאין בעיה. כי אתם אמרתם לי שהפס קצר, אי אפשר לדחות עוד. 
<אסף וסרצוג:>
זה לא שבגלל שהוא אחד יכולים לבוא עוד. שוב – כמות הקיבולת היום על המערך - -
<היו"ר איתן כבל:>
יפה, זה מה שאני מדבר עליו – כמות הקיבולת. היא הנותנת. אני צריך להיות מומחה? אני מדבר על זה. זה לא שאתה אומר לי, שהוא רק אחד. זה רק אחד פה, וזה רק אחד פה, וזה לא פרסומות – זה העניין. אם היה רק אחד, ואולי יבוא מישהו הייתי אומר לו, קח אתה. אבל זה לא אתה. מה ההבדל בינך לבין כל הפלטפורמות האחרות שגם תרצינה להיות? אני מבין אתכם, זה בנפשכם, אני לא מזלזל. אני לא במקום כזה. אלא שאני אומר לכם שבסוף אם אתה בפנים – מישהו אחר בחוץ. אני שואל את עצמי, ואני אומר גם לך, דוד - -
<דוד ביטן (הליכוד):>
אתה רציני? כבר חצי שעה אתה שם אותי במתח, ואני שומע אותך חצי שעה. 

<היו"ר איתן כבל:>
אני לוקח בחשבון כמה זמן לוקח לך להבין, ואחר כך אתה הולך לדבר ברדיו ואומר הפוך. 

<דוד ביטן (הליכוד):>
בסדר. רדיו זה רדיו. עזוב. 

<היו"ר איתן כבל:>

בשורה התחתונה אני מנסה להגיד לכם שזה לא הוגן להעדיף אתכם על כל גורם מסחרי אחר. זה גורם מסחרי. אילו הייתם על הפלטפורמה קודם – אין לי מילים. אבל לא הייתם על הפלטפורמה. אם אנחנו מעבירים אתכם אני הייתי הולך לבג"ץ – למה צריך להעדיף אתכם על הפלטפורמה מאשר גופים מסחריים אחרים שאולי גם רוצים להיות על הפלטפורמה, וברגע ששמת אותם נגרע מקומם. 
<דוד ביטן (הליכוד):>
הם היחידים. 

<היו"ר איתן כבל:>
לא - -

<דוד ביטן (הליכוד):>
עזוב, הבנתי. אבל כרגע הם היחידים שיש להם רישיון. 

<היו"ר איתן כבל:>
דוד, אתה לא - -

<דוד ביטן (הליכוד):>
אני בעניין. אבל אני מנסה להסביר לך שבטענה לבג"ץ - -

<היו"ר איתן כבל:>
לא, אתה טועה. זה על חשבון גורמים אחרים. בסוף זה מקום על הפס. 
<דוד ביטן (הליכוד):>
אני דווקא חושב שאתה צודק לא מכל הטעמים שאמרת. אבל תשכנע אותנו אם יש לכם משהו להגיד. 
<היו"ר איתן כבל:>
בבקשה, דב. 

<דב אברמוביץ:>
אתה בעצם שאלת שאלה, האם יש שינוי בסטטוס קוו, כי היום אני לא בעידן פלוס, ולמה אני רוצה להיות בעידן פלוס. כמו שהסברתי השינוי בסטטוס קוו הוא שכיום יש חובת נשיאה שלי בכל השידור הרב-ערוצי בהוט וביס. בהצעת החוק הזאת שהוועדה דנה בה הולכים להקים מפעיל רב-ערוצי נוסף. לכן יש שינוי בסטטוס קוו. 
<היו"ר איתן כבל:>
למה לא ביקשתם - - -
<דב אברמוביץ:>
כיום עידן פלוס זה מערך טכנולוגי להפצת שידורי ברודקסט. זה הכול. זה גם מה שנאמר בזמנו. זה בסך הכול מערך טכנולוגי. לכן לא נגרע מצבך מזה שכיום אני לא נמצא בעידן פלוס. אבל היום אתם הולכים לבנות מתחרה להוט וליס. כיום הסטטוס קוו הוא שיש לי חובת נשיאה בכל השידור הרב-ערוצי. לכן כשאתה אומר שתקים מישהו שיתחרה, וייקח נתח שוק ניכר, אבל אתה לא תהיה שם – אתה כן פוגע בי.
<היו"ר איתן כבל:>
זה לא שמישהו אחר - - 

<דוד ביטן (הליכוד):>
- - -

<היו"ר איתן כבל:>
הוא ייכנס למשא ומתן. שישלם להם ויעלה.
<דוד ביטן (הליכוד):>
למה אתה נמנע מהעניין הזה? 

<היו"ר איתן כבל:>
הוא רוצה שיהיה לו מסלול ירוק. 

<דב אברמוביץ:>
ערוץ קניות זה מודל מסחרי מיוחד. לכן יש לו גם חובת נשיאה, כיוון שלא קונים אותו כמינוי. אתה לא אומר שאתה רוצה מינוי לערוץ הקניות. זה ערוץ שהוא שם ואתה מבקר בו וקונה מדי פעם. זה המודל המסחרי שלו. 
<דוד ביטן (הליכוד):>
אז למה אתה לא רוצה להגיע להסכם? 

<איתמר חרמון:>
למען הדיוק, לערוץ הקניות היום יש רישיון מיוחד בהוט. במובן הזה הוא חייב נשיאה. ביס זה על בסיס הסכמה מסחרית. 

<דוד ביטן (הליכוד):>
למה אתה לא יכול לעשות את זה בעידן פלוס? 

<דב אברמוביץ:>
עידן פלוס יעדיפו להעלות בקיבולת שיש להם ערוץ פרימיום שמבחינתם יהיה יותר אטרקטיבי למשוך מינויים מאשר ערוץ קניות. ערוץ קניות צריך להיות בפלטפורמה, אבל לא ילכו ויעשו איתי את ההסכם הראשון כדי להעלות אותי. בלי החשיפה הזאת אני לא יכול לשרוד. 
<היו"ר איתן כבל:>
דב, אנחנו נגיע לסעיף הזה. אני רק אומר לך, אני לא אוכל. 

<דב אברמוביץ:>
עוד נקודה אחת. הכלל הראשון ברפואה וגם ברגולציה זה קודם כול – אל תעשה נזק. כרגע כל הגורמים הנוספים שאולי יעלו – הם לא עלו. כרגע יש ערוץ שהשאלה היא לא האם לתת לו רישיון או לא לתת לו. הוא קיים. כבר החליטו שיש לו אינטרס ציבורי, והממשלה עשתה מכרז כדי לתת לו את הרישיון שיש לו. אל תהרגו אותו. 
<עמית ליאור:>
- - -

<היו"ר איתן כבל:>
עמית ליאור, הוא דיבר אליך? אתה גם רוצה לגבות ממנו אחוזים מהיצירה? 

<קריאה:>
- - -

<היו"ר איתן כבל:>
תירגע. גמרנו את עניינכם. אל תתערב בעניינם של אחרים. 

<דב אברמוביץ:>

הקמתם אותו; יש מאות משפחות שמתפרנסות ממנו. יש אינטרס ציבורי שאולי לא כולם פה חושבים שהוא קיים, אבל הוא קיים. 

<היו"ר איתן כבל:>
דב, תודה. אני לא השתכנעתי. אנחנו נגיע לסעיף, ונקיים את הדיון. 


שני נושאים אחרונים: מי רשאי להשתתף? זכיין ישראלי או לפתוח את זה גם לחו"ל? אני מציע שזה יהיה במתכונת שאת הצעת את זה, נדמה לי. נכון? 
<דנה נויפלד:>
כן. אבל אני רוצה להזכיר. כל הנושאים שעולים פה הם מאוד חשובים, אבל בסוף צריך לזכור שאם רוצים שיהיו מתמודדים במכרז אז כל תוספת מטילה עוד הגבלות שיצמצמו את מספר המתמודדים. 

מה המגבלות כרגע להתמודד במכרז בתחום התקשורת? א', יש הגבלה של בעלויות צולבות. זה קיים בכל חקיקת התקשורת - -

<היו"ר איתן כבל:>
בינתיים קונים לא רע. 

<דנה נויפלד:>
אני רק אומרת מה המגבלות. 

<היו"ר איתן כבל:>
אוקיי. 

<דנה נויפלד:>
שנית יש עכשיו חוק הריכוזיות. יש מגבלות על חוק הריכוזיות. אחרי שהורדנו את המגבלות של תחום הבעלויות הצולבות, הגבלנו את המתמודדים בישראל, הגבלנו את הריכוזיים שגם הם לא יכולים, ועכשיו אנחנו גם מצמצמים את המתמודדים מחו"ל. אז מי יתמודד במכרז הזה? 
<היו"ר איתן כבל:>
אני לא אמרתי - -

<אסף וסרצוג:>
השאלה היא מה הערך. 

<היו"ר איתן כבל:>
אם יבוא מיליונר מקטאר - - 

<אסף וסרצוג:>
אבל זה מגבלות אחרות שיש לך. 
<דנה נויפלד:>
יש מגבלות אחרות. 

<אסף וסרצוג:>
גם על חברות תשתית יכולה להיות בעלות זרה. יש הרבה דוגמות לזה. 

<דנה נויפלד:>
מיכל, את מציעה שתהיה מגבלה על ישראליוּת? 

<מיכל פליישר:>
- - -

<דנה נויפלד:>
אני שואלת אם את תומכת בהגבלת הבעלויות על ישראליות. 

<מיכל פליישר:>
צריך לשקול. 

<היו"ר איתן כבל:>
יש פה דברים שאני אמור לדעת אבל אומרים אותם בלחישה? 

<דנה נויפלד:>
לא. 

<היו"ר איתן כבל:>
זה נראה ככה. נשמע, לפחות. 

נדמה לי שבדיון הקודם או את או מישהו - -

<דנה נויפלד:>
אני הצעתי את זה. אני אמרתי שזה סוג הפתרון. אני רוצה להסביר לוועדה מה ההשלכות של מה שעושים. בסופו של דבר אם מטילים עוד מגבלה ועוד מגבלה יש לזה משמעות מבחינת מספר המתמודדים שיכולים להתמודד. 
<אסף וסרצוג:>
השאלה היא מה הטעם בהגבלה. למה זה חייב להיות ישראלי? ממה אנחנו מפחדים? 

<היו"ר איתן כבל:>
למה באחרים הגבלת? 

<אסף וסרצוג:>
בואו רגע נחשוב. זה לא עולם של לפני חמש עשרה שנה. יש היום הרבה גופים משדרים, ובמיוחד יש הרבה תוכן על האינטרנט. השוק השתנה באופן דרמטי. השאלה היא מה הערך - -
<קריאה:>
היום אין בעלות כזאת? 

<אסף וסרצוג:>
יש לנו בעיה עם זה. זה מה שקיים כרגע, והוועדה מבקשת להגביל. 

<דנה נויפלד:>
היום אין מגבלה על הבעלות הישראלית. 

העולם השתנה מאז שנכתבה חקיקת התקשורת, והרגולציה עוד לא השתנתה אף על פי שאנחנו בוחנים אותה כל הזמן וגם את שאלת הבעלויות הזרות.
<היו"ר איתן כבל:>
אני מבין את מה שאת אומרת. כבר אמרנו – יש פה יותר מדי שנות ה-80, אני מסכים אתך. אבל גם מרגיז אותי שאתם מסדרים את החיים לפי הרצונות שלכם. 

<דנה נויפלד:>
אז לפי מה? 

<היו"ר איתן כבל:>
אני אסביר. 

<דנה נויפלד:>
אז אם אנחנו לא - - - רגולציה זה לא טוב - - -

<היו"ר איתן כבל:>
את הבנת למה התכוונתי, דנה? את מפרשנת אותי? אני אשתוק. עד היום הזה, אלא אם כן תגידי לי בעבר, כל המגבלות שאמרו שתושב חוץ לא יוכל להשתתף בטלות ולא קיימות, אלא אם כן יבדקו וימצאו שהוא סוכן CIA מוסווה למחבל מדעאש שרוצה להיכנס. ברמת העיקרון מה שאת אומרת פה זאת הצהרה חשובה. את אומרת שמהיום והלאה משרד התקשורת ומשרד האוצר אומרים שמגבלת חו"ל היא לא מגבלה. 

<דנה נויפלד:>
זה לא מה שאמרתי. 

<היו"ר איתן כבל:>
אני מתכוון שאם חלילה לא נמצא - -

<אסף וסרצוג:>
אם אין מגבלה ביטחונית למה אנחנו צריכים? זה משהו ישן. 
<היו"ר איתן כבל:>
אל תיתן לי תשובה כזאת. אתה תסביר לי כך. אל תגיד לי משהו ישן. אתה יכול להגיד לי אחד מהשניים – אני יודע להסביר, ואני אסביר לך. אל תגיד לי משהו ישן. היו אז נימוקים. אתם יכולים להגיד שאתם לא זוכרים מה הנימוקים, ואנחנו נחזור ונסביר. 
<דנה נויפלד:>
יש נימוקים, והיו נימוקים. השאלה אם זה רלוונטי היום ב-2017. 

<היו"ר איתן כבל:>
איזה נימוקים, למשל? 

<דנה נויפלד:>
אני אסביר. כאשר התחילו לפתוח את תחום התקשורת לתחרות היו גורמים מעטים שנכנסו. כשעשו את התיקון לחוק הרשות השנייה היה בעל זיכיון אחד בלבד שנתנו לו מונופול. אחר כך בשידורי הכבלים ובשידורי הלוויין היה עדיין מספר שחקנים מועט. לא הייתה הפצה אינטרנטית של תכנים מכל העולם, לא היו חדשות מכל העולם, ולא היו שידורים שעברו על גבי אינטרנט כמו "נטפליקס" שהגיעו מכל מקום ולכל מקום. העולם השתנה. זה עניין של איזונים – האם זה נכון להשאיר את זה ביחס לתועלת מול הנזק? זאת השאלה. 

<היו"ר איתן כבל:>
אני אחשוב על זה עד שנגיע לזה. 

<דנה נויפלד:>
מה שהצעתי בפעם הקודמת זה שאם אדוני מתעקש על כך שתהיה מגבלה אז נכתוב אותה באותו אופן שחלה - - -
<היו"ר איתן כבל:>
זה מה שהצעתי מלכתחילה. בסדר. עד שנגיע להוט. 

דבר אחרון. אני מזכיר לכם את הדבר הבא: אתם זוכרים שאנחנו אמרנו שערוץ ייעודי לא יוכל - -

<דנה נויפלד:>
ערוץ ייעודי שמשדר חדשות, אמרנו. 

<היו"ר איתן כבל:>
אתם רוצים שאחזור על זה? הוא יכול לגשת ולרכוש את הפלטפורמה כי הוא קטן. אתה מבין את התרתי דסתרי שמתקיים פה? עמית ליאור, זה לא מכוון אליך. אתה לא צריך להבין. 

יש כאן תרתי דסתרי. אתה אומר שהערוץ הייעודי יכול להשתתף במכרז לרכישת הפלטפורמה כיוון שהוא ערוץ ייעודי. 
<אתי בנדלר:>
ולקבל אחר כך רישיון לשידורים. 

<היו"ר איתן כבל:>
כן, גברתי. אנחנו הולכים צעד-צעד. אחרי שהוא זכה הוא מקבל את האישור לשידורים ואז הוא מקים ערוץ חדשות. בוקר אחד הוא נהיה אימפריה. 
<מלי פולישוק בלוך:>
זה מה שיהיה. 

<היו"ר איתן כבל:>
אני לא מציע לאף אחד שיגיד לי שזה לא יהיה. 

<קריאות:>
זה מה שיהיה. 

<היו"ר איתן כבל:>
לא אמרתי לך. מישהו נוסף לחש פה משהו אחר. זה ברור לי. אני בא מהמקום שאני העליתי את זה. לכן אני אומר את זה. זה לא מסתדר לי. את יכולה להגיד לי שזאת מגבלה. אני רוצה לזה פתרון כי זה לא הוגן. הקרב הוא על מי שיהיה לו חדשות. עם כל הפטפוטים שאנחנו מפטפטים הרי ברור שהסיפור הוא מי תהיה לו אפשרות להקים ערוץ חדשות. אני רק אומר את זה, וכשנגיע לסעיף אני רוצה פתרון. את יודעת למה אני מתכוון. 
<דנה נויפלד:>
עדיין ערוץ נישה.

<היו"ר איתן כבל:>
מה עוד נשאר לנו? 

<אסף וסרצוג:>
נראה לי שזהו. 

<היו"ר איתן כבל:>
דבר אחרון – עכשיו אנחנו מגיעים לדמי הפצה. אתה יכול, בבקשה, להתייחס? 

<אסף וסרצוג:>
כן. הערוצים המסחריים ביקשו לא לשלם דמי הפצה. 

<איתמר חרמון:>
גם הייעודיים. 

<אסף וסרצוג:>
גם הייעודיים, נכון. זה מה שהעלו פה קודם. 
<היו"ר איתן כבל:>
זה הסעיף כמעט האחרון, ואז עוברים לקרב ההצבעה. 

<אסף וסרצוג:>
הייתה טענה של הערוצים המסחריים שהם לא צריכים לשלם דמי הפצה לאחר ההפרטה. אפשר לחזור על הטיעונים - -

<היו"ר איתן כבל:>
אני אומר את זה בקול. הערוצים המסחריים, 22 ו-10, אומרים את הדבר הבא. אתם עושים מעשה זימרי ומבקשים שכר כפנחס. דהיינו לא מספיק שקמה הפלטפורמה החדשה אנחנו נותנים לה את הריח ואת הכוח. אנחנו בכלל חשבנו שהם ישלמו לנו. עכשיו אנחנו מוצאים את עצמנו במצב שזו לא, אף זו.  לא רק שבמידה רבה אנחנו עוגנים של הפלטפורמה החדשה, אנחנו עוד נדרשים לשלם לה. זה שיגעון, לא מקובל עלינו. המדינה רוצה שתהיה לה פלטפורמה מתחרה נוספת, למה אתם כופים את זה עלינו? אני אגיד לך משהו  - - 
<אתי בנדלר:>
הטענה הזאת עלתה בהקשר לשידורים שלהם בכבלים ובלוויין ולא בהקשר של עידן פלוס. 
<נגה רובינשטיין:>
הטענה עלתה בדיוק בהקשר זה. 

<אתי בנדלר:>
אבל אני רוצה לחדד את זה. 
<היו"ר איתן כבל:>
הם אמרו את זה לגבי הוט ויס כי הם ביקשו שתהיה להם פלטפורמה משלהם. הם הציעו. אני זוכר הכול היטב. הם טענו את אותה טענה לגבי הוט ויס. זה ירד מהפרק, אני לא פותח את זה. מיכל, את לא צריכה להיות מודאגת, זה לא נוגע אלייך. הוא אומר, אוקיי, כבר תקעתם אותי עם הוט ויס, זה מה שאני עושה כבר כל השנים - -
<מיכל רפאלי כדורי:>

אנחנו מפיצים אותם כבר שש-עשרה שנה. 

<היו"ר איתן כבל:>
הם מוכנים להפיץ אותך. 

לכן אני אומר שבנקודה הזאת אני לא יודע להגיד שזה טיעון מופרך. אנחנו נעסוק בו בהרחבה כשנגיע. אני רק הצפתי אותו בגדול. 
אתם רעבים? אנחנו יוצאים להפסקה. 

<לאה ורון:>
הדיון יתחדש ב-20:20. 

<(הישיבה נפסקה בשעה 20:00 ונתחדשה בשעה 20:30.)>
<היו"ר איתן כבל:>
שלום לכולם. אני מחדש את הישיבה. אנחנו מתחילים את ההקראה. 
<אתי בנדלר:>
אנחנו בפסקה (3). 

<היו"ר איתן כבל:>
באיזה עמוד? 

<אתי בנדלר:>
חוזרים אחורה לכל הסעיפים שעדיין לא הוקראו.  

<קריאה:>
נושא דמי הפצה יהיה בהמשך?
<היו"ר איתן כבל:>
אני רק שמתי את הדברים. סרקנו את כל הנושאים שנשארו פתוחים בפעם הקודמת. אמרנו מה הסיכומים שהגענו אליהם – יותר טובים, פחות טובים. וכשנגיע רציתי שכל אחד יבין ויהיה לו סיפק לחשוב על הדברים, ולא יקבל את זה בהפתעה לכאן ולכאן. אמרנו שכשנגיע לדיון עצמו נרחיב את הדברים. צריך להתחיל את ההקראה. 
<לאה ורון:>
עמוד 255. 

<אתי בנדלר:>
יש כאן נוסח עם המון שינויים. 

<לאה ורון:>
שאנחנו לא קיבלנו אותו. 

<אתי בנדלר:>
אנחנו בסעיף 18(3), תיקון סעיף (2). יש שם שתי הצעות: אחת תיקון כותרת השוליים שהוצבע כבר, ועכשיו יש הנושא של סעיף (ב) שהוא תיקון סעיף קטן (א). 

<היו"ר איתן כבל:>
את בקיאה בחומר, חגית? 

<חגית ברוק:>
כן, כן. 

<אתי בנדלר:>
את צריכה להקריא מהנוסח המתוקן. 

<לאה ורון:>
תתחילי להקריא, בבקשה. 

<חגית ברוק:>
הקראנו את זה כבר בנוסח המתוקן, אבל אני יכולה להקריא שוב. 
<אתי בנדלר:>
תקראי את זה. זה כל כך קצר. 

<חגית ברוק:>
(הקראה):

	
	(ב)
בסעיף קטן (א), במקום "הגורם המפעיל; הודעה" יבוא "הגורם המפעיל; מינוי גורם פרטי ייעשה בדרך של מכרז; הודעה";


<היו"ר איתן כבל:>
מי בעד? מי נגד? מי נמנע? 

הצבעה

בעד סעיף (3)(ב) – פה-אחד
נגד – אין
נמנעים – אין 

סעיף (3)(ב) אושר. 

<היו"ר איתן כבל:>
הסעיף אושר. 

סעיף (ג), בבקשה. 

<חגית ברוק:>
(ג) ו-(ד) אושרו. 

<אתי בנדלר:>
קראי את סעיף (ה). אני רוצה להסביר מדוע זה לא הוצבע. זה לא הוצבע בגלל שתי שאלות: א', שאלת הישראליות; ושנית, האם ערוץ ייעודי שמשדר חדשות יכול להגיש מועמדות למכרז. אז קודם אני מציעה שאדוני יגיד מה ההכרעה בקשר לעניין הזה, ומה הוא מביא להצבעה כדי שנדע אם צריך לשלב את זה בנוסח או לא. 

<היו"ר איתן כבל:>
דנה, חשוב יותר שאת תתייחסי בעניין הזה. יש כאן שתי נקודות שאני רוצה לתת להן מענה. אני מוכן ללכת על מצב שבו יש רוב ליזם חוץ, ואפילו רוב משמעותי. אבל חשוב שבפרויקטים בסדר גודל כזה יהיה גם חלק למשקיע ישראלי. 

<דנה נויפלד:>
- - - 

<רותם הורוביץ:>
סליחה, אני מרשות ההגבלים העסקיים. בהמשך לדברי הממונה היום בצהריים חשוב לנו מאוד להגיד שהממונה רואה חשיבות שיצטרפו כמה שיותר גורמים כאפשרות למכרז. 

<היו"ר איתן כבל:>
שכנעת אותי. תודה. רק התחלת – שכנעת אותי. רק אמרת "הממונה", זה נפל עלי כקסם. 

יחד עם זאת לגבי העניין של הערוץ הייעודי ובעל רישיון - -

<אתי בנדלר:>
בעל רישיון לשדר חדשות לא יוכל להיות - - -

<היו"ר איתן כבל:>
אם הוא יוכל הוא יוכל. אבל הוא לא  - -

<אתי בנדלר:>
הוא לא ימונה לגורם מפעיל פרטי. 

<מירי נאור אליאס:>
אני רוצה לציין שאתם מדברים פה על ערוץ ייעודי שיכול לשדר חדשות, והוא יקים חברת חדשות ויהפוך לפלטפורמה גדולה ומשפיעה. קחו לדוגמה את ערוץ 9 שכבר היום יש לו אישור לשידור חדשות. האישור הוא מאוד מצומצם. אני מתייחסת, כמובן, גם לערוץ 20 וגם לערוץ שלנו. אם וכאשר הוא יתקבל הוא יהיה באותה מתכונת, ויהיה אישור לשידור מהדורת חדשות יומית – לא להקמת חברת חדשות או איזושהי רפורמה. אני רק מבקשת לשים את הדברים על דיוקם. 
<היו"ר איתן כבל:>
אני רוצה להזכיר לך שמצד אחד גברתי רוצה שנוותר על דמי הפצה כי אתם לא יכולים, ומצד שני את אומרת – אולי תהיו אימפריה? 

<מירי נאור אליאס:>
להיפך, אני אומרת שאנחנו לא נהיה אימפריה גם אם נרצה כי אנחנו לא ערוץ ברודקסט, ואין לנו האפשרות הזאת. 

<היו"ר איתן כבל:>
אז מה זה משנה? 

<מירי נאור אליאס:>
זה היה החשש של אדוני שערוץ ייעודי שיש לו אישור לשדר חדשות ויקבל את הפלטפורמה יוכל להפוך לגוף בעל השפעה מאוד גדולה. אני רק מציינת שזה לא יכול לקרות. זה הכול. 

<מלי פולישוק בלוך:>
גם אם הוא קונה את המפעיל החדש? 

<מירי נאור אליאס:>
אישור לשידור חדשות בערוצים הייעודיים הוא אישור מאוד מצומצם. זה לא אישור כמו שיש לערוצי הברודקסט להקים חברת חדשות. ערוץ 9 שיש לו אישור כבר היום משדר מהדורת חדשות יומית. זה גם האישור שערוץ 20 - -
<היו"ר איתן כבל:>
אני לא רוצה להיכנס לעניין הזה. 

<מירי נאור אליאס:>
אני פשוט רוצה לדייק את הדברים, זה הכול. זה נהיה נושא מאוד גדול, והוא לא נכון. 

<היו"ר איתן כבל:>
דנה, בבקשה. 

<דנה נויפלד:>
הוועדה צריכה להצביע. 
<לאה ורון:>
אנחנו רוצים לקבל את ההתייחסות שלכם להערות של עורכת הדין מירי נאור אליאס. 

<דנה נויפלד:>
אין לנו התנגדות. 

<חגית ברוק:>
יש לנו עוד שינויים. 

<אתי בנדלר:>
שאת קראת? 

<חגית ברוק:>
לא. יש אמות המידה. 

<אתי בנדלר:>
אמות המידה זה סעיף קטן (ג1).

<חגית ברוק:>
(ג)(2). 

<אתי בנדלר:>
אנחנו מדברים על סעיף קטן (ה) שבו מוסיפים את סעיפים קטנים (ג1) ו-(ג)(2).
<חגית ברוק:>
ב-(ג)(2) אנחנו רוצים להוסיף את התוספת שמכוונת את נושא אמות המידה. זה בתוך (ג)(2). 


אני אסביר את השינוי של אמות המידה בסעיף (ג)(2) שאותו אנחנו מבקשים להוסיף. סעיף (ג)(2) זה סעיף השיקולים שיובאו בחשבון בעת מינוי גורם מפעיל פרטי. היום השיקולים שכבר כתובים בנוסח שהוגש והונח הם מדיניות הממשלה בתחום הבזק ובתחום השידורים, שיקולים שבטובת הציבור, התאמתו של המבקש לפעול כגורם מפעיל ותרומת מינוי הגורם המפעיל הפרטי לתחרות בתחום השידורים. על ארבעת השיקולים הללו אנחנו רוצים להוסיף עוד שני שיקולים: גובה דמי ההפצה המוצעים; היקף ההשקעות המוצע בהפקות מקומיות. שני השיקולים האלה מדברים על מה שביקשו כאן ועלה בוועדה. 
<אתי בנדלר:>
אני רק רוצה לוודא האם זה ברור שכשמדברים על גובה דמי ההפצה המוצעים זה בעצם גובה דמי ההפצה שהמציע מציע לגבות מכל הגורמים שהוא יפיץ - -

<דנה נויפלד:>
זה לא ברור עד הסוף? 

<אתי בנדלר:>
רגע אחד. 

- - וכן האם ברור שהשיקול הזה אומר שככל שהוא יציע סכום נמוך יותר יש לו יתרון בעניין. זאת הנקודה שעליה דיברה הוועדה. 

<חגית ברוק:>
מבחינת השאלה מי גובה ממי אני לא חושבת שיש אופציה אחרת. זאת אומרת תמיד גובה דמי ההפצה יהיה אותו גובה שהגורם המפעיל גובה. 
<אתי בנדלר:>
אני רוצה להזכיר שאסף דיבר רבות על כך שכתוצאה מהפרטת המערך הזה צפוי שדמי ההפצה יירדו באופן ניכר. צריך להביא לידי ביטוי באיזושהי דרך שזה היעד של המכרז הזה, בין היתר – להוריד את דמי ההפצה. 

<אסף וסרצוג:>
אצלנו זה לא אמות מידה. 
<אתי בנדלר:>
בסדר, אני רק לא בטוחה שהנוסח הזה יספק את המענה. 

<אסף וסרצוג:>
מאידך לא רוצים להעמיד את זה כדי שזה יהיה יותר גבוה. אבל אפשר לחשוב על משהו. 

<אתי בנדלר:>
לחשוב על משהו. אני לא יודעת כרגע אם הפחתת דמי הפצה לעומת דמי הפצה שנגבים ערב תחילת החוק או יעד של הפחתה – משהו כזה כדי להביא לידי ביטוי את הרעיון הזה. בסדר? 

<חגית ברוק:>
שיעור הפחתת דמי הפצה? 

<אתי בנדלר:>
לא. כי הוא יציע דמי הפחתה. הוא לא יציע - - -

<חגית ברוק:>
הוא לא יציע ביחס לזה. 

<אתי בנדלר:>
צריך למצוא את הניסוח שיביא לידי ביטוי את הדעת של הפחתת דמי הפצה. 

<היו"ר איתן כבל:>
בדיוק. מה שחשוב.
בבקשה, ניסים טל. 

<ניסים טל:>
אני מעידן פלוס. השר אמר שמפעיל פרטי יפעיל את זה ב-30% פחות. אז אני מציע שדמי ההפצה ירדו ב-30% לעומת מה שקיים היום.
<עמית ליאור:>
 דמי הפצה - - -

<היו"ר איתן כבל:>
לא, לא. זה לא קשור אליך. 

<אסף וסרצוג:>
זה לא קשור אליך. דמי הפצה על המערך החינמי לא קשורים לחלק של בעל הרישיון והערוצים הנוספים.

<אתי בנדלר:>
אם כך אפשר להצביע על כל סעיף קטן (ה). שני נושאים: א', לגבי הערוץ הייעודי שיש לו רישיון לשדר חדשות; ושנית, להוסיף את שתי אמות המידה הנוספות שדיברנו עליהן כאן. 

<חגית ברוק:>
אני מזכירה שהיו עוד שינויים בסעיף שהקראתי בפעם הקודמת בעניין בעל עניין ובעל שליטה. 

<אתי בנדלר:>
נכון. 

<אסף אמיר:>
אפשר להסביר לנו את ההפקות המקומיות? מה המשפט שאתה אומר שהוא חלק מזה? 
<היו"ר איתן כבל:>
שיש חובה. 

<אסף אמיר:>
כן, אבל מה הנוסח? 

<אתי בנדלר:>
זה לא הנוסח המדויק. אחת מאמות המידה זה היקף ההשקעות בהפקות מקור. 

<היו"ר איתן כבל:>
אנחנו פה לקראתכם. זה סעיף שהוספנו אותו למכרז. 
<אסף אמיר:>
אני מנסה לחשוב אם זה מספק. 

<היו"ר איתן כבל:>
אסף, זה מעבר לזה. אני נתתי את זה אקסטרה. אני לא נכנס לזה. יש המועצה. מעבר למועצה אמרנו שנוסיף גם בתוך החוק כדי לתת לזה שלייקס. 

<אתי בנדלר:>
זה מעבר. אני רוצה להסביר - -

<אסף אמיר:>
כי לי נקלט יותר - - - תרומתה לתרבות הישראלית. 
<אתי בנדלר:>
לא, לא. 

<היו"ר איתן כבל:>
לא, אמיר. אפשר לשים גם זיקוקי דינור. 

<אסף אמיר:>
האמירה "מגוון". משהו. 

<היו"ר איתן כבל:>
לא, אסף. בפעם הקודמת זה לא הופיע בכלל. זה בא מצדי ומצדה של היועצת המשפטית. 
<אסף אמיר:>
אנחנו מברכים על זה. 

<היו"ר איתן כבל:>
נתנו יד. תעשה לי טובה, אל תעשה אותי נכה גם בשנייה. 

<אסף אמיר:>
על מה יד? 

<היו"ר איתן כבל:>
הוספנו את זה. די. 

<מלי פולישוק בלוך:>
אתה יכול לחזור על המשפט? 

<היו"ר איתן כבל:>
הוספנו את אמות המידה. 

<אתי בנדלר:>
חובת השקעה מינימלית אתם סיכמתם. אבל מעבר לזה, אם הוא ירצה יותר הוא יקבל ניקוד יותר גבוה.
<היו"ר איתן כבל:>
היועצים המשפטיים אמרו מלכתחילה שזה אפילו לא נדרש כי זה - -

<אסף אמיר:>
ברזלים. 

<היו"ר איתן כבל:>
לא. זה נתון לוועדת המכרזים. לא נפתח את הדיון. סיכמנו, הלכנו לקראתכם – נגמר הסיפור. 

כן, סלוצקי.  

<חיים סלוצקי:>

אני רק רוצה לדעת, כשאתה אומר "אמות מידה", מה החוזק של אמת המידה? הרי למכרז אתה מכניס סעיפים לפי אחוזים. מה שיעור הפקות המקור בחישוב בשביל לזכות במכרז? 
<היו"ר איתן כבל:>
חיים, אני לא אפתח את הנושא כל פעם לכל מי שלא היה גם אם הוא חבר שלי. 

<חיים סלוצקי:>
אני רק שואל שאלה. 

<היו"ר איתן כבל:>
אני אסביר. הסעיף הזה הוא סעיף שלייקס. לא היה אמור להיות סעיף כזה בחוק בכלל. היועצת המשפטית ושכנעה אותי להכניס את אמות המידה כדי לתת משנה תוקף ורוח גבית לוועדת המכרזים. אני לא רוצה לפתוח את זה יותר ממה שזה. בסוף הסמכות נתונה לוועדת המכרזים. לכן עשינו פה טוב, אז אל תכריחו אותנו עכשיו ליותר מזה. 

אנחנו מצביעים. מי בעד סעיף קטן (ה) עם התיקונים ועם התוספות? מי נגד? מי נמנע? 
הצבעה

בעד סעיף (ה) – פה-אחד
נגד – אין
נמנעים – אין 

סעיף (ה) אושר
<היו"ר איתן כבל:>
בעד- פה-אחד, אין מתנגדים, אין נמנעים. סעיף (ה) אושר. תודה. 
<אתי בנדלר:>
סעיפים קטנים (ו), (ז), (ח) הוקראו, למיטב ידיעתי.

<לאה ורון:>
הוקראו ואושרו. גם פסקה (4).
<דנה נויפלד:>
פסקה (4) לא אושרה. 

<חגית ברוק:>
(1) לא. 
<לאה ורון:>
(1) לא. אבל (1) ו-(2). 
<היו"ר איתן כבל:>
יש לי בקשה. בכל פעם שאנחנו מגיעים לאחד הסעיפים שהתייחסנו אליהם תסבו את תשומת לבנו. 

<דנה נויפלד:>
עכשיו אנחנו מגיעים לקביעת דמי הפצה. 

<קריאה:>
שאלת הבהרה – הוכרע משהו לגבי דרישת הישראליות? כי לא הצלחתי להבין מה הכריע אדוני. 

<היו"ר איתן כבל:>
אנחנו לא הכרענו. אמרתי שאני מוותר על העניין של הישראליות. 

<מלי פולישוק בלוך:>
לגמרי או על חלק? 

<היו"ר איתן כבל:>
הנציגה של הממונה אמרה את מה שאמרה, ואמרתי שאני מקבל את העמדה שלה, והמשכנו. 

אנחנו בסעיף דמי הפצה. 

<דנה נויפלד:>
הסעיף הבא שלא אושר זה פסקה (4) בעמוד 256. 

<חגית ברוק:>
בסעיף קטן (4) סעיף קטן (א) לא אושר. 

<דנה נויפלד:>
נכון. כל סעיף קטן (א) לא אושר בגלל פסקה (4) שמדברת על דמי הפצה. 
<אתי בנדלר:>
אצלי כתוב שחלק אושר. 

<לאה ורון:>
גם אצלי כתוב שחלק אושר. 

<דנה נויפלד:>
אצלנו כתוב ש-(ב), (ג) ו-(ד) אושרו. 

<אתי בנדלר:>
נכון. 

<היו"ר איתן כבל:>
נכון. 

<דנה נויפלד:>
(1) לא אושר, וזה בגלל פסקה (א). 
<היו"ר איתן כבל:>
נכון, דמי הפצה. 

אסף ודוד, אני רוצה שתקשיבו. אנחנו נוגעים באחד הנושאים החשובים בתוך כל המלל והדיבורים. אני אומר את דעתי, ואם צריך אנחנו נאשר את כל הדברים, ואם צריך שנעשה עוד סיבוב בתוכנו אז נעשה. 

ערוץ 22 ו-10 טענו טענה שאמרתי אותה לפני שיצאנו להפסקה מהחלק הראשון. אמרתי שערוצים 22 ו-10 רצו מלכתחילה שהם יפיצו את השידורים שלהם כי אין להם יותר עניין לשלם להוט וליס. הפרשה הזאת הסתיימה נכון לרגע זה. היא לא על סדר יומנו. הם אומרים שהם כבר כלואים שנים בהוט ובכבלים, והם מוותרים על העניין הזה, אבל הם טוענים שעכשיו עושים מכרז לפלטפורמה חדשה שהיא פלטפורמה פרטית, שאמורה להיות פלטפורמה שמתחרה בהם, וגם הם יצטרכו לשלם כסף כדי לסייע להם בתחרות מולם. זאת הטענה, ואני מוכרח לומר לכם שיש בה הרבה שכל. 
<דוד ביטן (הליכוד):>
זה נשמע טוב מאוד, הטענה הזאת. זאת טענה נכונה. 
<היו"ר איתן כבל:>
מצד שני יש הטענה של האוצר שבסופו של דבר צריך לתת את אותו אינסנטיב ליזם שיזכה במכרז לנהל את העסק. 

<אסף וסרצוג:>
זאת לא בדיוק הטענה. אפשר לחדד? 
<היו"ר איתן כבל:>
בבקשה. 

<אסף וסרצוג:>
בסופו של דבר הערוצים מופצים היום על גבי המערך בחינם. גם אחרי שהמערך יופרט חלק ההפצה החינמי יישאר. זאת אומרת שאותם ערוצים יופצו חינם. זה אומר שהגורם המפעיל הפרטי יהיה מחויב, בניגוד להוט וליס, להציע לכל צרכן ואזרח במדינת ישראל, לראות את הערוצים האלה חינם. לכן המשמעות היא לא רק אינסנטיב אלא אפילו הפוך – הוא יצטרך לשלם עבור הפצה של ערוצים שהוא לא רואה. 
<דוד ביטן (הליכוד):>
מי יצטרך? 

<אסף וסרצוג:>
הגורם המפעיל. 

<דוד ביטן (הליכוד):>
אתה רוצה שהרפורמה תיעשה על חשבון ערוץ 22 ו-10? 
<אסף וסרצוג:>
למה רפורמה? זה המצב הקיים היום. 
<דוד ביטן (הליכוד):>
אבל אתה רוצה להכניס עוד דברים. מה שיש היום הוא לא רלוונטי. 

<היו"ר איתן כבל:>
אתה צודק. אסף, אני אסביר לך איפה אתה טועה פעמיים. כשזה היה חלק מהפרויקט של המדינה, המדינה ידעה לכפות את העניין הזה. 

דוד, אני לא רוצה לעשות דברים פה בכפייה. אנחנו נגמור עם זה. 

<דוד ביטן (הליכוד):>
מה זה בכפייה? אין לי ביקורת, אבל אי אפשר להתנהל בצורה הזאת. אנחנו לא יכולים להתחנן אליהם כל הזמן. 

<היו"ר איתן כבל:>
אני לא חלק מהקואליציה. אתם רוצים - - - תלכו. 

<דוד ביטן (הליכוד):>
זה לא שייך. אי אפשר ככה. - - - אבל איפה שהטענה צודקת אני לא מוכן לקבל - -
<אסף וסרצוג:>
- - -

<דוד ביטן (הליכוד):>

אני אומר לכם את זה בכל ישיבה, לא בוועדת הכלכלה. אתם אוהבים לעשות רפורמות על חשבון אחרים, לא על חשבון האוצר. כשזה על חשבון האוצר הרפורמה לא מתקבלת, אין רפורמה. אז, תשמע, יש גבול. אתם באתם עם הצעה של עידן פלוס. זאת הצעה מצוינת. אבל אי אפשר שהמימון ייעשה רק על-ידי אלה שקיימים. אם כדי שהצרכן ייהנה האוצר צריך להכניס יד לכיס שיעשה את זה. 

<אסף וסרצוג:>
כל הערוצים הציבוריים זה המדינה. 

<דוד ביטן (הליכוד):>
אתם מקבלים זיכיונות על כל דבר. על מה אתה מדבר? 

<אסף וסרצוג:>
לא. ערוץ 1, 23, 33 - -

<דוד ביטן (הליכוד):>
אל תזכיר לי את ערוץ 1, בסדר? 

<היו"ר איתן כבל:>
אל תזכיר את התאגיד בבית התלוי. 

<דוד ביטן (הליכוד):>
בינתיים ערוץ 1 היה בעלים של קרקעות שלקחתם על שמכם, מכרתם אותן, וקיבלתם הרבה כסף. עכשיו אתם אומרים, זה שלנו, זה על שמנו. בוא לא ניכנס לסוגיה הזאת, בסדר? אתם לא מפסידים אף פעם, בשום רפורמה. 

<אסף וסרצוג:>
חבר הכנסת ביטן, אם מחר בבוקר ערוצים 22 ו-10 לא יופצו חינם על המערך, כלומר הגורם המפעיל הפרטי יוכל לקחת עליהם דמי מנוי אז אני מסכים אתך. 

<דוד ביטן (הליכוד):>
אני רוצה תקופת זמן מסוימת. 

<אסף וסרצוג:>
אתה מבין את הטענה? 

<דוד ביטן (הליכוד):>
אחר כך נראה מה יהיה. 

<אסף וסרצוג:>
אם הוא לא ישלם לציבור זה לא יהיה אותם חינם. זה שיקול, זה בסדר, אפשר להחליט את זה. אפשר להגיד, אני מוריד את 22 ואת 10 מהמערך החינמי. 

<דוד ביטן (הליכוד):>
אתה יודע מה ההצעה שלי בשבילך? כדי שהציבור ייהנה בוא נחליט שהוט ויס לא מקבלים שום - - - מהציבור. מה אתה רוצה? - -
<היו"ר איתן כבל:>
דוד, אני רוצה לסכם את זה. 

<דוד ביטן (הליכוד):>
- - זה מה שאתה אומר. בוא נחליט שהם לא משלמים כלום, שהציבור לא משלם להם; שייתנו הכול חינם. אז יהיה משהו? לא יהיה כלום. צריכות להיות החלטות סבירות גם לשוק הפרטי. מה הולך פה? אי אפשר להתחנן אליכם על כל דבר. לא לתקשורת ולא לאוצר. 
<היו"ר איתן כבל:>
אסף, דוד. אני מפריע? 

<דוד ביטן (הליכוד):>
נמאס לי. אנחנו צריכים הסכמה על כל דבר? 

<אסף וסרצוג:>
כן, זה כסף. 

<דוד ביטן (הליכוד):>
אנחנו, חברי הכנסת, נקבל החלטה, ושהם יעשו מה שהם רוצים. 

<היו"ר איתן כבל:>
דוד, אני אומר את דעתי בעניין הזה. אנחנו לא נצביע על זה. אבל אני אומר את דעתי - - 

<דוד ביטן (הליכוד):>
בסדר, בוא נצביע. 

<היו"ר איתן כבל:>
לא. 

<דוד ביטן (הליכוד):>
למה? 

<היו"ר איתן כבל:>
גם אין לך רוב איתי. אני לא אלך אתך. 
<דוד ביטן (הליכוד):>
אז תצביע ונפסיד. יש גבול. אם אתה רוצה שנתחנן לאוצר כל היום - -

<היו"ר איתן כבל:>
אני לא רוצה שתתחנן. 

<דוד ביטן (הליכוד):>
- - אז תצביע ונגמור את זה ככה. 

<היו"ר איתן כבל:>
אני לא מתחנן. 

<דוד ביטן (הליכוד):>
- - שתעבור החלטה נגד כל החברות שמתעסקות בזה, והכול בסדר - -

<היו"ר איתן כבל:>
אני מסכים אתך בעניין הזה, דוד. 

<דוד ביטן (הליכוד):>
 אני גם רוצה החלטה שיס והוט לא יקבלו תשלום מהציבור. אם רפורמה אז עד הסוף. 
<רועי פולקמן (כולנו):>
יס והוט משבוע הבא חינם. תתארגנו. 

<דוד ביטן (הליכוד):>
זה דברים לא סבירים. אי אפשר לבוא עם רפורמות רק על חשבון מישהו אחר שישלם אותן. פעם אחת שהאוצר יבוא ויתרום משהו לרפורמה.  

<אסף וסרצוג:>
האוצר זה הציבור. 

<דוד ביטן (הליכוד):>
עזוב – האוצר זה האוצר. מה זה "אני"? 

<אסף וסרצוג:>
זה לא כסף שלנו. 
<דוד ביטן (הליכוד):>
אבל אתה נלחם יותר מדי על כלום. מספיק. 
<קריאה:>
מה זאת אומרת נלחם על כלום? 

<דוד ביטן (הליכוד):>
נלחם על כלום. 

<אסף וסרצוג:>
זה לא על כסף שלי. 

<קריאה:>
- - -

<דוד ביטן (הליכוד):>
מה זה "עשרות"? אתה נותן לאינטל ארבעה מיליארד שקל הנחה במס – אני אומר משהו? מה זה עשרות? 

<אסף וסרצוג:>
מה זה קשור אינטל? אינטל זה פרטי. 

<דוד ביטן (הליכוד):>
מה זה שייך לפרטי? אבל יש גבול. 

<היו"ר איתן כבל:>
דוד, אני רוצה לסכם. 

<דוד ביטן (הליכוד):>
אני הולך. 

<היו"ר איתן כבל:>
דוד - -

<דוד ביטן (הליכוד):>
תקשיב, אי אפשר ככה. אתם רוצים – נצביע. נמאס לי. אתם יושבים שעות על מה? מדברים איתם כל היום על מה? 

<היו"ר איתן כבל:>
אדוני יושב-ראש הקואליציה, אתה תקשיב לי עכשיו. די, מספיק. 

<דוד ביטן (הליכוד):>
אני רוצה לגמור היום. אפילו אם אני מפסיד אני רוצה לגמור היום. בוא נגמור.

<היו"ר איתן כבל:>
לא. אני לא מעלה את זה להצבעה. 

<לאה ורון:>
- - -

<דוד ביטן (הליכוד):>
שיגישו איזה דיון חדש שהם רוצים. מה זה מעניין אותי. אי אפשר ללכת נגד הציבור. 

<היו"ר איתן כבל:>
העמדה שלי היא כזאת. בתהליכים שמתקיימים הברודקאסט הולך ומתכלה. אני לא רוצה לפתוח עכשיו את כל הדיון – זה לא העניין. אני אמרתי לך את הדבר הבא, ואני אומר את זה לכם. קשה לי להגיד את זה אבל אני מסכים עם דוד. אני מסכים איתו לא באופן שבו הוא מציג את הדברים. כיושב-ראש קואליציה הוא גם צריך להירגע. אבל אני אומר את זה - -
<דוד ביטן (הליכוד):>
אני רגוע מאוד. אם צריך לבטל את החוק נבטל, וזה הכול. 

<היו"ר איתן כבל:>
דוד, אין שום בעיה. 

<דוד ביטן (הליכוד):>
לא צריך חוק. 

<היו"ר איתן כבל:>
אסף וסרצוג, אני לא אצביע על זה. 

<דוד ביטן (הליכוד):>
תצביע, אני רוצה להפסיד. מה אתם רוצים?

<היו"ר איתן כבל:>
לא. 

<דוד ביטן (הליכוד):>
רק הפקידים של האוצר יקבעו? אז שהם יקבעו הכול. בשביל מה אנחנו נמצאים פה? תפעילו קצת את הראש. לא הכול זה כולנו לטובת האוצר. מספיק כבר עם זה. 

<רועי פולקמן (כולנו):>
מה זה, האוצר זה עומד - - -

<דוד ביטן (הליכוד):>
כן, אתם עובדים בשביל האוצר. בכל ועדה אני נלחם איתם. אבל פה אתם מגזימים. אתם לא מוכנים לשום פשרה. מספיק. מה זה הדברים האלה? לחברי הכנסת אין מה להגיד פה? רק לפקידות של האוצר והתקשורת? 

<רועי פולקמן (כולנו):>
די, עזוב אותו, מה אתה רוצה ממנו? אתה יכול לצעוק עלי. 

<דוד ביטן (הליכוד):>
עליך אני לא צריך לצעוק כי אתה איתם בכל מקרה. 

<היו"ר איתן כבל:>
די, דוד, ברשותך, אני יכול להגיד משהו? 

<דוד ביטן (הליכוד):>
מה זה הדברים האלה? אני צריך לשבת להתחנן אליהם כל היום שיסכימו לאיזה הסדר? אנחנו קובעים בינתיים, לא הם. זה המצב. אז מה הסיפור? 

<היו"ר איתן כבל:>
די, דוד, תכבד. 

<דוד ביטן (הליכוד):>
אתה לא מכבד אותנו. אני לא רוצה להתחיל לריב אתך. אתה לא יכול כל היום לתלות - - -

<היו"ר איתן כבל:>
אני לא, אבל יש פה דרך עבודה. בחייך, לא ראיתי דבר כזה. אני צריך לריב עם הקואליציה על חוקים שלהם? זה עוד לא היה. 
<רועי פולקמן (כולנו):>
זה היה. 

<היו"ר איתן כבל:>
זה היה, אבל פה עם יושב-ראש הקואליציה. 

<דוד ביטן (הליכוד):>
כי אתה כל הזמן מתחנן אליהם. 

<היו"ר איתן כבל:>

אני לא מתחנן. 

<דוד ביטן (הליכוד):>
מה אתה צריך להתחנן? 

<רועי פולקמן (כולנו):>
תשכנע אותנו להעביר את החוק שלנו. אתם לא רוצים להעביר את החוק שלנו. 

<היו"ר איתן כבל:>
אני לא מתחנן. אני רוצה חוק שאחר כך גם יבוצע. לא חוק שעשינו "וי" לידו, והרצנו לפה אנשים שבזבזו את זמנם לתוך הלילה. 

<דוד ביטן (הליכוד):>
אתה חושב שהם צודקים? 

<היו"ר איתן כבל:>
הם לא צודקים בעניין. 

<קריאה:>
תירגע כבר. 

<דוד ביטן (הליכוד):>
אני לא רוצה להירגע. אני רוצה לסיים את העניין אפילו בהפסד. 

<היו"ר איתן כבל:>
אנחנו בליגה למקומות עבודה? מה זה תצביע ונפסיד ונלך? 

<דוד ביטן (הליכוד):>
למה לא? 

<היו"ר איתן כבל:>
אני לא. 


אני לא מצביע על הסעיף הזה גם אם יושב-ראש הקואליציה כופה עלי. חברות וחברים, אתם חייבים לתת מענה הגון והוגן לעניין. אני אומר לך, אני לא מרגיש נוח. אם המדינה רוצה תחרות שתוציא כסף מהכיס שלה ושתממן את זה היא. 

<דוד ביטן (הליכוד):>
- - -

<היו"ר איתן כבל:>
דוד, אתה יכול להקשיב? אני מתייחס לדברים שלך. בעניין הזה אי אפשר שכל הרפורמה תושת על כולם, ורק המדינה לא עושה כלום. 

<דוד ביטן (הליכוד):>
למה שתעשה? הרפורמות הן תמיד על חשבון מישהו. ואז הרפורמה מצוינת, נכון? תורידו את מחיר הדלק ב-50%. תפסידו קצת מסים, והמחירים יירדו במדינה. בואו נראה אתכם פעם אחת לטובת הציבור הרחב. 

<היו"ר איתן כבל:>
בדיון הבא נצטרך לתת על זה את הדעת.

<אסף וסרצוג:>
בסדר גמור. 

<היו"ר איתן כבל:>
אנחנו עוברים רק על מה שלא אושר בדיון הקודם. 

<אתי בנדלר:>
פסקה (7) שמתקנת את סעיף 6 – זה שוב קישור לדמי ההפצה. 

<לאה ורון:>
אז תעזבי את זה, אתי. 

<היו"ר איתן כבל:>
באיזה עניין, דוד? 

<דוד בן בסט:>
לגבי העניין של ההפצה. 
<היו"ר איתן כבל:>
אנחנו לא עוסקים בזה. 

<דוד בן בסט:>
אבל אני יכול להגיד פה משהו? 

<היו"ר איתן כבל:>
כן. 

<דוד בן בסט:>
אני מייצג פה את תחנות הרדיו. בזמנו דובר על פטור גם לתחנות הרדיו מדמי הפצה. אנחנו משלמים המון כסף לדמי הפצה. לכן כמעט שום תחנת רדיו לא עלתה. נדמה לי ששלוש תחנות עלו. זה המון כסף. אני מבקש שאם יהיה פטור אבקש גם פטור לתחנות הרדיו האזוריות מדמי הפצה. 
<היו"ר איתן כבל:>
תודה על ההערה. אתה עושה את עבודתך נאמנה. אבל זה גזר וזה תפוחי עץ. 

<דוד בן בסט:>
עדיין זה דמי הפצה. 

<היו"ר איתן כבל:>
אבל זה עדיין גזר ותפוחי עץ. 

<דוד בן בסט:>
עדיין זה דמי הפצה. 

<היו"ר איתן כבל:>
עדיין זה גזר ותפוחי עץ. 

בואו נתקדם. 

<אתי בנדלר:>
פסקה (7)(ב) – עדכונים לסעיף קטן (א). 

<לאה ורון:>
בעמוד 258. 

<אתי בנדלר:>
אני מצטערת שזה כל כך מסובך, אבל זה המספור. 

<היו"ר איתן כבל:>
לא קרה כלום. 

<אתי בנדלר:>
זה בעניין סוג הטכנולוגיות. 
<חגית ברוק:>
אנחנו מציעים שבמקום "ביחס לערוצים ייעודיים ונושאיים" שאלה הפסקות שיצאנו מראש לתקן אותן, במקום "או בטכנולוגיית חדות רגילה או גבוהה", במקום לומר "גבוהה" נשתמש במילים: "או בכל טכנולוגיה אחרת". 

<לאה ורון:>
חבר הכנסת פולקמן, זה היה סעיף שאתה ביקשת לא להיכנס לרזולוציה כזאת בעניין הטכנולוגיות. 

<חגית ברוק:>
אז אחרי "בטכנולוגית חדות רגילה" יבוא: "בטכנולוגית חדות גבוהה או בכל טכנולוגית חדות אחרת". 

<אתי בנדלר:>
אותו דבר גם בפסקה (2), נכון? 

<חגית ברוק:>
כן. אותו דבר בפסקה (2) ואותו דבר בפסקה (8). פסקה (8) מדברת על הערוצים שחייבים להפיץ בטכנולוגיית חדות רגילה. הם יכולים לבקש בנוסף להפיץ בטכנולוגית חדות גבוהה. אז גם כאן הבקשה שלהם יכולה להיות או "בטכנולוגית חדות גבוהה או בכל טכנולוגיה אחרת". 
<אתי בנדלר:>
אני לא יודעת איפה זה נכנס. זה תיקון סעיף שלא מופיע? 

<חגית ברוק:>
לא. זה פסקה (3) בתיקון, ופסקה (8) בחוק. 

<דנה נויפלד:>
זה שני סעיפים שמתייחסים לטכנולוגיה. 

<לאה ורון:>
מה התיקון ב-(3)? 

<חגית ברוק:>
אני אקריא הכול כדי שיהיה רצף: 

	
	(3)
בפסקה (8), אחרי "למעט רשות השידור" יבוא "משדר ערוץ ייעודי ומשדר ערוץ נושאי" ואחרי ערוץ טלוויזיה אחד נוסף יבוא "בכל טכנולוגיה אחרת";


<היו"ר איתן כבל:>

נגה, בבקשה. 
<נגה רובינשטיין:>
אני מקשת, רשת וערוץ 10. באחד הדיונים הקודמים ביקשנו שתהיה אפשרות לבחור בין SD ל-HD לערוצים המסחריים. 
<אסף וסרצוג:>
מי ישלם על HD? אם תבחרו ב-HD אז גם המדינה? 

<נגה רובינשטיין:>
מה זאת אומרת? מי ישלם במקרים האחרים? 

<אסף וסרצוג:>
הערוץ. אם הוא בוחר להעלות גם HD אז המדינה תממן גם HD? 

<נגה רובינשטיין:>
אם נבחר להיות ב-HD ולא ב-SD אנחנו נהיה בהסדר כמו כל הערוצים האחרים. 

<אסף וסרצוג:>
אבל עכשיו אתם רוצים לשנות את ההסדר כדי שלא נשלם דמי הפצה. אז המדינה תממן את ה-HD. 
<נגה רובינשטיין:>
קודם כול אנחנו כבר מימנו את ההקמה של המערך. נתחיל מזה. 

<דנה נויפלד:>
לא, לא. 

<נגה רובינשטיין:>
התבקשתי לפני שני דיונים על ידי יושב-ראש הוועדה המחליף - -
<היו"ר איתן כבל:>
גברתי, אני אצא מפה בלי גוף. אני נותן אצבע ופתאום אני רואה שלוקחים לי את היד; נותן יד – לוקחים לי שתי ידיים. 

<נגה רובינשטיין:>
- - -

<היו"ר איתן כבל:>
רגע, נגה. אני הולך לקראתכם בעניין גדול הרבה יותר מה-HD. אז, אנא. 
<דבורה קמחי:>

HD זה לציבור, לא לנו. 

<היו"ר איתן כבל:>
נו, באמת. למישהו מפריע לעשות HD? 

<דבורה קמחי:>
הציבור יראה את התכנים בצורה הרבה יותר טובה ב-HD. 

<היו"ר איתן כבל:>
אם יש לו. 

<דבורה קמחי:>
זה לא בשבילנו. בעוד כמה שנים לכולם יהיה. 

<היו"ר איתן כבל:>
בסדר, כשיהיה. את יודעת, אנחנו לא נחזור על הדיון הקודם כי החלטנו שלא. היא סיפרה את הסיפור על הטלוויזיה עם אנטי המחיקון ועם השחור-לבן. לא נחזור לזה. זה גם לא מחק כלום, וזה סתם בלבול ביצים. היינו כאלה מטומטמים שגם האמנו. מדינה שלמה קנתה את האנטי קשקוש הזה. 

<אתי בנדלר:>
דבורה, בעוד שנתיים יהיה שוב חוק הסדרים. 
<היו"ר איתן כבל:>
אני מעמיד את סעיף (7)(ב) להצבעה עם התיקונים ועם התוספות. לפני שאני מעלה להצבעה, אם אני צריך להעלות גם את הסעיף שלו עכשיו? 

<אתי בנדלר:>
הסעיף שלו עכשיו כי עכשיו זה הסעיף שמדבר - -

<היו"ר איתן כבל:>
אבל לא הצבעתי עליו. 

<דוד ביטן (הליכוד):>
מרוב דיבורים כבר לא יודעים על מה מצביעים. 

<אתי בנדלר:>

 - - - על כל הפסקה הזאת. לכן אם אתה רוצה להכניס את ערוץ הקניות זה יחייב תיקון בסעיף הזה. אם לא אז זה לא יהיה. 
<היו"ר איתן כבל:>
לגבי ערוץ הקניות זה יהיה 10%, ואנחנו נוריד את השלוש שנים. אוקיי? 
<אתי בנדלר:>
לא הבנתי. 

<היו"ר איתן כבל:>
אסף, תסביר. 

<אסף וסרצוג:>
הגנת ינוקא תחול לא אחרי 10% ושלוש שנים, אלא רק אחרי 10%. בלי שלוש שנים ברציפות. 
<לאה ורון:>
תחזור, בבקשה. 
<אסף וסרצוג:>
הגנת ינוקא תחול אחרי נתח שוק של 10%. 

<אתי בנדלר:>
זה לא בסעיף הזה. אני לא יודעת על מה אתם מדברים. 

<דנה נויפלד:>
בסדר, אבל זאת ההסכמה בשביל - -

<אסף וסרצוג:>
הוא שאל עכשיו. 

<היו"ר איתן כבל:>
בשביל ש? 

<לאה ורון:>
בשביל שערוץ הקניות - -

<אסף וסרצוג:>
הגנת ינוקא שמגבילה את העלייה של בעל רישיון מיוחד תפוג אחרי 10% ולא אחרי 10% למשך שלוש שנים. 

<דנה נויפלד:>
זה לא נכנס בסעיף הזה. 

<היו"ר איתן כבל:>
אבל זה הלך לקראתם. 

<דב אברמוביץ:>
רק שימי לב שבסעיף 28(4) אתם מחריגים כל ערוץ שנושא את הפלטפורמה החדשה מהוט ויס. 
<היו"ר איתן כבל:>
זה בכלל לא קשור אליכם. 

<דב אברמוביץ:>
זאת לא הכוונה, אבל זה מה שכתוב. 

<היו"ר איתן כבל:>
אלא אם כן אתם רוצים גם אחוזים ממכירת ספות וטלוויזיות. 

תודה. אני יכול להצביע, גברתי? 

<אתי בנדלר:>
כן. 

<היו"ר איתן כבל:>
אנחנו מצביעים על פסקה (7)(ב) עם התוספות ועם התיקונים. 

<מלי פולישוק בלוך:>
זה לא קשור להפקות מקור. 

<היו"ר איתן כבל:>
גברתי, אין לזה קשר להפקות מקור. 

<אסף אמיר:>
זה קשור יותר לערוץ הקניות. 

<היו"ר איתן כבל:>
לא כל אחד צריך להראות שהוא בכוננות-על. 

<חגית ברוק:>
זה קשור במובן הזה שערוץ הקניות שביקש להיות מופץ ב-DTT כמו כל שאר הערוצים - -
<אסף אמיר:>
יוכל יותר בקלות.

<היו"ר איתן כבל:>
נכון. 

<דנה נויפלד:>
יוכל יותר בקלות. 

<היו"ר איתן כבל:>
נכון, זה הכול. תודה רבה לכם. יש עוד משהו שאתם רוצים לדעת? 

מי בעד סעיף (7)(ב) עם התוספות והתיקונים? 

הצבעה

בעד פסקה (7) (ב) – פה-אחד
נגד – אין
נמנעים – אין 
סעיף (7)(ב) אושר.
<היו"ר איתן כבל:>
סעיף (7)(ב) עם התוספות והתיקונים אושר. 

<דנה נויפלד:>
סעיף (9) זה סעיף של דמי הפצה. 

<היו"ר איתן כבל:>
נדלג על דמי הפצה. 

<דנה נויפלד:>
שתי הפסקאות הבאות קשורות לדמי הפצה. 

<אתי בנדלר:>
על דמי הפצה אתה לא רוצה להצביע וגם לא על סבסוד? כי עניין הסבסוד לא קשור כל כך. 

<היו"ר איתן כבל:>

תסבירי. 
<אתי בנדלר:>
סעיף (10) לחוק העיקרי בנוסחו הקיים אומר: "היה הגורם המפעיל אחד מהמנויים להלן ישמשו דמי ההפצה שישולמו לו לכיסוי דמי ההפצה הכרוכות במילוי תפקידו לפי חוק זה בלבד", וכתוב מיהם אותם גורמים. עכשיו הם רוצים למחוק את הסעיף הזה ולומר: "היה הגורם המפעיל מי שאינו מפעיל פרטי, ישולמו דמי ההפצה שישולמו לו לכיסוי ההוצאות הכרוכות במילוי תפקידו לפי חוק זה בלבד"; דהיינו אם זה גורם שאינו גורם פרטי דמי ההפצה אמורים לשמש אך ורק לצורך הפצת השידורים או טיפול במערך בכלל. אבל אם זה גורם פרטי הוא יוכל להשתמש בדמי הפצה גם למטרות אחרות, דהיינו גם להפקת שידורים וכיוצא בזה, לצורך העניין. 
<היו"ר איתן כבל:>
וזה בעייתי.

<דנה נויפלד:>
לא. זה גורם פרטי. 

<היו"ר איתן כבל:>
דנה, אני אסביר. למה את חסרת סבלנות? 

<אתי בנדלר:>
מה שנקרא "סבסוד". 

<דנה נויפלד:>
לא, זה לא הסבסוד. 

<היו"ר איתן כבל:>
דנה, אני אתן לך להסביר. רק עשי לי טובה, אל תעשי לי את זה. זה קשה לי. את חסרת סבלנות – זה לא בעיה שלי. את לא רוצה, את יכולה ללכת. זה לא מתאים לך. 

<דנה נויפלד:>
אני לא חסרת סבלנות בכלל. 

<היו"ר איתן כבל:>
קשה לי גם כן פה, בכל הכבוד. אני מכבד אז תכבדי. את לא יכולה לעשות על כל דבר פרצוף. 


גורם פרטי גם משלם דמי הפצה וגם מאפשר לאותו גורם לעשות הפקות כדי שבכלל נתחרה מולו. זה לא יכול להיות. אם את אומרת שזה לא זה תסבירי כדי שנבין. 
<דנה נויפלד:>
הסעיף מנוסח כרגע למקרה שבו מדובר בגורם מפעיל שהוא גורם ממשלתי או תאגיד שהוקם מכוח חוק או חברה ממשלתית. הם לא היו אמורים לפעול לצורך עשיית רווחים בכלל. לכן הסעיף נוסח כמו שהוא נוסח. במקרה שמדובר במפעיל שאינו גורם פרטי הוא לא אמור לפעול למטרות רווח. יחד עם זאת כיוון שאנחנו מדברים על גורם פרטי שזה גורם מופרט הוא אמור לפעול מטעמי רווח, אחרת אין לו שום טעם. הוא לא בא להיכנס לתחום הזה כדי לעשות לשם שמים. את היעדר הסבסוד הצולב נביא לידי ביטוי במקום אחר. זה אותו סעיף הסמכה שאומר שהשר יקבע עקרונות לעניין דמי הפצה. שם אמור לבוא לידי ביטוי עניין הסבסוד הצולב. לכן עשיתי פרצוף. 
<היו"ר איתן כבל:>
גם אם את צודקת, דנה, זה עדיין - - 
תרשי לי, אני אעשה לך עכשיו ככה. גם פרצוף. 

<רועי פולקמן (כולנו):>
זה יהיה רעיון לא רע אם הפרוטוקול יכול לקלוט פרצופים. 

<אתי בנדלר:>
אני עדיין חושבת שאפשר לעגן את זה גם פה, אבל אין לי שום בעיה שזה יעוגן בסעיף אחר - -

<היו"ר איתן כבל:>
היא נבהלה מהפרצוף שלך. 

<אתי בנדלר:>
מה זאת אומרת – אני נבהלת כל כך מהר, כידוע. 

- - ובלבד שהדברים ייאמרו במפורש בחוק, ולא שזה יישאר לשיקולים של השר שישקול או לא ישקול.  

<היו"ר איתן כבל:>
מאה אחוז. 

תחליטו – או שאתם נענים להצעה. 
<אתי בנדלר:>
לא אכפת לי - - - אבל שזה יבוא לידי ביטוי. 

<היו"ר איתן כבל:>
אותנו מעניין שזה יובהר. 

<דנה נויפלד:>
אנחנו ננסה לחשוב איפה אפשר להכניס את זה. 

<היו"ר איתן כבל:>
אוקיי. 

<לאה ורון:>
אז על סעיף (11) לא מצביעים. 


סעיף (12(א)(ג). 

<אתי בנדלר:>
בעמוד 260 הכול הוצבע. 

עמוד 261 סעיף (ג). 

<היו"ר איתן כבל:>
"גורם מפעיל פרטי שקיבל רישיון".

<דנה נויפלד:>
זה לעניין הפרסומות. 

<היו"ר איתן כבל:>
תקריאו ותסבירו, בבקשה. 

<חגית ברוק:>
אין לי שינוי. אני אקריא את הסעיף. 
<היו"ר איתן כבל:>
נכון. זה לא משנה. 

<חגית ברוק:>
(הקראה):

	
	(ג)
גורם מפעיל פרטי שקיבל רישיון לפי סעיף זה רשאי לממן את השידורים הנוספים באמצעות גביית תשלום בעד קליטת השידורים או באמצעות שידורי פרסומות, בהתאם לתנאי רישיונו, ואולם שידורים בערוץ המוקדש לשידורים לילדים לא ימומנו באמצעות שידורי פרסומות.


<לאה ורון:>
תסבירו , בבקשה. 

<חגית ברוק:>
לפי הסעיף הזה, בעל רישיון השידורים, באמצעות תחנות שידור ספרתיות – אותו בעל רישיון שידור חדש שהוא גם המפעיל הפרטי – יוכל לממן את השידורים של הערוצים הנוספים שהוא מעלה ביוזמתו ובעצמו באמצעות דמי מנוי או פרסומות. יש פה החרגה: פרסומות לא יהיו בערוצי ילדים. 

<היו"ר איתן כבל:>
זה בדיוק מה שחסר לנו. 

אסף חזר. מה הסכמתם? 

<אסף וסרצוג:>
הגבלה לשלושה ערוצים. 

<היו"ר איתן כבל:>
אוקיי. 

<חגית ברוק:>
רק בשלושה ערוצים יהיו פרסומות, ובלבד שמספר הערוצים הממומנים באמצעות פרסומות לא יעלה על שלושה. 

<דוד ביטן (הליכוד):>
בכל השאר לא יהיו פרסומות. 

<היו"ר איתן כבל:>
בכל מקרה זה "או או". 

<דוד ביטן (הליכוד):>
אבל רק לגבי שלושה, "או". השאר לא יהיו "או". 

<חגית ברוק:>
"שימומנו באמצעות שידורי פרסומות לא יעלה על שלושה". 

<היו"ר איתן כבל:>
תודה. 

אני מעמיד את זה להצבעה. מי בעד? מי נגד? מי נמנע? 
הצבעה

בעד סעיף 12א(ג) – פה-אחד
נגד – אין
נמנעים – אין 

סעיף 12א(ג) אושר. 

<היו"ר איתן כבל:>
בעד- פה-אחד, אין מתנגדים, אין נמנעים. הסעיף אושר. תודה. 

<נגה רובינשטיין:>
אפשר להקריא את הנוסח כדי שנדע בדיוק למה הכוונה?

<דוד ביטן (הליכוד):>
אותו נוסח ובלבד שזה רק שלושה - -
<נגה רובינשטיין:>
שלושה מה? 

<דוד ביטן (הליכוד):>
תגדירו להם. 

שלושה ערוצים. 

<חגית ברוק:>
זה נמצא בסעיף 12א(ג) שמדבר על האפשרות של גורם מפעיל פרטי לממן את השידורים הנוספים. אנחנו מתייחסים פה רק לשידורים הנוספים באמצעות דמי מנוי או באמצעות פרסומות. אנחנו מוסיפים בסוף: "ובלבד שמספר הערוצים שימומנו באמצעות שידורי פרסומות לא יעלה על שלושה". 

<היו"ר איתן כבל:>
שם זה נשאר "או או". 

<היו"ר איתן כבל:>
נגה, גם כשאנחנו רוצים ללכת לקראתכם את רוצה להסיג אותנו לאחור? 

<נגה רובינשטיין:>
אני רק שאלתי מה נוסח הסעיף. 

<היו"ר איתן כבל:>
לא, לא. את מתעניינת רק במה שמעניין אותך. אני יודע מה מעניין אותך. 

<נגה רובינשטיין:>
נכון שאני מתעניינת במה שמעניין אותי. 

<דוד ביטן (הליכוד):>
שייתנו להם רגע את הנוסח.

<היו"ר איתן כבל:>
לא, גמרנו. 

<נגה רובינשטיין:>
הבנתי את הנוסח. 

<דוד ביטן (הליכוד):>
אז מה היא רוצה? 

<היו"ר איתן כבל:>
כלום. תאמיני לי. 

<לאה ורון:>
סעיף 12ב בעמוד 261. 

<אתי בנדלר:>
נדמה לי שכאן הפסקנו לקרוא. 

<חגית ברוק:>
אנחנו נקריא כי יש לנו השינויים בהגדרות של "היקף פעילות רחב". 

<לאה ורון:>
תקריאו מההתחלה ותסבירו. עמוד 261 – "רישיון מיוחד לשידורים באמצעות תחנות השידור הספרתיות".  

<אתי בנדלר:>
בבקשה, תקראי. 
<חגית ברוק:>
יש תיקונים להגדרה של "היקף פעילות רחב", ואני מקריאה. 

<אתי בנדלר:>
את קוראת את סעיף 12ב החדש המוצע: "רישיון מיוחד לשידורים באמצעות תחנות השידור הספרתיות. 

<חגית ברוק:>
נכון. 

(הקראה): 
	
	רישיון מיוחד לשידורים באמצעות תחנות השידור הספרתיות
	12ב.
	(א)
בסעיף זה – 

	
	
	
	
	
	"היקף פעילות רחב", לעניין בעל רישיון כללי לשידורים באמצעות תחנות השידור הספרתיות – אחד מאלה: 

	
	
	
	
	
	
	(1)
סך ההכנסות של בעל הרישיון בשלוש שנות כספים רצופות עומד על שיעור של 400 מיליון שקלים חדשים או מהווה 10% או יותר מסך ההכנסות בשוק הטלוויזיה הרב־ערוצית באותן שנים, לפי הנמוך מביניהם;

	
	
	
	
	
	
	(2)
סך ההכנסות של בעל הרישיון בשנת כספים אחת  עומד על 800 מיליון שקלים חדשים או מהווה 20% לפחות מסך ההכנסות בשוק הטלוויזיה הרב־ערוצית באותה שנה, לפי הנמוך מביניהם;


זה עדכון להגדרה. אסף הציג קודם את התוספת של הסכום. ההגדרה הזאת משמשת אותנו לקביעת הגנות ינוקא בשלל נושאים. רק אחד מהנושאים הוא הנושא של בעל הרישיון המיוחד; ולעניין הקלת ינוקא של בעל הרישיון המיוחד אנחנו נקבע את הרף שעליו דיבר אסף. 

<אתי בנדלר:>
אז את תפני את תשומת לבנו. 

<אסף אמיר:>
אני חייב להבין. זה כן קשור אלינו, נכון? 

<אתי בנדלר:>
כן,כן. 

<קריאה:>
עוד לא. 

<אסף אמיר:>
ואת אומרת שהינוקא הזה הוא ינוקא כללי, וכשנגיע לאזור שלנו הינוקא מצטמצמת. 

<חגית ברוק:>
יהיו לנו שני מקומות שבהם הינוקא תצטמצם - -
<היו"ר איתן כבל:>
מה שסיכמנו. 

<חגית ברוק:>
אחד, בהפקות מקור; שתיים, ברישיון מיוחד. 

<אסף אמיר:>
אני צריך את עורכי הדין שלי. הסוללה לא הגיעה היום. 
<היו"ר איתן כבל:>
אל תדאג, אנחנו שומרים עליך יותר ממה שהם שמרו עליך. חינם.

<אסף אמיר:>
גם אתם משולמים. 

<היו"ר איתן כבל:>
החלק שאתה משלם זה אפילו לא הקפה. 

<אסף אמיר:>

מי פה לא משולם באולם? בוא נזכור את זה. 
<היו"ר איתן כבל:>
סליחה, אסף אמיר, בוא נסדר את העניין של הינוקא. 

<חגית ברוק:>
כרגע יש הגדרה של "היקף פעילות רחב". היא רלוונטית לשתיים מבין ארבע הגנות הינוקא. בעניין הפקות מקור ובעניין בעל רישיון מיוחד ייקבע רף שונה שאנחנו נציג אותו. 
<אתי בנדלר:>
איזה שני עניינים אחרים תשמש ההגדרה הזאת? 
<חגית ברוק:>
אחד זה שידור מגוון תכנים בתכניות והשני זה חבילת יסוד. 

<ניר יוגב:>
סליחה, נדמה לי שזה ברור, אבל חשוב לי לוודא שזה לפרוטוקול. בעניין היקף הפעילות שמדברים עליו מדברים על היקף ההכנסות של אותו בעל רישיון כללי לשידורים באמצעות תחנות רדיו ספרתיות ולא בהכנסות שעשויות להיות לגורם שמחזיק פה וכדומה, אלא לאותן הכנסות שאותו בעל רישיון שידורים מקבל מדמי מנוי או מפרסום או כל דבר אחר. 

<היו"ר איתן כבל:>
אנחנו מבינים את ההגנה שאתה עושה.  

<דנה נויפלד:>
זאת הכוונה, ניר. 

<היו"ר איתן כבל:>
זה מקובל. 

<דנה נויפלד:>
אתה צודק. אנחנו נבדוק שוב את עצמנו בנסחות אם נצטרך לחדד את זה, אבל זאת הכוונה. 

<היו"ר איתן כבל:>
כדי שלא תיפול שגגה. 

אני יכול להצביע? 

<לאה ורון:>
נצביע על ההגדרה של "היקף פעילות רחב". 

<היו"ר איתן כבל:>
נצביע עם התוספות והשינויים. מי בעד סעיף 12ב(א)? מי נגד? מי נמנע? 

הצבעה

בעד סעיף 12ב(א) – פה-אחד
נגד – אין
נמנעים – אין 

סעיף 12ב(א) אושר. 

<היו"ר איתן כבל:>
בעד- פה אחד, אין מתנגדים, אין נמנעים. סעיף 12ב(א) אושר. 

<אתי בנדלר:>
רק להגדרה של "היקף פעילות רחב". 

<היו"ר איתן כבל:>
נכון. 

הלאה, בבקשה.  

<חגית ברוק:>
אין לי נוסח לסעיף קטן (ב) - -

<לאה ורון:>
אבל עוד לא הגעת לסעיף קטן (ב). את עדיין בהגדרה. 
<חגית ברוק:>
בסך ההכנסות לא שינינו. 

<לאה ורון:>
אבל הוועדה לא הצביעה על זה. לא הקריאו, לא הסברתם. 

<דנה נויפלד:>
אז על מה הצבענו? 

<לאה ורון:>
תקריאי "סך ההכנסות בשוק הטלוויזיה הרב-ערוצית". 

<חגית ברוק:>
(הקראה):

	
	"סך ההכנסות בשוק הטלוויזיה הרב־ערוצית" – סך ההכנסות של גופים שקבע השר, לפי חישוב שקבע.


<היו"ר איתן כבל:>
מי בעד? ירים את ידו. 

<דנה נויפלד:>
זה לעניין היקף פעילות רחב. 

<חגית ברוק:>
כמה הכנסות יש לך שמרגע זה אתה נחשב כבעל היקף פעילות רחב. אבל צריך לגדר את כל השוק ולהגדיר מהו סך ההכנסות בשוק הטלוויזיה הרב-ערוצית. זה יהיה בסמכותו של השר לעשות את הבחינה איזה גופים נכנסים לתוך השוק הזה. 

<אסף אמיר:>
- - -

<חגית ברוק:>
אתה עדיין צריך את זה. זה עדיין 10%. 
<היו"ר איתן כבל:>
זה בסדר, אסף. 

מי בעד "סך ההכנסות בשוק הטלוויזיה הרב-ערוצית"? מי נגד? מי נמנע? 

הצבעה

בעד הסעיף – פה-אחד
נגד – אין
נמנעים – אין 

הסעיף אושר. 
<היו"ר איתן כבל:>
בעד- פה-אחד, אין מתנגדים, אין נמנעים. הסעיף אושר. 

<לאה ורון:>
סעיף (ב), בבקשה. 

<חגית ברוק:>
אין לנו נוסח, ואין לנו כרגע שינוי מוצע לנוסח, אבל אני אסביר את העיקרון. 

<לאה ורון:>
צריך להקריא אותו קודם. 

<חגית ברוק:>
הקראנו הכול. 

<לאה ורון:>
התשובה היא לא. 

<חגית ברוק:>
אז אני אקריא את כל הסעיף ברצף. 

<לאה ורון:>
ודאי. (ב), (ג), (ד), (ה). 

<חגית ברוק:>
(הקראה):

	
	(ב)
היה היקף פעילות של בעל רישיון כללי לשידורים באמצעות תחנות השידור הספרתיות, היקף פעילות רחב, רשאית המועצה לתת רישיון לשדר ערוץ אחד של שידורי טלוויזיה בתחנות השידור הספרתיות באמצעות בעל הרישיון הכללי. 


<איתמר חרמון:>
היה משהו עם ערוץ 1 שכבר עלה בדיונים, שזה לא יהיה ערוץ 1.
<חגית ברוק:>
נכון.

<לאה ורון:>
תקריאי את הכול. 

<חגית ברוק:>
היא מבקשת שאני אקריא אז אמשיך. 

(הקראה):
	
	(ג)
המועצה רשאית לקבוע תנאים ברישיון שניתן לפי סעיף זה לשנות את תנאיו, להוסיף עליהם או לגרוע מהם; בעל הרישיון יפעל בהתאם לתנאי הרישיון.

	
	(ד)
לעניין מתן רישיון לפי סעיף זה והרישיון שניתן יחולו הוראות סעיף 12א(ד), (ה) ו-(ו)(1), בשינויים המחויבים.

	
	(ה)
נתנה המועצה רישיון מיוחד לשידורים באמצעות תחנות השידור הספרתיות לפי סעיף זה, יעביר בעל הרישיון הכללי לשידורים באמצעות תחנות השידור הספרתיות את שידוריו של בעל הרישיון המיוחד, באמצעות תחנות השידור הספרתיות, ויחולו הוראות סעיף 6לד(א) ו-(ב) לחוק התקשורת, בשינויים המחויבים, ואולם רשאי השר, בהסכמת שר האוצר, לקבוע לעניין סעיף 6לד(א) שיעור הגבוה מחמש שישיות.


<חגית ברוק:>
כל המודל הזה של בעל רישיון מיוחד הוא מודל שמקביל לעולם של בעל רישיון מיוחד בכבלים ובלוויין. גם שם יש בעל הרישיון הכללי, שהוא בעל הפלטפורמה, ויש עליו חובה להעביר את שידוריו של בעל הרישיון המיוחד. הרישיון המיוחד זה רישיון לערוץ אחד. זה משהו שנשאל בדיון הקודם. יכולים להינתן מספר רישיונות מיוחדים – כל אחד מהם מתייחס לערוץ אחד. בתמורה להעברה שעושה בעל הרישיון הכללי לשידוריו של בעל הרישיון המיוחד משלם בעל הרישיון המיוחד את מה שאנחנו קוראים לו "דמי מעבר" שנקבעים בידי שר התקשורת לפי סעיף 6לד בחוק התקשורת. 
בעניין הגנת הינוקא – כרגע סעיף קטן (ב) מדבר על כך שרק החל מהיקף פעילות מסוים המועצה תיתן את הרישיון המיוחד. כאן באה לידי ביטוי הגנת הינוקא. רק מהשלב הזה יכניסו לשוק את השחקן שנקרא "בעל הרישיון המיוחד". לעניין הזה אנחנו נצמצם את ההגדרה של "היקף פעילות רחב", ונאמר שיהיה מדובר ב-10% מסך ההכנסות בשוק הטלוויזיה הרב-ערוצית.
<אביטל סומפולינסקי:>

בלי ארבע מאות אלף? 
<חגית ברוק:>
או ארבע מאות מיליון, לפי הנמוך ביניהם, ובלי התנאי של שלוש שנים. 

<אסף אמיר:>
עד ארבע מאות מיליון הוא לא יקבל רישיון. 
<אביטל סומפולינסקי:>

לא יהיה חייב לשאת רישיון מיוחד. 

<חגית ברוק:>
לא. כל עוד הוא לא הגיע לארבע מאות מיליון המועצה לא תהיה רשאית להעניק רישיון מיוחד. מרגע שבעל הרישיון הכללי הגיע להיקף פעילות של 10% מסך ההכנסות או ארבע מאות, לפי הנמוך ביניהם, שם נפתחת למועצה הסמכות לתת את הרישיון המיוחד. מרגע שנתנה את הרישיון המיוחד בעל הרישיון הכללי חייב להעביר את הרישיון המיוחד על גבי תחנות השידור הספרתיות. 
<אסף אמיר:>
מה זה רישיון מיוחד?

<איתמר חרמון:>
רישיון מיוחד זה שהוא יכול לעלות על הפלטפורמה בכפייה - - -

<קריאות:>
- - -

<היו"ר איתן כבל:>
חברים, אסף, אנחנו איתכם.

<אסף אמיר:>
אבל אנחנו רוצים להבין. 

<מלי פולישוק:>
יש מונחים שאנחנו לא מכירים.

<היו"ר איתן כבל:>
אני מעלה להצבעה - - -

<אסף אמיר:>
רגע, מה זה חמש-שישיות? אתם יכולים להסביר לי? אולי זה לא המקום, אבל האם פה מסבירים שהמפעיל החדש יכול להפיק חמש-שישיות בביתו?

<חגית ברוק:>
לא, זה ממש לא קשור. סעיף 6לד קובע שבעל הרישיון הכללי חייב להעביר את שידוריו של בעל רישיון מיוחד. היום הסעיף מדבר על זה שהקיבולת המיועדת לשידוריו של בעל הרישיון הכללי לא תפחת מחמש-שישיות. כלומר, הפלטפורמה שלו, התשתית שלו, משמרים לי איזשהו נתח בדבר הזה. כל השאר. והשאלה היא מה מתוך זה זה ערוצים שלו ומה מתוך זה זה ערוצים של בעל הרישיון. 

<אסף אמיר:>
אבל זה מה שאני שואל. את חמש-השישיות האלה הוא יכול לעשות כבתוך שלו, נכון? זה אומר שהוא לא חייב שום דבר לאף אחד מחוץ לבית שלו. כלומר, אנחנו מסבסדים - - -

<חגית ברוק:>
בכפוף לחובות אחרות שקיימות עליו, כמו למשל חובת הפקות מקומיות. 

<אסף אמיר:>
זאת אומרת , חמש-שישיות מזה, הערוצים יהיה שלו. זאת אומרת שהוא לא יעשה מקום לערוצים - - -

<אסף וסרצוג:>
"יס" מוגבלת ל-30 ערוצים. 

<היו"ר איתן כבל:>
אסף, אתה רואה צל הרים כהרים. 

<אסף אמיר:>
אני טועה?

<אסף וסרצוג:>
כן. 

<אסף אמיר:>
למה אתה אומר? הרי חמש-שישיות יכול להיות שלו. הוא, הכול שלו – כל הערוצים שלו, כל ההפקות שלו, כל הזכויות שלו - - -

<חיים סלוצקי:>
מה פתאום, אין דבר כזה, אתם נותנים לאחד זיכיון על פלטפורמה. אין חיה כזאת. 

<קריאה:>
גם אנחנו מוגבלים - - -

<אסף אמיר:>
אבל איך אתם אומרים לי שזה לא פה?

<חגית ברוק:>
על כל ערוץ בית שאני רוצה להעלות, אני צריכה להעלות שלושה אחרים. ככה כתוב. 

<אסף אמיר:>
אתה רוצה עכשיו - - -

<היו"ר איתן כבל:>
אסף, די. אסף, מספיק, הלכנו לקראתכם די והותר. 

<אסף אמיר:>

סליחה? מה זה "לקראתכם"? לקראת התרבות הישראלית? לקראת הציבור? לקראת מי?

<היו"ר איתן כבל:>
אסף, אל תתחיל להטיף לי, בטח לא בעשר בלילה. 

<אסף אמיר:>
אבל על זה דיברנו בחדר. 

<היו"ר איתן כבל:>
אסף, די, גמרנו, אם יש פה תקלה היא תתוקן. די, מספיק. 

<אסף אמיר:>
בסדר, סליחה. 

<היו"ר איתן כבל:>
דנה, בבקשה. 

<דנה נויפלד:>
יש פה שני דברים. החמש-שישיות זה בדומה לעיקרון שחל על הכבלים והלוויין. מתוך החמש-שישיות יש רגולציה נוספת לעניין "הוט" ו"יס", רגולציה ש... יורם, חבל שלא הסברת שזה היה בעקבות הסדרה של הממונה על ההגבלים העסקיים - - - 

<קריאה:>
לא ב"יס".

<דנה נויפלד:>
אני דיברתי על "הוט".

<היו"ר איתן כבל:>
תן לדבר, אלוהים. בבקשה. 

<דנה נויפלד:>
בגלל הכוח שיש ל"הוט" הוגבל מספר הערוצים העצמיים שחברת "הוט" יכולה להפיק, ובהתאמה מאוחרת יותר זה גם נקבע לעניין "יס". מה שלא צוין כאן זה מספר הערוצים שיש בפלטפורמה של "הוט" ו"יס", שהיא שונה ונמוכה בהרבה בפלטפורמה של ה-די-טי-טי. 

<קריאה:>
אבל לא קיבלנו את זה מהמדינה. 

<אסף אמיר:>
מה זה קשור - - -

<היו"ר איתן כבל:>
שנייה, תן לי קודם כול להבין. אתה אמרת שאתה לא מבין כלום במספרים והנה פתאום אתה מבין גדול. בוא נרגיע, תן להבין. 

<דנה נויפלד:>
מספר הערוצים שמשודרים בכבלים ובלוויין גדול באופן משמעותי ממספר הערוצים שישדר... אם מישהו כבר יבוא להתמודד על המערך, או מה שנשאר ממנו, מה שיהיה לו בסופו של דבר זה יכולת להפיק מספר ערוצים יחסית קטן. ולכן ההשוואה ל"יס" ו"הוט" בעניין הזה לא דומה, כי אצלן עוברים הרבה מאוד ערוצים ולכן יש היגיון באפשרות לפצל בין הערוצים ששייכים לבעל הרישיון לבין ערוצים אחרים שמופקים על גבי הפלטפורמה. אתם רוצים שנתחיל לדבר על מספרים? כמה ערוצים עוברים על גבי "הוט"?

<אסף אמיר:>
לא, לא צריך לדבר על מספרים. 

<דנה נויפלד:>
בוא נדבר. 

<אסף אמיר:>
לא, דנה, צריך לדבר על המפעיל הרביעי ולא עליהם. אותם עזבנו מאחור. יש מפעיל חדש ואנחנו אומרים - - -

<דנה נויפלד:>
לא יהיה מפעיל - - -

<אסף אמיר:>
אבל אם כן יהיה מפעיל חדש שכל הערוצים יהיה בבעלותו - - -

<דנה נויפלד:>
אבל כמה ערוצים יש לו?

<אסף וסרצוג:>
יש לו 28 ומתוכם אתה לוקח לו חצי. 

<אסף אמיר:>
אני לא לוקח לו כלום. 

<היו"ר איתן כבל:>
לא אתה, אלא ערוץ 2 וכו'. 

<אסף אמיר:>
סליחה, איתן, אנחנו מייצגים - - -

<היו"ר איתן כבל:>
יש לי קודם כול בקשה: אתה מוכן בבקשה לרדת לאפס מהירות? תודה. בוא נשוחח. 

<אסף אמיר:>
בסדר. 

<היו"ר איתן כבל:>
זה שמה-שמו מ"הוט" מדליק אותך ונותן לך רוח גבית - - -

<אסף אמיר:>
במקרה הזה אני הדלקתי אותם. 

<היו"ר איתן כבל:>
לא, לא, אתה נדלקת, הוא העלה אותך ל-120.

<אסף אמיר:>
לא נכון. אני ישבתי אתכם - - -

<היו"ר איתן כבל:>
לא, לא, תקשיב, בוא נבהיר קודם במה הדברים אמורים. 

<אסף אמיר:>
אוקיי. אני אומר שיש פה מפעיל רביעי. הוא היה פעם בבעלות המדינה ועכשיו אנחנו מפריטים אותם. על הכיפק. הוא מקבל רישיון להפעיל פלטפורמה רב-ערוצית, עם כל מה שבא עם זה. ועכשיו אנחנו אומרים גם שהוא יכול להחזיק... הוא אמנם לא ענק, אבל את מה שנשאר לו הוא יכול להשאיר בבית, להפיק בבית, להיות בעל הזכויות בבית, ובעצם מבחינתנו הוא פשוט גורע מ"הוט" ו"יס" עבודה אבל לא מחזיר עבודה לשוק. אתם דיברתם כל הזמן על תחרות, והנה פה אנחנו מקימים מפלצת - - -

<היו"ר איתן כבל:>
אסף, תודה. וסרצוג, תענה לו. 

<אסף וסרצוג:>
כמו שדנה הסבירה, על המערך הזה יש קיבולת מאוד מצומצמת - -

<אסף אמיר:>
בינתיים. 

<אסף וסרצוג:>
- - הוא מראש מתחיל עם מינוס שישה ערוצים. יעלו עוד ערוצים ייעודיים, עוד ערוץ רוצה כבר לעלות ב-HD, יש לנו ערוצים שיכולים לבחור לעלות ב-HD במסגרת החוק; כך שאתה משאיר לו בערך 14 ערוצים. עכשיו, אם ערוץ HD נספר כשניים, זה משאיר לו בין חמישה לשבעה ערוצי HD שהוא יכול להעלות. כך שכל מה שננגוס מזה יגמור את האטרקטיביות של המערך, כי בעצם נהפוך אותו להיות רק ספק תשתית שנותן שירות לאחרים, ולא זאת הכוונה. עכשיו, זה לא שאנחנו אומרים שהוא לא ישאיר קיבולת פנויה, אבל לבקש ממנו להשאיר את אותה קיבולת פנויה כמו "יס" ו"הוט" זה לא רלוונטי. 

<אסף אמיר:>
לא פנויה, אבל - - -

<היו"ר איתן כבל:>
סליחה, הכוונה היא אחרת - - -

<אסף אמיר:>
יש לזה פתרון שגם לא נוגד את מה שאתם אומרים - - -

<היו"ר איתן כבל:>
אסף, הם מדברים א' ואתם מדברים ב'. אף אחד לא חולק על העובדות שאתם מציגים, אלא שכל העניין הוא שגם אם יישארו רק חמישה ערוצים, אומר אסף, ש - - -

<דנה נויפלד:>
הוא אומר: תנו למישהו אחר להפיק אותם. 

<היו"ר איתן כבל:>
נכון. הוא אומר: רגע, מה אתה עושה, הרי זה בניגוד גמור למה - - -

<דנה נויפלד:>
אבל זה לא נכון, בגלל שעדיין יש את החובה של הפקות מקור - - -

<אסף אמיר:>
הפקה שהוא חייב להוציא?

<דנה נויפלד:>
כן, זה לא סותר - - -

<אסף אמיר:>
אבל הוא לא חייב להוציא את זה. מדובר על הפקות מקומיות ישראליות, אבל זה יכול להיות בבית שלו. 

<היו"ר איתן כבל:>
סלוצקי, בבקשה. 

<חיים סלוצקי:>
יש בעיה. אתם מסתכלים רק על ה-20 ומשהו ערוצים, אבל אם מחר יגדילו את זה ל-80 או 90 אז הוא יחזיק 70 ערוצים ביד. 

<אסף וסרצוג:>
איך הוא יכול להגדיל?

<חיים סלוצקי:>
אני מציע שנגיד כמה מותר לו, ולא באחוזים. תגידו מספר, "חמישה ערוצים, ארבעה ערוצים...".

<היו"ר איתן כבל:>
סלוצקי, אני מבין מה שאתה אומר. אם הוא מגדיל אז זה יותר קל לי, כי אז הוא כמו "הוט" או "יס" ואז אני אדע להתמודד איתו כמו "הוט" ו"יס".

<חיים סלוצקי:>
אבל בשביל זה רציתי לשנות, כי בינתיים מותר לו. כלומר, אתם תצטרכו עוד פעם לשבת ולשנות את החוק. אז במקום זה תקבעו היום שלבעל הזיכיון מותר להחזיק ארבעה ערוצים – ונגמר הסיפור. זה הכול. אחרת זה לא יעבוד. 

<אסף אמיר:>
אני לא מייצג אותם בשום צורה ודרך, אבל אסף - - -

<היו"ר איתן כבל:>
תן להם להתייעץ. לדעתי זה עניין של ניסוח.

<חיים סלוצקי:>
צריך להגביל את זה במספר, ושיהיה חד-ספרתי ונמוך. 

<קריאות:>
- - -

<ניר יוגב:>
- - -

<חיים סלוצקי:>
אני מייצג את הציבור, כן. כל הגנת הינוקא הזה זה טעות, ואני אמרתי לכם את זה. איזה ינוקא הם? 2.5 מיליון מינויים, לקחו 1,000 שקל לחודש לפלאפון ועוד מגינים עליהם, אחרי שהם לקחו שלושה מיליארד הביתה. וואלה, יופי. 

<היו"ר איתן כבל:>
סלוצקי, זה דיון שעבר זמנו. 

<חיים סלוצקי:>
אני מגיע לעבודה, אני 47 שנה במקצוע, 47 שנה מייצר תוכן. על זה אני מגן. אתה עובד היום בחברה הזאת, מביא לה כמה לירות – ועובר לחברה השנייה. אני מייצג את התוכן הישראלי. 47 שנה. אז תפסיק לבלבל את המוח. 

<היו"ר איתן כבל:>
רבותיי, הלאה. 

<דנה נויפלד:>
אנחנו כן דיברנו על זה וכן בגלל זה הנוסח של הפקות המקור נוסח ככה שחלק יהיו הפקות מקומיות ושחלקן יהיו הפקות מקומיות קנויות. כלומר, כן דאגנו שיהיה פיזור של הוצאה של התחום החוצה. 

<אסף אמיר:>
איפה?

<חגית ברוק:>
עוד לא הגענו לזה. 

<אסף אמיר:>
לא, אני לא מדבר על זה - - -

<קריאה:>
רק ממך ייקנו. די. 

<אסף אמיר:>
מה "די"? מה "די"?

<חיים סלוצקי:>
חבר'ה, הוא צודק במיליון אחוז, הוא מייצג פה מאות חברות הפקה. 

<אסף אמיר:>
חבר'ה, אתם מקימים את הפלטפורמה ואני באמת מאחל לכם הצלחה – אם כי אני לא בטוח שזה יקרה וגם אף אחד לא יודע איך זה יקרה – אבל לדעתי מדינת ישראל הקימה מועצה, שהיא בתוך משרד התקשורת ואי אפשר לחשוד בה שהיא קרובה אליי יותר מאשר למשרד התקשורת, שבה יראו איך זה מתפתח ואז יחליטו אם הוא יכול להחזיק טיפה יותר או טיפה פחות - - -

<היו"ר איתן כבל:>
מה הבעיה שלכם עם זה?

<אסף אמיר:>
הרי זה מה שקורה ב"יס" ו"הוט" – המועצה מחליטה לפי איך שהשוק מתפתח. אז למה מראש אנחנו נותנים לשר להגיד שהכול שלו או לא שלו?

<היו"ר איתן כבל:>
וסרצוג, מה הבעיה עם ההצעה שלו? אמור אותה שנית. 

<אסף אמיר:>
אני אומר שכמו שב"הוט" ו"יס" המועצה רשאית בשלב כזה או אחר לראות איך זה מתפתח, כלומר אם הוא מחזיק יותר מדי ערוצים, אם הוא לא מחזיק, אם יש תחרות, מה עושים איתה - - -

<אסף וסרצוג:>
מאחר ופה הקיבולת היא מאוד מצומצמת - - -

<אסף אמיר:>
אבל היא יכולה להתפתח, היא יכולה להיות כפולה כבר מחרתיים. 

<חיים סלוצקי:>
טכנולוגית אפשר להגדיל את זה כמה שרוצים. 

<אסף וסרצוג:>
חברים, אתם אומרים משהו שהוא לא נכון. טכנולוגית, רוחב הפס נשאר כמו שהוא. יכול להיות שבעתיד יוכלו למצות יותר, אבל אף אחד לא יודע אם זה נכון או לא ואף אחד לא הצהיר - - -

<חיים סלוצקי:>
אסף, תגביל את המספר שלהם, אל תזרו לנו חול בעיניים עוד פעם, תרשמו את המספר של הערוצים שמותר להם, אני מתעקש על זה. 

<אסף וסרצוג:>
שנייה. מה שאנחנו אומרים זה שהמספר גם ככה מצומצם - - -

<חיים סלוצקי:>
היום. 

<אסף וסרצוג:>
שנייה. בעל הפלטפורמה של "עידן פלוס" – ככל שהדבר הזה יקרה – אם הוא ירצה להתקשר עם מפיקי ערוצים עצמאיים שיפיקו לו את הערוצים, הוא יוכל לעשות זאת. אבל מכיוון שמספר הערוצים שלו מצומצם, אנחנו רוצים לאפשר לו שכל הערוצים יהיו בבעלותו. זה לא סותר את ה - - -

<חיים סלוצקי:>
אתם עושים ריכוזיות בשוק - - -

<אסף וסרצוג:>
"הוט" ו"יס" מחזיקים לך 90% - - -

<חיים סלוצקי:>
אבל היות שאנחנו מפיקים את הערוצים - - -

<אסף וסרצוג:>
על איזו ריכוזיות בשוק אתה מדבר? הדבר הזה עוד לא קם, אז איזו ריכוזיות בשוק?

<חיים סלוצקי:>
אתה מביא לו פלטפורמה, אחת משלוש, שבה הוא מחזיק את כל הערוצים, נכון? מתמטיקה אני יודע. 

<אסף אמיר:>
אסף, אני אגיד לך ממה שאני חושש - - -

<קריאה:>
- - -

<חיים סלוצקי:>
סליחה, "הוט" הם גם בעלי הפלטפורמה. 

<קריאה:>
יש להם חמש-שישיות גם כן. 

<חיים סלוצקי:>
חבר'ה, תפסיקו, די. 

<קריאה:>
תפסיק אתה, אתה מגזים. עם כל הכבוד, אתה לא טוב במתמטיקה, אתה טוב בתוכן. 

<קריאות:>
- - -

(התייעצות).

<דנה נויפלד:>
אני לא מצליחה להבין משהו. שוב, יש הבחנה בין השאלה אם הערוץ הוא ערוץ בית או ערוץ חיצוני לבין השאלה אם מוציאים הפקות. ועניין הוצאת ההפקות כבר דובר והוכנס. כך שאני לא מצליחה להבין, אסף, מה אתה רוצה? אתה עכשיו דואג שהערוצים לא יהיו ערוצי בית? הרי מה שמעניין אותך זה ההפקות המקומיות. 

<אסף אמיר:>
מה שמעניין אותי זה שוק ההפקה שהוא לא ערוצים ולא סתם פלטפורמות; מה שמעניין אותי זה 200 חברות הפקה ואיזה 5,000 איש שזאת העבודה שלהם. 

<דנה נויפלד:>
אבל כבר הכנסנו שתהיה חובת הפקה של הפקות מקומיות קנויות. 

<אסף אמיר:>
כמה הוא צריך להוציא על זה?

<דנה נויפלד:>
מה שסוכם אתך. 

<חגית ברוק:>
4.5% מההכנסות שלו. לפי המדרג. 

<קריאות:>
- - -

<היו"ר איתן כבל:>
אני הקשבתי לכולכם ולדעתי אסף אמיר לא צודק. סלוצקי, אתה טועה, באמת שאתה טועה. אני אתך לגמרי, אבל אתה טועה. סלוצקי, אני כן יכול להכניס את הסעיף שאומר שאם הפלטפורמה תתפתח לכדי מספרים שהם לא היום - - -

<אתי בנדלר:>
איך היא יכולה להתפתח?

<היו"ר איתן כבל:>
אם למשל מחר תהיה טכנולוגיה חדשה. הרי אתה לא יכול לדעת לאן הטכנולוגיה הולכת. אני זוכר שכשקיימנו את הדיון על עידן פלוס רבנו על חצי... אתה זוכר? כמעט היה משבר קואליציוני על הקשקוש הזה. 

<חיים סלוצקי:>
נכון, אנחנו הזהרנו אז... שלא נזכיר את זה. 

<היו"ר איתן כבל:>
עלו השידורים הראשונים ולא ראו אותם טוב. למה? כי בא ערוץ 9 וזה עשה טשטוש של...

<חיים סלוצקי:>
על שני ערוצים התווכחנו, ותראה מה קרה עם זה עכשיו. 

(התייעצות).

<היו"ר איתן כבל:>
וסרצוג, דנה, אני רוצה להוסיף משפט אחד, ואל תגידו לי לא. אני רוצה שיימצא הניסוח שאומר שאם... מה שנראה היום כבלתי אפשרי, בעוד שנתיים או ארבע הוא יכול להיות העתיד. וכמו שכשאנחנו כתבנו את החוק של עידן פלוס, בהתחלה זה היה קרב על חמישה ערוצים, שאילטוב כמעט הפיל את הממשלה על ערוץ 9, את זוכרת? באמת, אני לא אומר את זה עכשיו באיזושהי ציניות. 

ולכן אני אומר שאם תתפתח טכנולוגיה חדשה שתגרום לכך שהמספר יגדל באופן משמעותי, אז יחולו עליהם הכללים בדיוק כמו שחלים היום על "הוט" ו"יס". 

<איתמר חרמון:>
אני איתמר חרמון, מהמועצה לכבלים ולוויין. הסעיף שמגביל את כמות הערוצים – בלי לדבר על ההפקות – שיכולה להחזיק הפלטפורמה בעצמה, כלומר, ערוצים שלה, זה סעיף שלא הוחל, זה סעיף 6כ1.

<היו"ר איתן כבל:>
מה?

<דנה נויפלד:>
אבל אסף שאל לגבי הפקות - - -

<איתמר חרמון:>
היושב-ראש שאל מה קורה במקרה שפתאום הפלטפורמה הזאת הופכת משישה ל-60. לא יחול עליה סעיף 6כ1. 

<היו"ר איתן כבל:>
זאת אומרת שהיא תהיה באותה - - - ?

<איתמר חרמון:>
לא. 

<היו"ר איתן כבל:>
אז אני רוצה שזה כן יהיה. זה מה שאני אומר. דנה, אסף, חברים, חבל על הזמן - - -

<אסף וסרצוג:>
בסדר, ההערה שלך מקובלת. 

<היו"ר איתן כבל:>
אני רוצה שתנסחו לי את זה. עכשיו?

<אסף וסרצוג:>
עכשיו.  

<אתי בנדלר:>
מה?

<אסף וסרצוג:>
שאם יש איזשהו שינוי טכנולוגי משמעותי, זה יצטרך להיבחן באיזשהו אופן. 

<היו"ר איתן כבל:>
בעברית מדוברת: אם מחר יש טכנולוגיה חדשה שגורמת לכך שאפשר להכניס במערכת מספר ערוצים גדול, הכללים שחלים על "הוט" ו"יס" יחולו גם על "עידן פלוס". גברתי, בבקשה. 

<רותם הורוביץ:>
אני רותם הורוביץ, מרשות ההגבלים העסקיים. אני רוצה להעיר שככל שהטכנולוגיה תשתנה ונתח השוק של אותו גוף יגדל משמעותית... הרי הסיבה שהממונה הטילה תנאים על "הוט" בזמנו, הייתה כוח השוק הגדול של "הוט" ביחס למה שמר סלוצקי דואג ממנו. אבל ככל שאנחנו מדברים על גוף שנכנס לשוק ויש לו 5% מהשוק, אני לא רואה סיבה להגביל את היכולת שלו להתחרות במתחרים שלו רק כי יש לו עכשיו יותר ערוצים. 

<היו"ר איתן כבל:>
לא, לא, גברתי, זה כמו בשיר של יונתן גפן – "את שייכת לסיפור אחר". אין כאן שאלה שנוגעת לתחרות, היא לא קשורה לתחרות, אני לא רוצה להפריע לתחרות. אני רוצה שהתחרות רק תפרח ותגדל. הנקודה שאני מדבר עליה קשורה בכלל למפיקים, לשוק ההפקה. אני רוצה שלא ייגרע מקומם בתהליך הזה. 

<רותם הורוביץ:>
מה שאני מנסה להגיד זה שככל שאתה מחייב את עידן פלוס החדש לרכוש את ערוציו ולא לעשות אותם בבית... ואני לא מדברת עכשיו על הפקות המקור, אני מדברת על מקור הערוצים. כל מה שאני אומרת זה שככל שאנחנו מדברים על גוף שרק נכנס לשוק, תן לו לעשות את הבחירה הכלכלית שלו איך הוא חושב שהוא יגייס את המנויים שלו הכי טוב – האם לקנות את הערוצים המוצלחים של מר סלוצקי או לעשות אותם בבית. 

<היו"ר איתן כבל:>
סליחה, גברתי, אני באמת לא מבין על מה את מדברת. אני לא חלוק עלייך, אני לא מתווכח איתך. כל אשר אני אומר מדבר על משהו שבכלל עוד לא קיים, משהו שאולי מישהו עכשיו יושב באיזה חדר ומנסה לייצר את הטכנולוגיה החדשה הזאת, שיכול להיות שתהיה ויכול להיות שלא. כל מה שאני אומר זה שכדי לייצר איזשהו איזון... שבסוף נתכנס ונגיד "אוקיי, פתאום יש קבוצה שקוראים לה עידן פלוס, שעכשיו היא לא בתחרות, כי יש לה יתרון יותר גדול בתחרות - - -

<אסף אמיר:>
כאשר יהיה לה יתרון. 

<היו"ר איתן כבל:>
כאשר יהיה לה יתרון. לכן מה שאני מנסה לומר לך, שמהיום אני כבר בא ואומר שכדי לייצר שוק שהוא מתחרה בכלים פחות או יותר שווים, כדי שהמפיקים והבמאים והיצירה הישראלית לא תיפגע מהעניין הזה... 

<רותם הורוביץ:>
כל האמירה היא שגם אם יש לך יכולת להעביר 60 ערוצים אבל נתח השוק שלך הוא 1%, אז למה להטיל מגבלה על איזה ערוצים - - -

<אסף וסרצוג:>
אני חושב שמה שהיא אומרת הוא מאוד חשוב. היא אומרת שהשילוב לא צריך להיות מההיבט שדיברנו עליו אלא גם מההיבט של נתחי השוק. אנחנו נעבוד על זה בנוסח, זה צריך להיות משולב. 

<היו"ר איתן כבל:>
תקשיבו, אתה לא פותר עוול ביצירת עוול. 

<אסף וסרצוג:>
ברור. 

<היו"ר איתן כבל:>
זה הכול. תנסחו את הסעיף הזה ונחזור אליו. בואו נתקדם הלאה. 

<חגית ברוק:>
קוראת:

	
	
	סמכויות המועצה לעניין בעל רישיון לשידורים באמצעות תחנות השידור הספרתיות
	12ג.
	(א)
סמכויות המועצה הנתונות לה לפי סעיפים 6ה(1), (5)(א) ו-(7), 6ה1(א1) עד (א2) ו-(ב) עד (ד) לחוק התקשורת, לעניין רישיון כללי לשידורי כבלים ולעניין רישיון מיוחד לשידורי כבלים כהגדרתם בסעיף 6א לחוק האמור ולעניין בעלי רישיונות כאמור, יהיו נתונות לה לעניין רישיון כללי לשידורים באמצעות תחנות השידור הספרתיות ולעניין רישיון מיוחד לשידורים באמצעות תחנות השידור הספרתיות, בהתאמה, ולעניין בעלי רישיונות כאמור, והכול בשינויים המחויבים ובשינוי זה: שיעור ההשקעה שבו יחויב בעל רישיון כללי כאמור לפי סעיף 6ה1(א1) לחוק התקשורת יחושב מהכנסותיו השנתיות משידורים.


<היו"ר איתן כבל:>
הלאה.

<חגית ברוק:>
קוראת:

	
	
	
	
	
	
	(ב)
על אף הוראות סעיף קטן (א), הוראות סעיף 6ה1(א), (א2) ו-(ב) עד (ד) לחוק התקשורת, לא יחולו לעניין בעל רישיון כללי לשידורים באמצעות תחנות השידור הספרתיות שהיקף פעילותו אינו היקף פעילות רחב כהגדרתו בסעיף 12ב(א).


עכשיו אנחנו מוסיפים את (ג), שזה העדכון שלנו להגנת הינוקא בהקשר של הפקות המקור. 

<אסף אמיר:>
הפחתת ההגנה. כלומר, זה לטובת המפיקים. 

<חגית ברוק:>
נכון, הורדת הסטנדרט של הגנת הינוקא. קוראת:

(ג) הוראות סעיף קטן (א) והוראות סעיף 6ה1(א1), לא יחולו על בעל רישיון כללי לשידורים באמצעות תחנות השידור הספרתיות שסך הכנסותיו בשנת כספים אינו עולה על 200 מיליון שקלים חדשים או אינו מהווה 5% או יותר מסך ההכנסות משוק הטלוויזיה הרב-ערוצית באותה שנה, לפי הנמוך מביניהם; ואולם – (1) עמדו הכנסותיו של בעל רישיון כאמור בשנת הכספים על למעלה מ-200 מיליון שקלים חדשים או למעלה מ-5% מסך ההכנסות בשוק הטלוויזיה הרב-ערוצית באותה שנה, לפי הנמוך מביניהם, אך לא יותר מ-300 מיליון שקלים חדשים או 7.5% מסך ההכנסות בשוק הטלוויזיה הרב-ערוצית באותה שנה, לפי הנמוך מביניהם, יקראו את סעיף 6ה1(א1) לחוק התקשורת כך שבמקום "עד 12% מהכנסותיו השנתיות מדמי מנוי ושלא יפחת מ-8% מהכנסות אלה", יבוא "4.5% מהכנסותיו השנתיות", ובמקום "הפקות מקומיות" יבוא "הפקות מקומיות קנויות"; (2) עמדו הכנסותיו של בעל רישיון כאמור בשנת הכספים על למעלה מ-300 מיליון שקלים חדשים או למעלה מ-7.5% מסך ההכנסות בשוק הטלוויזיה הרב-ערוצית באותה שנה, לפי הנמוך מביניהם, אך לא יותר מ-400 מיליון שקלים חדשים או 10% מסך ההכנסות בשוק הטלוויזיה הרב-ערוצית באותה שנה, לפי הנמוך מביניהם, יקראו את סעיף 6ה1(א1) לחוק התקשורת כך שבמקום "עד 12% מהכנסותיו השנתיות מדמי מנוי ושלא יפחת מ-8% מהכנסות אלה", יבוא "6% מהכנסותיו השנתיות", ובמקום "הפקות מקומיות" יבוא "הפקות מקומיות קנויות".

בעצם בסעיף הזה יצרנו שלושה מדרגים להגנת הינוקא. המדרג הראשון מדבר על כך שכדי להיכנס לעולם שבו אתה מחויב בהוצאות להפקות מקור, אתה חייב להיות 5% מסך ההכנסות בשוק הטלוויזיה הרב-ערוצית או 200 מיליון שקלים. זה הרף המינימלי שמעליו אתה מחויב בהפקות מקור. ועכשיו השאלה היא מה החובות. כל עוד מדובר בסכום בין 200 ל-300 מיליון שקלים או בין 5% ל-7.5% של הכנסות, החובה היא 4.5% של הוצאה להפקות מקומיות קנויות. כלומר, כל ה-4.5% הם להפקות מקומיות קנויות. המדרג הבא הוא בין 7.5% ל-10% או בין 300 ל-400, שאז החובה היא 6%, כאשר, שוב, כל ששת האחוזים הם הפקות מקומיות קנויות. זהו. 

<היו"ר איתן כבל:>
יש הערות? מי בעד?

הצבעה

בעד אישור הסעיף – פה אחד

סעיף 12ג אושר בכפוף לשינויים שנאמרו לפרוטוקול.

<היו"ר איתן כבל:>
אושר. הלאה. 

<אסף אמיר:>
אני מבקש להודות לכם על זה שבאתם לקראתנו. אמנם יש פה נזק, אבל הנזק מופחת. אני רוצה להודות, אבל רק שתבינו שמדובר על סכומים שהם בסך הכול שמונה מיליון, 20 מיליון וכן הלאה, כך שלא מדובר פה באיזה עולם תוכן עשיר. אבל בכל אופן, זה מה שאפשר לעשות, אז תודה רבה לכם. 

<היו"ר איתן כבל:>

הלאה. בבקשה, גברתי. 

<חגית ברוק:>
קוראת:

	"החלת הוראות על בעל רישיון לשידורים באמצעות תחנות השידור הספרתיות
	12ד.
	(א)
הוראות סעיפים 4ז, 6ט1, 6יב, 6כב, 6כד1, 6כה, 6לו, 6לח1, 13, 13א, 13ב, 51ג, 51ד ו־51ה לחוק התקשורת יחולו לעניין בעל רישיון לשידורים באמצעות תחנות השידורים הספרתיות, בשינויים המחויבים.

	
	
	
	
	(ב)
נוסף על הוראות סעיף קטן (א) יחולו על בעל רישיון כללי לשידורים באמצעות תחנות השידור הספרתיות הוראות אלה, בשינויים המחויבים:

	
	
	
	
	
	(1)
הוראות סעיפים..." – וכאן אני מוסיפה את 6ה1(א) - - -


<היו"ר איתן כבל:>
שזה אומר?

<חגית ברוק:>
זה הסעיף של חובת הקצאה של זמן שידור להפקות מקומיות וזמן שידור להפקות מקומיות קנויות. 

ממשיכה לקרוא:

"(1)
...6יא1, 6יא2, 6יט2(א) ו-(ג), 6כ2(א) עד (ח), 6כא1, 6מ ו-6נא1 לחוק התקשורת, ואולם הוראות סעיפים 6יא2, 6יט2(א) ו-(ג) ו־6מ לא יחולו לעניין בעל רישיון כללי לשידורים באמצעות תחנות השידור הספרתיות שהיקף פעילותו אינו היקף פעילות רחב כהגדרתו בסעיף 12ב(א);"

<לאה ורון:>
אולי תסבירי באיזה סעיפים מדובר?

<אביטל סומפולינסקי:>
סעיף 4ז זה איסור התניית שירות בשירות, סעיף 6ט1 זה החובה לבצע שידורים באורך תקין וסדיר, סעיף 6יב זה עניין רצף השידורים, סעיף 6כב זה סמכות השר להורות לבעל רישיון במקרה חירום לשדר הודעה מטעם הממשלה, סעיף 6כד1 זה הוראות לעניין עוצמת הקול בתשדירי הפרסומות, סעיף 6כה זה איסור שידורים של סרטים שלא אושרו, תועבה וכדומה, סעיף 6לו זה הסמכות לקבוע דמי רישיון, תמלוגים ותשלומים אחרים, סעיף 6לח1 זה "החלטה שקיבלה המועצה שלא פורסמה ברשומות תחייב את בעל הרישיון לאחר שהובאה לידיעתו", סעיף 13, 13א ו-13ב זה לעניין כוחות הביטחון והוראות בשעת חירום, סעיף 51ג זה איסור הגבלה או חסימה של השימוש בשירותים, 51ד זה איסור גביית דמי ביטול בשל הפסקת ההתקשרות של הצרכן עם בעל הרישיון, ו-51ה זה איסור העמדה לפירעון מידי של ציוד הקצה.

לגבי סעיף קטן (ב): 6ה1(א) זה נושא ההפקות הקנויות, 6יא1 זה הוראות לעניין תושבי האזור, 6יא2 זה חבילת היסוד, 6יט2(א) ו-(ג) זה הוראות כלליות לגבי תוכן השידורים, 6כ2(א) עד (ח) זה מתן האפשרות לשדר שידורי חדשות שאינם אזוריים, 6כא1 זה הסמכות להורות על אפיקי שידור. 6מ זה לעניין מה?

<דנה נויפלד:>
הפקות משותפות. 

<אביטל סומפולינסקי:>
6נא1 זה אישור שידורי החדשות, 6לד1(ז) זה הוראות לעניין שידורי הפרסומות, ו-6לד2 זה לעניין בעל רישיון כללי לשידורים שמממן את שידוריו באמצעות הפרסומות. 

<אסף אמיר:>
אפשר שאלת הבהרה?

<חגית ברוק:>
אני רק אסביר רגע. דיברנו על זה שיש ארבע הגנות ינוקא; בשתיים כבר טיפלנו, וכאן מופיעות ההגנות האחרות. 

<אביטל סומפולינסקי:>
שלגביהן ההגדרה הכללית של "בעל היקף רחב" רלוונטית. 

<חגית ברוק:>
נכון. 

<ניר יוגב:>
אפשר שאלת הבהרה? 6יא2 מדבר על חבילת יסוד, ונאמר פה שזה לא רלוונטי למי שהוא בעל רישיון בהיקף פעילות שאינו רחב. אני רק לא מבין מה הקשר של חבילת יסוד גם למי שהוא בעל היקף פעילות רחב. מה חבילת היסוד קשורה?

<קריאה:>
חבילת היסוד שלו היא חינם. 

<ניר יוגב:>
מה זה המושג "חבילת יסוד" בהקשר של מפעיל שידורים בתחנות רדיו ספרתיות?

<דנה נויפלד:>
קודם כול בוא נגיד מה זה רגולציה על חבילת יסוד. רגולציה של חבילת יסוד אומרת שהמפעיל מחויב להעניק חבילה שיש בה ערוצים מסוימים, מצומצמים – אגב, זה לא רק ערוצי החובה – ולהציע אותם במחיר מוזל. אז ברגע שיש לו היקף פעילות רחב יכול להיות שגם הוא יציע חבילה שהיא יותר מצומצמת מאשר חבילה שהיא כלל הערוצים. 

<ניר יוגב:>
בסדר. 

<דנה נויפלד:>
עכשיו, אנחנו חושבות שיש פה איזה בעיה בעניין של - - -

<חגית ברוק:>
בהפקות מקומיות קנויות. אנחנו מחריגים את סעיף 6ה1(א) ואנחנו קובעים שכל עוד הוא אינו בעל היקף פעילות רחב, הסעיף הזה לא יחול. זה בעצם הסעיף שמבסס את ההפקות המקומיות הקנויות. אמנם טיפלנו בזה בסעיף חובת הפקות המקור, שאומר שעד שהוא בהיקף של 10% הוא חייב להוציא את זה להפקות מקומיות קנויות, אבל מרגע שהוא הגיע ל-10% הוא למעשה מחויב בהוצאה שקבועה בחוק, ההוצאה שקבעה המועצה, 8% – אבל, אין פה את ההגנה של הקנויות. ועד שהוא לא יענה להגדרה של בעל היקף פעילות רחב, שזה 10% לפחות לשלוש שנים, אז מכאן ואילך לא תהיה חובה להוציא את ההפקות המקומיות הקנויות. אז אנחנו מנסות לחשוב פה תוך כדי על פתרון - - -

<קריאה:>
זה לא בעייתי מה שנאמר עכשיו?

<אתי בנדלר:>
תגידי לוועדה לאיזו תוצאה את רוצה להגיע, ואנחנו נעגן את זה בנוסח. 

<חגית ברוק:>
התוצאה שאנחנו רוצים להגיע אליה היא כזו שמרגע שהוא הגיע ל-10% של נתח שוק - - -

<קריאה:>
בלי שלוש שנים או עם שלוש שנים?

<היו"ר איתן כבל:>
חבר'ה, שקט. 

<חגית ברוק:>
מה שאנחנו רוצים זה ככה. לעניין סעיף 6ה1(א), שמחייב אותו להוציא לפחות 50% מזמן השידור להפקות מקומיות קנויות – רק לעניין הזה "היקף פעילות רחב" יהיה מעל 10%, בלי התוספת של שלוש השנים. 

<עמית ליאור:>
ואז מה הוא מחויב להוציא החוצה? לא הבנתי. 

<חגית ברוק:>
לכל מדרגה יש את החובה שקבועה בצד. מרגע שנגמר המדרג והוא הגיע ל-10%, הוא עובר לסעיף 6ה1(א) וזה לא משנה מתי זה יקרה. 

<היו"ר איתן כבל:>
עמית, זה מה שסיכמנו.

<אתי בנדלר:>
וזה מחייב תיקון נוסח. 

<היו"ר איתן כבל:>
בסדר. 

<חגית ברוק:>
ואז בעצם הוא חייב להוציא את ה-8%, אבל אין שום ביטוי לזה שחלק מה-8% האלה אמורים להיות להפקות מקומיות קנויות. ובשביל שלא תיווצר תקופה ארוכה מדי בלי שהוא מוציא את זה להפקות קנויות, אנחנו רוצים לשנות את ההגדרה של "היקף פעילות רחב" לעניין תחולת סעיף 6ה1(א).

<היו"ר איתן כבל:>
שכנעת את עצמך. הבנו. אני יכול להצביע? 

(התייעצות)

<היו"ר איתן כבל:>
אני מעלה להצבעה את...

<אתי בנדלר:>
את סעיף 12ד, בתיקון נוסח שנגבש מאוחר יותר. 

<היו"ר איתן כבל:>
מי בעד הסעיף, עם תיקון הנוסח?

הצבעה

בעד אישור הסעיף – פה אחד

סעיף 12ד אושר בכפוף לשינויים שנאמרו לפרוטוקול.

<היו"ר איתן כבל:>
אושר. הלאה. 

<חגית ברוק:>
קוראת:

	
	
	(15)
בסעיף 13 – 

	
	
	
	(א)
בסעיף קטן (א), במקום "המועצה לשידורי כבלים ולוויין רשאית לתת רישיון" יבוא "המועצה רשאית, כל עוד אין בעל רישיון כללי לשידורים באמצעות תחנות השידור הספרתיות, לתת רישיון";


סעיף 13 זה סמכות המועצה לתת רישיון למשרד ערוץ נושאי, והתיקון שכאן מבהיר את זה שההסדרה או קיומם של משדרי ערוצים נושאיים מותנה בכך שאין את בעל הרישיון לשידורים באמצעות תחנות השידור הספרתיות. 

דיברנו על זה שבעל הרישיון לשידורים יוכל להעלות ערוצים משל עצמו וזה יהיה החלופה לערוצים הנושאיים. ולכן סמכות המועצה לתת את הרישיון תהיה רק כל עוד אין בעל רישיון כללי לשידורים שמעלה את הערוצים הנוספים של עצמו. 

קוראת:

	
	
	
	(ב)
בסעיף קטן (ב)(11), במקום "והמועצה לשידורי כבלים ולוויין" יבוא "והמועצה";

	
	
	
	(ג)
בסעיף קטן (ג), בכל מקום, במקום "למועצה לשידורי כבלים ולוויין" יבוא "למועצה";

	
	
	
	(ד)
בסעיף קטן (ד) –

	
	
	
	
	(1)
בפסקה (1) –

	
	
	
	
	
	(א)
במקום פסקאות משנה (א) ו-(ב) יבוא: 

	
	
	
	
	
	
	"(א)
גוף מהגופים המפורטים בסעיף 6(א)(4) ו-(6) וכן הגוף המשדר כהגדרתו בחוק...

	
	
	
	
	
	
	(ב)
גורם כמפורט להלן, אם הוא מחזיק אמצעי שליטה במשדר ערוץ נושאי, אחד או יותר, ושידוריו של משדר הערוץ הנושאי או של כל המשדרים כאמור יחד, שבהם הוא מחזיק אמצעי שליטה, מופצים במסגרת ארבעה ערוצים נושאיים לפחות:

	
	
	
	
	
	
	
	(1)
גוף מהגופים המפורטים בסעיף 6(א)(1) ו-(2);

	
	
	
	
	
	
	
	(2)
מי שהוא בעל עניין או בעל שליטה בגוף כאמור בפסקת משנה (1);

	
	
	
	
	
	
	
	(3)
מי שגוף כאמור בפסקת משנה (1) הוא בעל עניין או בעל שליטה בו;

	
	
	
	
	
	
	
	(4)
מי שאדם מסוים הוא בעל עניין או בעל שליטה בו וכן בעל עניין או בעל שליטה בגוף כאמור בפסקת משנה (1);";


<דנה נויפלד:>
אביטל, העניין של הגוף המשדר לפי חוק הכנסת לא יהיה פה, אלא זה ייכנס לעניין של ה-4%, בסדר? כלומר, הוא לא נכנס ל-(א) אלא (ב). בסדר?

<אתי בנדלר:>
בסדר גמור.

<חגית ברוק:>
כלומר, זה יהיה בתוך פסקה (1): גוף מהגופים המפורטים בסעיף 6(א)(1) ו-(2) וכן הגוף המשדר... כהגדרתו בחוק ה...

קוראת:

	
	
	
	
	
	(ב)
פסקאות משנה (ג) ו-(ד) – יימחקו;

	
	
	
	
	(2)
אחרי פסקה (1) יבוא:

	
	
	
	
	
	"(1א)
לעניין מכרז לערוץ נושאי בנושא חדשות, אין בהוראות פסקה (1) כדי לגרוע מהוראות סעיף 6כ2 לחוק התקשורת, כפי שהוחל בסעיף קטן (ו).";

	
	
	
	
	(3)
פסקאות (2) ו-(3) – יימחקו;

	
	
	
	(ה)
אחרי סעיף קטן (ד) יבוא:

	
	
	
	
	"(ד1)
המועצה רשאית לקבוע תנאים ברישיון שניתן לפי סעיף זה למשדר ערוץ נושאי, לשנות את תנאיו, להוסיף עליהם או לגרוע מהם; משדר ערוץ נושאי יפעל בהתאם לתנאי הרישיון.";

	
	
	
	(ו)
בסעיף קטן (ה), אחרי "או באמצעות שידורי פרסומת" יבוא "והכול בהתאם לקבוע במכרז";

	
	
	
	(ז)
בסעיף קטן (ו) –

	
	
	
	
	(1)
ברישה, אחרי "6יא" יבוא "6כב";

	
	
	
	
	(2)
בפסקה (2), במקום "ופסקה 5(א) עד (ג)" יבוא "ופסקה 5(א) ו-(ב)";


<לאה ורון:>
הסבר קצר. 

<חגית ברוק:>
סעיף 13 מדבר על ערוצים נושאיים. התיקון שלנו לסעיף קטן (ד) הוא תיקון למגבלות בבעלויות הצולבות לעניין משדרי ערוצים נושאיים, כלומר, זה אומר מי לא יוכל לקבל רישיון לשדר ערוץ נושאי. 

<איתמר חרמון:>
כבוד היושב-ראש, קודם דיברנו על ההפקות הקנויות, אלא שבחוק הזה אין הגדרה לזה, ולכן צריך להעתיק את ההגדרה מחוק התקשורת לכאן. 

<דנה נויפלד:>
נכון, צריך לצרף את זה. 

<היו"ר איתן כבל:>
אוקיי. אתה תותח חבל על הזמן, יש עוד משהו שגילית שהם החסירו? 

<אתי בנדלר:>
חגית, תסבירי באופן כללי במה מדובר בבקשה.

<חגית ברוק:>
התיקון לסעיף קטן (ד) זה תיקון לבעלויות הצולבות. המגבלה העיקרית היא שבעלי רישיונות ובעלי זיכיונות והגוף המשרד לפי חוק שידורי הכנסת יוכלו לקבל רישיון לערוץ נושאי, אבל רק אם הם מחזיקים בלא יותר מארבעה ערוצים. 


אנחנו מוסיפים את סעיף קטן (ד1), שנותן למועצה סמכות לקבוע תנאים ברישיון למשדר ערוץ נושאי. החובה למשדר ערוץ נושאי לפעול בהתאם לתנאי הרישיון – זה אחר כך יבסס את ההפרות שייקבעו ויאפשרו להטיל עיצומים כספיים. 

<היו"ר איתן כבל:>
אפשר להצביע?

<אתי בנדלר:>
כדאי שלפני ההצבעה היא תסביר בכמה מילים במה עוסק הסעיף. 

<דנה נויפלד:>
היא כבר אמרה. הסעיף הזה עוסק ב - - -

<לאה ורון:>
מי שלא יכול לקבל רישיון לשדר ערוץ נושאי. 

<אתי בנדלר:>
סליחה, אני לא הייתי קשובה. 

<דנה נויפלד:>
אז אני אגיד את זה מהר. לפני התיקון של הסעיף הזה הייתה הגבלה יותר חמורה מבחינת בעלויות צולבות על מי שיכול להחזיק בערוץ נושאי. שוב אני מזכירה, הסעיף הזה ייכנס לתוקף רק במקרה שההפרטה נכשלת, כי רק אז הערוצים הנושאיים רלוונטיים. אז הסעיף הזה הוא בעצם שלייקעס על שלייקעס למקרה שההפרטה לא תצלח, שאז בכל זאת אנחנו מאפשרים ערוצים נושאיים. במקרה כזה אנחנו פותחים את סעיף הבעלויות הצולבות במקצת ואנחנו עושים כמה דברים. קודם כול, לגורמים שעד היום לא יכלו להחזיק יותר מערוץ אחד או שניים באישור המועצה, אנחנו מאפשרים להחזיק עד ארבעה ערוצים. בנוסף, בגלל שפתחנו - - -

<היו"ר איתן כבל:>
איפה פילבר? אני לא יודע, פתאום נזכרתי בו. 

<דנה נויפלד:>
פילבר הבן אדם או פילבר - - - ?

<היו"ר איתן כבל:>
הרוח. 

<אתי בנדלר:>
זה עניין חשוב, כדי לעודד - - -

<דנה נויפלד:>
נכון. זה כדי שאם יהיו רק ערוצים נושאיים - - -

<היו"ר איתן כבל:>
מה זה ערוץ נושאי?

<דנה נויפלד:>
זה מוגדר. החוק קובע שזה ערוץ נישה. 

<חגית ברוק:>
ש-75% לפחות משעות השידור שלו זה ברשימת הנושאים שקבועה בחוק. 

<היו"ר איתן כבל:>
אלה שאתה רואה אותם כשאתה עובר מערוץ לערוץ. אתם יודעים, יש את הערוצים האלה שאתה פוגש אותם רק שאתה עובר מערוץ לערוץ, אחרי שעברת על כל הסרטים שיש לך בכבלים ובלוויין. 

<דנה נויפלד:>
אני ממשיכה להסביר. פתחנו קצת את האפשרות להחזיק במספר ערוצים נושאיים. אבל בגלל שפתחנו החלנו גם את האיסור לעניין ערוץ נושאי בנושא החדשות, כך שיחול אותו סעיף שחל היום בכבלים ובלוויין, שמטיל מגבלות על מי שיכול להחזיק בערוץ חדשות כערוץ נושאי. אלה עיקרי הדברים. 

<היו"ר איתן כבל:>
מי בעד פסקה (15)?

הצבעה

בעד אישור הפסקה – פה אחד

פסקה (15) אושרה.

<היו"ר איתן כבל:>
אושר. 

<חגית ברוק:>
קוראת:

	
	
	(16)
אחרי סעיף 13 יבוא: 

	
	
	"הגבלת שידורים בתחנות השידור הספרתיות בידי מי שאינו בעל רישיון
	13א.
	מי שאינו בעל רישיון לשידורים באמצעות תחנות השידור הספרתיות או משדר ערוץ נושאי , למעט גוף מהגופים ששידוריהם מופצים לפי סעיפים 6(1) עד (6) ו-(8) ו־7, לא ישדר שידורים באמצעות תחנות השידור הספרתיות שמפעיל הגורם המפעיל.



זה בעצם קביעת נורמה שאסור לשדר שידורים באמצעות תחנות השידור הספרתיות. בהמשך נטיל על הפרה של הנורמה הזאת עיצום כספי. 

<היו"ר איתן כבל:>
מי בעד?

הצבעה

בעד אישור הפסקה – פה אחד

פסקה (16) אושרה.

<היו"ר איתן כבל:>
אושר. תודה. הלאה. 

<אתי בנדלר:>
הגענו לפרק חדש, הפצת השידורים באינטרנט. 

<חגית ברוק:>
יש לנו נוסח חדש כאן. 

<מלי פולישוק:>
יש גם דברי הסבר חדשים?

<דנה נויפלד:>
אין שינוי של דברי ההסבר. מה שנאמר לפרוטוקול זה דברי ההסבר, אין יותר דברי הסבר בשלב הזה. 

<לאה ורון:>
לנו ולחברי הכנסת אין את הנוסח. 

<היו"ר איתן כבל:>
גם לכם אין?

<חגית ברוק:>
לא, לנו יש נוסח, אנחנו יכולים להקריא אותו. 

<לאה ורון:>
אז פשוט תצביעו עליו וגמרנו. 

<דנה נויפלד:>
לאה, נאמר לנו שזה לא לדיון, את לא צריכה לכעוס עלינו. 

<לאה ורון:>
למה שאני לא אכעס?

<דנה נויפלד:>
בגלל שנאמר לנו שזה לא עולה לדיון היום ובגלל זה לא הבאנו את זה. 

<לאה ורון:>
מי אמר לכם שזה לא עולה לדיון היום?

<אתי בנדלר:>
נעבור לעיצומים, אני לא מוכנה לדון בזה בלי לראות את זה. 

<דנה נויפלד:>
אפשר לעבור לעיצומים בינתיים?

<היו"ר איתן כבל:>
כן, בואי נעבור לעיצומים. מה נשאר לנו?

<דנה נויפלד:>
נשאר לנו האינטרנט, העיצומים הכספיים ועוד נושאים שטרם סגרנו והצבעתם עליהם. 

<היו"ר איתן כבל:>
מה שנשאר לנו זה ההפצה, אינטרנט והעיצומים הכספיים. את הפרסומות סיימנו. 

<דנה נויפלד:>
ובסוף, הוראות מעבר. 

<היו"ר איתן כבל:>
בסדר, את זה תעשי לבד...

<דנה נויפלד:>
בואו נעשה את העיצומים הכספיים. 

<היו"ר איתן כבל:>
הלאה. 

<מלי פולישוק:>
18 יידון היום?

<היו"ר איתן כבל:>
אני לא יודע, נראה. 

<קריאות:>
- - -

<היו"ר איתן כבל:>
אין היום אינטרנט, ואני מניח שאם אין אינטרנט גם לא יהיו זכויות יוצרים. 

<מלי פולישוק:>
אז אפשר ללכת הביתה לישון?

<היו"ר איתן כבל:>
אנחנו נעשה עיצומים ואחרי זה... בקיצור, אני לא אעביר את זה, כי אני רוצה לעשות את זה בצורה מסודרת: אינטרנט ואז זכויות יוצרים. הלאה, בואו נתקדם. 

<חגית ברוק:>
קוראת:

	
	
	עיצום כספי – גורם מפעיל פרטי
	13יא.
	(א)
הפר גורם מפעיל פרטי הוראה מההוראות לפי חוק זה, כמפורט להלן, רשאי המנהל להטיל עליו עיצום כספי לפי הוראות פרק זה, בסכום הבסיסי:


אני מזכירה שעל הסכום הבסיסי הצבענו בדיון שעבר. מדובר ב-100,800 ש"ח. 

ממשיכה לקרוא:

	
	
	
	
	
	
	
	(1)
לעניין גורם מפעיל פרטי שהוא תאגיד – העביר אמצעי שליטה בתאגיד בלא אישור מאת השר, בניגוד להוראות סעיף 2(ה);

	
	
	
	
	
	
	
	(2)
לא הגיש דין וחשבון בהתאם להוראות סעיף 5(א);

	
	
	
	
	
	
	
	(3)
לא המציא פרטים בהתאם לדרישה שניתנה לפי סעיף 5(ב);

	
	
	
	
	
	
	
	(4)
הפר דרישה למסור ידיעה או מסמך שניתנה לפי סעיף 13ז(2).


אלה בעצם ההפרות ה"פשוטות", שלגביהן יש למנהל הכללי של משרד התקשורת סמכות להטיל עיצום כספי על גורם מפעיל. 

<אתי בנדלר:>
אלה כולן חובות שהוועדה אישרה במהלך שני הדיונים האחרים. כאן נאמר שהפרתן מהווה עילה להטלת עיצום כספי בסכום של 100,800 ש"ח. אני חושב שאפשר לאשר את הסעיף.

<היו"ר איתן כבל:>
מי בעד?

הצבעה

בעד אישור הסעיף – פה אחד

סעיף 13יא(א) אושר.

<היו"ר איתן כבל:>
אושר. 

<חגית ברוק:>
קוראת:

	
	
	
	
	
	
	(ב)
הפר גורם מפעיל פרטי הוראה מההוראות לפי חוק זה, כמפורט להלן, רשאי המנהל להטיל עליו עיצום כספי לפי הוראות פרק זה, בסכום של כפל הסכום הבסיסי: 

	
	
	
	
	
	
	
	(1)
פעל שלא בהתאם להיתר ההפעלה שניתן לו, בניגוד להוראות סעיף 3(א);

	
	
	
	
	
	
	
	(2)
הפר הוראה שניתנה לפי סעיף 13 לחוק התקשורת כפי שהוחל בסעיף 3(ד), לעניין מתן שירותים או עשיית פעולות לכוחות הביטחון, או הפר הוראה שניתנה לפי סעיפים 13א או 13ב לחוק התקשורת כפי שהוחלו בסעיף 3(ד), לעניין ביצוע פעולות בזק ומתן פעולות בזק בשעת חירום או במקרה של תקלה או הפסקה משמעותית בהפסקת שירותי בזק או במתן שידורים. 



פה אין הרבה מה להסביר. אלה גם שתי הפרות של נורמות שנקבעו ביחס לגורם המפעיל ואושרו. מדובר על כפל סכום, כי אלה הפרות חמורות יותר. 

<היו"ר איתן כבל:>
מי בעד הסעיף?

הצבעה

בעד אישור הסעיף – פה אחד

סעיף 13יא(ב) אושר.

<היו"ר איתן כבל:>
אושר. 

<חגית ברוק:>
קוראת:

	
	
	
	
	
	
	(ג)
הפר גורם מפעיל פרטי הוראה מההוראות לפי חוק זה, כמפורט להלן, רשאי המנהל להטיל עליו עיצום כספי לפי הוראות פרק זה בסכום של פי ארבעה מהסכום הבסיסי:

	
	
	
	
	
	
	
	(1)
התנה מתן שירות לפי חוק זה ברכישה או בקבלה של שירות אחר הניתן על ידו או על ידי אחר או באי־קבלת שירות כאמור, בלא היתר לכך מאת השר או בניגוד לתנאים שנקבעו בהיתר, בניגוד להוראת סעיף 2א(ד);

	
	
	
	
	
	
	
	(2)
תכנן, הקים או הפעיל את תחנות השידור הספרתיות לאחר שבוטל היתר ההפעלה, בניגוד להוראות סעיף 3א(ב);

	
	
	
	
	
	
	
	(3)
לא הפיץ באמצעות תחנות השידור הספרתיות שידורי טלוויזיה של הגופים המנויים בסעיף 6(א), בניגוד להוראות אותו סעיף;

	
	
	
	
	
	
	
	(4)
לא הפיץ שידורי טלוויזיה במועדים הקבועים בסעיף 6(ב); 

	
	
	
	
	
	
	
	(5)
הפיץ שידורי טלוויזיה כך שאופן ההפצה, איכות השידור ואפשרות הבחירה של שאר המרכיבים של שידורי הטלוויזיה אינם זהים לגבי כל הגופים ששידורי הטלוויזיה שלהם מופצים, בניגוד להוראות סעיף 6(ג);

	
	
	
	
	
	
	
	(6)
לא הפיץ באמצעות תחנות השידור הספרתיות שידורי רדיו של הגופים המנויים בסעיף 7(א) או (ב), בניגוד להוראות אותו סעיף;

	
	
	
	
	
	
	
	(7)
לא הפיץ שידורי רדיו במועדים הקבועים בסעיף 7(ג); 

	
	
	
	
	
	
	
	(8)
הפיץ שידורי רדיו כך שאופן ההפצה, איכות השידור ואפשרות הבחירה של שאר המרכיבים של שידורי הרדיו אינם זהים לגבי כל הגופים ששידורי הרדיו שלהם מופצים, בניגוד להוראות סעיף 7(ד);

	
	
	
	
	
	
	
	(9)
לא הפסיק להפיץ את שידוריו של גוף מהגופים המפורטים בסעיפים 6 ו־7, בניגוד לתקנות שקבע השר לפי סעיף 8;

	
	
	
	
	
	
	
	(10)
גבה תשלום מהציבור בעד קליטת השידורים המופצים באמצעות תחנות השידור הספרתיות, בניגוד להוראות סעיף 12;

	
	
	
	
	
	
	
	(11)
לא הפיץ את השידורים הפתוחים או לא אפשר גישה אליהם, באמצעות ממשק סטנדרטי ברשת האינטרנט, בתנאים שקבע המנהל, בניגוד להוראות סעיף 13ג.


<חגית ברוק:>
ואני מוסיפה הפרה נוספת - - -

<דנה נויפלד:>
רגע, אלה הפרות שמתייחסות לסעיפים שטרם הוקראו והוצבעו. 

<חגית ברוק:>
אז מהפרה (10).

<דנה נויפלד:>
זה לא יחייב רוויזיה אם הוועדה תצביע עד (9), נכון?

<אתי בנדלר:>
לא, היא בינתיים לא מצביעה על (10), היא תחזור ל-(10) ו-(11).

<חגית ברוק:>
אז אני מקריאה את האחרון. אנחנו מוסיפים כאן עוד הפרה, בעקבות הערה של היועצת המשפטית של הוועדה: "(12) גבה תשלום בעד הפצת השידורים הפתוחים ומתן הגישה אליהם בניגוד להוראות סעיף 13ג". גם זה אחד מאותם סעיפים שלא הוצבעו. 

<אתי בנדלר:>
אדוני, מדובר כאן בהפרות החמורות ביותר שעליהן המנהל רשאי להטיל עיצום כספי. לאחר מכן כבר נעבור להפרות שמי שרשאי להטיל את העיצום הכספי זה יושב-ראש המועצה. אז בעצם אנחנו מצביעים עכשיו על סעיף קטן (ג) פסקאות (1) עד (9), כאשר פסקאות (10) עד (12) יישארו לישיבה הבאה.

<היו"ר איתן כבל:>
מי בעד?

הצבעה

בעד אישור הסעיף – פה אחד

סעיף 13יא(ג), פסקאות (1) עד (9), אושר.

<היו"ר איתן כבל:>
אושר. 

<חגית ברוק:>
קוראת:

	
	
	עיצום כספי – המשדר בלא רישיון
	13יב.
	שידר אדם שאינו בעל רישיון לשידורים באמצעות תחנות השידור הספרתיות או משדר ערוץ נושאי, שידורים באמצעות תחנות השידור הספרתיות שמפעיל הגורם המפעיל, בניגוד להוראות סעיף 13א, רשאי יושב ראש המועצה להטיל עליו עיצום כספי לפי הוראות פרק זה, בסכום הבסיסי.


זה בעצם מדבר על מי שמשדר בלי שיש לו רישיון לשדר בתחנות השידור הספרתיות. 

<אתי בנדלר:>
מדובר בעצם במשדר פיראטי - - -

<דנה נויפלד:>
זה לא פיראטי, זה מישהו שביטלו לו את הרישיון והוא המשיך לשדר. 

<אתי בנדלר:>
הוא לא מפוקח בעצם. 

<דנה נויפלד:>
אנחנו יודעים מי המפעיל, ולכן אין באמת שידור פיראטי כמו רדיו פיראטי. אבל יכול להיות מצב שבו המועצה ביטלה לו את הרישיון בגין הפרה או בגין אי-קיום תנאי הכשירות שלו – והוא בכל זאת ממשיך לשדר. 

<אתי בנדלר:>
אז כאילו מטילים עליו עיצום למרות שהוא בעצם לא מפוקח יותר. זה מבנה קצת מוזר - - -

<דנה נויפלד:>
זה קיים בחקיקת התקשורת כבר - - -

<היו"ר איתן כבל:>
אוקיי, אני יכול להצביע?

הצבעה

בעד אישור הסעיף – פה אחד

סעיף 13יב אושר.

<היו"ר איתן כבל:>
אושר. הלאה. 

<חגית ברוק:>
קוראת:

	
	
	עיצום כספי – בעל רישיון כללי 
	13יג.
	(א)
הפר בעל רישיון כללי לשידורים באמצעות תחנות השידור הספרתיות הוראה מההוראות לפי חוק זה, כמפורט להלן, רשאי יושב ראש המועצה להטיל עליו עיצום כספי לפי הוראות פרק זה, בסכום הבסיסי:

	
	
	
	
	
	
	
	(1)
פעל שלא בהתאם לתנאי הרישיון בניגוד להוראות סעיף 12א(ב), למעט תנאי שנקבע ברישיון לפי סעיף 6ח(ו) לחוק התקשורת כפי שהוחל בסעיף 12א(ד);

	
	
	
	
	
	
	
	(2)
מימן שידורים בערוץ המוקדש לשידורים לילדים באמצעות שידורי פרסומות, בניגוד להוראות סעיף 12א(ג);

	
	
	
	
	
	
	
	(3)
הפר הוראה שנקבעה בכללים לפי סעיף 6ה(5)(א) לחוק התקשורת כפי שהוחל בסעיף 12ג(א);

	
	
	
	
	
	
	
	(4)
הפר את הוראות סעיף 6ה1(א) לחוק התקשורת, כפי שהוחל בסעיף 12ג(א), לעניין הקצאת זמן שידור להפקות מקומיות; 

	
	
	
	
	
	
	
	(5)
הפר את הוראת המועצה שניתנה לו לפי סעיף 6ה1(א1) לחוק התקשורת, כפי שהוחל בסעיף 12ג(א), לעניין החובה להשקיע בהפקות מקומיות;


יכול להיות שצריך לתקן כאן את ההפניות. 

<אתי בנדלר:>
ההפניות הן עניין של נוסח, אנחנו נעשה את זה בהמשך. 

<איתמר חרמון:>
חגית, עכשיו גם הוסיפו לו מגבלה של עד שלושה ערוצי פרסומות. השאלה, אם הוא מפר את זה - - -

<חגית ברוק:>
אולי אני אסיים להקריא ואז תעיר. 

ממשיכה לקרוא:

	
	
	
	
	
	
	
	(6)
הפר הוראה שנקבעה לפי סעיף 6ה1(ב) לחוק התקשורת, כפי שהוחל בסעיף 12ג(א), לעניין המכסה המזערית להפקות מקומיות;

	
	
	
	
	
	
	
	(7)
הפר הוראה שנקבעה לפי סעיף 6ה1(ג) לחוק התקשורת, כפי שהוחל בסעיף 12ג(א), לעניין הפקות מקומיות;

	
	
	
	
	
	
	
	(8)
הפר את הוראת המועצה שניתנה לו לפי סעיף 6ה1(ד) לחוק התקשורת, כפי שהוחל בסעיף 12ג(א), לעניין החובה להפיק או לרכוש הפקות מקומיות בשיעור כפול או בדבר הפקתן או שידורן של הפקות אלה; 

	
	
	
	
	
	
	
	(9)
הפר הוראה שנתנה המועצה לפי סעיף 6ט1(ב) לחוק התקשורת, כפי שהוחל בסעיף 12ד(א), לעניין צעדים שעליו לנקוט כדי למנוע פגיעה בביצוע תקין וסדיר של השידורים או פגיעה משמעותית בתחרות בתחום השידורים;

	
	
	
	
	
	
	
	(10)
שידר שידורים בעוצמת קול העולה על טווח עוצמת הקול המקובל, בניגוד להוראות לפי סעיף 6כד1 לחוק התקשורת, כפי שהוחל בסעיף 12ד(א);

	
	
	
	
	
	
	
	(11)
שידר שידורים אסורים בניגוד להוראות סעיף 6כה לחוק התקשורת, כפי שהוחל בסעיף 12ד(א);

	
	
	
	
	
	
	
	(12)
הפר הוראה של המועצה לפי סעיף 6יא2(ג) לחוק התקשורת, כפי שהוחל בסעיף 12ד(ב)(1), לעניין חבילת יסוד; 

	
	
	
	
	
	
	
	(13)
דרש ממנוי לחבילת יסוד תשלומים נלווים בלי שדרש תשלומים כאמור ממנויים לחבילות אחרות, בניגוד להוראות סעיף 6יא2(ד), כפי שהוחל בסעיף 12ד(ב)(1), או פעל בלא אישור המועצה לפי הסעיף האמור לעניין גובה תשלומים נלווים;

	
	
	
	
	
	
	
	(14)
הפר הוראה לפי סעיף 6יט2(ג), כפי שהוחל בסעיף 12ד(ב)(1); לעניין תוכן שידורי הכבלים;

	
	
	
	
	
	
	
	(15)
לא ביצע הוראה שניתנה בידי יושב ראש המועצה, בהתאם לסמכותו לפי חוק זה, בתוך הזמן שקבעה המועצה.


סעיף קטן (א) בעצם מפנה את הסמכות ליושב-ראש המועצה לשידורי כבלים ולוויין להטיל עיצום כספי על בעל רישיון כללי לשידורים באמצעות תחנות השידור הספרתיות. גובה העיצום הוא הסכום הבסיסי, 100,800 שקלים. אופי ההפרות שלגביהן יש ליו"ר המועצה סמכות זה הפרות שקשורות במהותן לתוכן השידורים, בהתאם לסעיפים שהוחלו על בעל הרישיון הכללי שעניינם תוכן השידורים. 

<איתמר חרמון:>
צריך לבחון פה משהו. הוסיפו מגבלה על כמות הערוצים ממומני פרסומות שמותר לו להעלות והוסיפו חובה של זמן שידור של הפקות, ב-6ה1(א) - - -

<חגית ברוק:>
לא הוספנו את זה, רק שינינו את התחולה. 

<איתמר חרמון:>
לא, עכשיו החלנו אותו, קודם הוא לא הוחל. 

<חגית ברוק:>
הוא כן הוחל. 

<איתמר חרמון:>
לא, הוא נמחק ועכשיו הוא הוחל. 

<חגית ברוק:>
לא, יש לנו שינויים בנוסח אז יכול להיות שאתה - - -

<איתמר חרמון:>
לא, כרגע דיברת על זה. מופיע סעיף שלא היה קודם והוספתם אותו. 

<חגית ברוק:>
לא הוספנו אותו, הוא כבר היה ואנחנו רק משנים את אופן התחולה שלו. במקום שהוא יחול החל מהרגע שהוא נהיה בעל היקף פעילות רחב לפי ההגדרה הכללית, כלומר רחב מאוד, אז זה יחול עליו כשהוא נהיה בעל היקף פעילות רחב קטן. 

<איתמר חרמון:>
לא, זמן ההפקות הקנויות - - -

<חגית ברוק:>
זה היה. 

<אתי בנדלר:>
אבל צריכים לעשות את ההתאמה. 

<דנה נויפלד:>
נכון. 

<אביטל סומפולינסקי:>
חגית, בסעיף קטן (א)(1) דיברנו על זה שבחלק הבא נוסיף את 6ט(א)(9) - - -

<חגית ברוק:>
למה "למעט"?

<אביטל סומפולינסקי:>
כמו שאנחנו ממעטים את 6ח(ו).

<חגית ברוק:>
"למעט תנאי שנקבע ברישיון לפי סעיף 6ח(ו) - - -

<אביטל סומפולינסקי:>
תנאי לפי 6ט(א)(9). אחרת זה ייכנס כאן ויהיה בסמכות יו"ר המועצה.  

<חגית ברוק:>
אז ההערה של אביטל לגבי ההחרגה של 6ט(א)(9) בפסקה (1) וההערה של איתמר לגבי הוספת הפרה של "שידר יותר משלושה ערוצים בפרסומות".

<אתי בנדלר:>
אלה הפרות שייכנסו לסכום הבסיסי?

<חגית ברוק:>
כן, לסכום הבסיסי. 

<אתי בנדלר:>
אלה שתי הפרות שייכנסו לסכום הבסיסי, בנוסף לכל ההפרות שהזכרנו עד כה.  

<חגית ברוק:>
וציינתי שגם בהפניות אולי נצטרך לעשות התאמות. 

<אתי בנדלר:>
בסדר, זה כבר ברמה של נוסח. אז אדוני, על סעיף 13יג(א) ניתן להצביע, עם התוספת והתיקון.  

<היו"ר איתן כבל:>
מי בעד?

הצבעה

בעד אישור הסעיף – פה אחד

סעיף 13יג(א) אושר בכפוף לשינויים שנאמרו לפרוטוקול.

<היו"ר איתן כבל:>
אושר. 

<חגית ברוק:>
קוראת:

	
	
	
	
	
	
	(ב)
הפר בעל רישיון כללי לשידורים באמצעות תחנות השידור הספרתיות הוראה מההוראות לפי חוק זה, כמפורט להלן, רשאי המנהל להטיל עליו עיצום כספי לפי הוראות פרק זה, בסכום הבסיסי:

	
	
	
	
	
	
	
	(1)
הפר תנאי הנדסי שנקבע ברישיון לפי סעיף 6ח(ו) לחוק התקשורת, כפי שהוחל בסעיף 12א(ד);


אני מוסיפה כאן עוד הפרה: "(2) הפר הוראה שקבע השר בתקנות לפי סעיף ט9(א)(2) עד (5), (8) ו-(9), כפי שהוחל בסעיף 12א(ד)".

<אתי בנדלר:>
את יכולה לעשות את זה איטי יותר?

<חגית ברוק:>
"הפר הוראה שקבע השר בתקנות לפי סעיף ט9(א)(2) עד (5), (8) ו-(9), כפי שהוחל בסעיף 12א(ד)".

<אתי בנדלר:>
אני רק רוצה להפיס את דעתו של אדוני: אמנם הוועדה רצה מהר, אבל נעשתה בדיקה על ידי גברת סומפולינסקי לגבי כל אחת מההפרות, לראות אם הן באמת רלוונטיות, ראויות וההפניות נכונות. 

<היו"ר איתן כבל:>
כל הכבוד לעורכת דין סומפולינסקי. 

<אתי בנדלר:>
אז מה הנוסח הסופי של מה שהוספתן?

<חגית ברוק:>
"הפר תנאי שקבע השר בתקנות לפי סעיף ט9(א)(2) עד (5)" – אנחנו מורידים את (8) בהמשך להערתה של אביטל – "ו-(9), כפי שהוחל בסעיף 12א(ד)".

<היו"ר איתן כבל:>
אוקיי, יש עוד הפרה שמצאתם?

<חגית ברוק:>
אני ממשיכה לקרוא:

	
	
	
	
	
	
	
	(3)
הפר הוראה לפי סעיף 6לד(א) לחוק התקשורת, כפי שהוחל בסעיף 12ב(ה), לעניין שימוש;

	
	
	
	
	
	
	
	(4)
הפר הוראה שנתן השר לפי סעיף 6ט1(ב) לחוק התקשורת, כפי שהוחל בסעיף 12ד(א), לעניין צעדים שעליו לנקוט כדי למנוע פגיעה בביצוע תקין וסדיר של השידורים או פגיעה משמעותית בתחרות בתחום השידורים;

	
	
	
	
	
	
	
	(5)
הפר הוראה שקבע השר לפי סעיף 6יב לחוק התקשורת לעניין קיום רצף בשידורים שהופסקו או לעניין תשלום דמי שימוש, כפי שהוחל בסעיף 12ד(א);

	
	
	
	
	
	
	
	(6)
הפר הוראה שנתן השר לפי סעיף 6כב לחוק התקשורת, כפי שהוחל בסעיף 12ד(א), לעניין שידור הודעות במקרי חירום או מטעמים של ביטחון המדינה; 

	
	
	
	
	
	
	
	(7)
גרם להגבלה או לחסימה בניגוד להוראות סעיף 51ג לחוק התקשורת, כפי שהוחל בסעיף 12ד(א).


סעיף קטן (ב) מדבר על סמכותו של המנהל הכללי של משרד התקשורת להטיל עיצום כספי על בעל הרישיון לשידורים, כאשר אופי ההפרות מתייחס כמובן לנושאים שהם בהתאם לסמכותו של שר התקשורת ומשרד התקשורת בהיבטים שנוגעים יותר לתשתית, לתנאים ההנדסיים וכו'. 

<היו"ר איתן כבל:>
מאוד מרתק. תתקדמי.

<אתי בנדלר:>
קודם צריך לאשר את סעיף (ב).

<היו"ר איתן כבל:>
אוקיי. 

הצבעה

בעד אישור הסעיף – פה אחד

סעיף 13יג(ב) אושר בכפוף לשינויים שנאמרו לפרוטוקול.

<אתי בנדלר:>
הסעיף אושר?

<היו"ר איתן כבל:>

הוא מאושר, אנחנו לא. 

<חגית ברוק:>
קוראת:

עיצום כספי – בעל רישיון מיוחד לשידורים באמצעות תחנות השידור הספרתיות - - -

<היו"ר איתן כבל:>
את מקריאה מאוד לאט, אנחנו עכשיו בלילה. 

<דנה נויפלד:>
אני אקריא, ניתן לחגית קצת לנוח. קוראת:

	
	
	עיצום כספי – בעל רישיון מיוחד לשידורים באמצעות תחנות השידור הספרתיות
	13יד.
	(א)
הפר בעל רישיון מיוחד לשידורים באמצעות תחנות השידור הספרתיות הוראה מההוראות לפי חוק זה, כמפורט להלן, רשאי יושב ראש המועצה להטיל עליו עיצום כספי לפי הוראות פרק זה, בסכום הבסיסי:

	
	
	
	
	
	
	
	(1)
פעל שלא בהתאם לתנאי הרישיון בניגוד להוראות סעיף 12ב(ג), למעט תנאי שנקבע ברישיון לפי סעיף 6ח(ו) לחוק התקשורת, כפי שהוחל בסעיף 12ב(ד);

	
	
	
	
	
	
	
	(2)
הפר הוראה שנקבעה בכללים לפי סעיף 6ה(5)(א) לחוק התקשורת, כפי שהוחל בסעיף 12ג(א);

	
	
	
	
	
	
	
	(3)
הפר את הוראת המועצה שניתנה לו לפי סעיף 6ה1(א2) לחוק התקשורת, כפי שהוחל בסעיף 12ג(א), לעניין החובה להשקיע בהפקות מקומיות; 

	
	
	
	
	
	
	
	(4)
הפר הוראה שנקבעה לפי סעיף 6ה1(ג) לחוק התקשורת, כפי שהוחל בסעיף 12ג(א), לעניין הפקות מקומיות;

	
	
	
	
	
	
	
	(5)
הפר את הוראת המועצה שניתנה לו לפי סעיף 6ה1(ד) לחוק התקשורת, כפי שהוחל בסעיף 12ג(א), לעניין החובה להפיק או לרכוש הפקות מקומיות בשיעור כפול או בדבר הפקתן או שידורן של הפקות אלה;

	
	
	
	
	
	
	
	(6)
הפר הוראה שנתנה המועצה לפי סעיף 6ט1(ב) לחוק התקשורת, כפי שהוחל בסעיף 12ד(א), לעניין צעדים שעליו לנקוט כדי למנוע פגיעה בביצוע תקין וסדיר של השידורים או פגיעה משמעותית בתחרות בתחום השידורים;

	
	
	
	
	
	
	
	(7)
שידר שידורים בעוצמת קול העולה על טווח עוצמת הקול המקובל, בניגוד להוראות לפי סעיף 6כד1 לחוק התקשורת, כפי שהוחל בסעיף 12ד(א);

	
	
	
	
	
	
	
	(8)
שידר שידורים אסורים בניגוד להוראות סעיף 6כה לחוק התקשורת, כפי שהוחל בסעיף 12ד(א);

	
	
	
	
	
	
	
	(9)
כלל פרסומות בשידוריו, בניגוד להוראות לפי סעיף 6כד לחוק התקשורת, כפי שהוחל בסעיף 12ד(ג);

	
	
	
	
	
	
	
	(10)
לא ביצע הוראה שניתנה בידי יושב ראש המועצה, בהתאם לסמכותו לפי חוק זה, בתוך הזמן שקבע בהוראה.


אלה כל ההוראות הרלוונטיות לבעל רישיון מיוחד. אחרי שיעבור את תקופת הינוקא ויהיה כזה בעל רישיון – אלה ההפרות שנוגעות אליו. 

<היו"ר איתן כבל:>
הערות?

הצבעה

בעד אישור הסעיף – פה אחד

סעיף 13יד(א) אושר.

<היו"ר איתן כבל:>
אושר. הלאה. 

<דנה נויפלד:>
קוראת:

	
	
	
	
	
	
	(ב)
הפר בעל רישיון מיוחד לשידורים באמצעות תחנות השידור הספרתיות הוראה מההוראות לפי חוק זה, כמפורט להלן, רשאי המנהל להטיל עליו עיצום כספי לפי הוראות פרק זה, בסכום הבסיסי:

	
	
	
	
	
	
	
	(1)
הפר תנאי הנדסי שנקבע ברישיון לפי סעיף 6ח(ו) לחוק התקשורת, כפי שהוחל בסעיף 12א(ג);

	
	
	
	
	
	
	
	(2)
הפר הוראה שנתן השר לפי סעיף 6ט1(ב) לחוק התקשורת, כפי שהוחל בסעיף 12ד(א), לעניין צעדים שעליו לנקוט כדי למנוע פגיעה בביצוע תקין וסדיר של השידורים או פגיעה משמעותית בתחרות בתחום השידורים; 

	
	
	
	
	
	
	
	(3)
הפר הוראה שקבע השר לפי סעיף 6יב לחוק התקשורת, כפי שהוחל בסעיף 12ד(א), לעניין קיום רצף בשידורים שהופסקו או לעניין תשלום דמי שימוש;

	
	
	
	
	
	
	
	(4)
הפר הוראה שנתן השר לפי סעיף 6כב לחוק התקשורת, כפי שהוחל בסעיף 12ד(א), לעניין שידור הודעות במקרי חירום או מטעמים של ביטחון המדינה; 

	
	
	
	
	
	
	
	(5)
גרם להגבלה או לחסימה בניגוד להוראות סעיף 51ג לחוק התקשורת, כפי שהוחל בסעיף 12ד(א).


אלה אותן הוראות שבסמכות השר, ולכן הסמכות להטיל עיצום כספי נתונה למנהל הכללי של משרד התקשורת. 

<היו"ר איתן כבל:>
הצבעה. 

הצבעה

בעד אישור הסעיף – פה אחד

סעיף 13יד(ב) אושר.

<היו"ר איתן כבל:>
אושר. 

<דנה נויפלד:>
קוראת:

	
	
	עיצום כספי – משדר ערוץ נושאי
	 13טו.
	(א)
הפר משדר ערוץ נושאי הוראה מההוראות לפי חוק זה, כמפורט להלן, רשאי יושב ראש המועצה להטיל עליו עיצום כספי לפי הוראות פרק זה, בסכום הבסיסי:

	
	
	
	
	
	
	
	(1)
פעל שלא בהתאם לתנאי הרישיון בניגוד להוראות סעיף 13(ד1), למעט תנאי שנקבע ברישיון לפי סעיף 6ח(ו) לחוק התקשורת כפי שהוחל בסעיף 13(ו);

	
	
	
	
	
	
	
	(2)
הפר הוראה שנקבעה בכללים לפי סעיף 6ה(5) לחוק התקשורת, כפי שהוחל בסעיף 13(ו);

	
	
	
	
	
	
	
	(3)
הפר את הוראת המועצה שניתנה לו לפי סעיף 6ה1(א1) לחוק התקשורת, כפי שהוחל בסעיף 13(ו), לעניין החובה להשקיע בהפקות מקומיות;

	
	
	
	
	
	
	
	(4)
הפר הוראה שנקבעה לפי סעיף 6ה1(ב) לחוק התקשורת, כפי שהוחל בסעיף 13(ו), לעניין המכסה המזערית להפקות מקומיות;

	
	
	
	
	
	
	
	(5)
הפר הוראה שנקבעה לפי סעיף 6ה1(ג) לחוק התקשורת, כפי שהוחל בסעיף בסעיף 13(ו), לעניין הפקות מקומיות; 

	
	
	
	
	
	
	
	(6)
הפר את הוראת המועצה שניתנה לו לפי סעיף 6ה1(ד) לחוק התקשורת, כפי שהוחל בסעיף 13(ו), לעניין החובה להפיק או לרכוש הפקות מקומיות בשיעור כפול או בדבר הפקתן או שידורן של הפקות אלה; 

	
	
	
	
	
	
	
	(7)
הפר הוראה שנקבעה לפי סעיף 6כ2(ו) לחוק התקשורת כפי שהוחל בסעיף 13(ו), או כללים שהחילה עליו המועצה לפי אותו סעיף, לעניין שידורי חדשות; 

	
	
	
	
	
	
	
	(8)
שידר שידורים בעוצמת קול העולה על טווח עוצמת הקול המקובל, בניגוד להוראות לפי סעיף 6כד1 לחוק התקשורת, כפי שהוחל בסעיף 13(ו);

	
	
	
	
	
	
	
	(9)
שידר שידורים אסורים בניגוד להוראות סעיף 6כה לחוק התקשורת, כפי שהוחל בסעיף 13(ו);

	
	
	
	
	
	
	
	(10)
הפר הוראה שנקבעה לפי סעיף 6לד1(ד) לחוק התקשורת כפי שהוחל בסעיף 13(ו), לעניין שידורי ערוץ נושאי הממומן באמצעות שידורי פרסומת;

	
	
	
	
	
	
	
	(11)
הפר הוראה שנקבעה לפי סעיף 6לד1(ו) לחוק התקשורת או שהוחלה עליו לפי אותו סעיף, כפי שהוחל בסעיף 13(ו); 

	
	
	
	
	
	
	
	(12)
הפר הוראה שנקבעה לפי סעיף 6לד1(ז) לחוק התקשורת, כפי שהוחל בסעיף 13(ו), לעניין שידורי פרסומות;

	
	
	
	
	
	
	
	(13)
שידר שידורי פרסומת בזמן שידור שהמועצה הורתה על נטילתו, בניגוד להוראות לפי סעיף 6לד2 לחוק התקשורת כפי שהוחל בסעיף 13(ו);

	
	
	
	
	
	
	
	(14)
לא ביצע הוראה שניתנה בידי יושב ראש המועצה, בהתאם לסמכותו לפי חוק זה, בתוך הזמן שקבע בהוראה.


פה אנחנו מדברים על ערוץ נושאי. אנחנו קבענו הפרה לעניין כל אחת מהסמכויות שיש כלפי ערוץ נושאי שנקבעו בחוק זה. 

<היו"ר איתן כבל:>
אפשר להצביע? קודם נסיים את (ב).

<דנה נויפלד:>
קוראת:

	
	
	
	
	
	
	(ב)
הפר משדר ערוץ נושאי הוראה מההוראות לפי חוק זה, כמפורט להלן, רשאי המנהל להטיל עליו עיצום כספי לפי הוראות פרק זה, בסכום הבסיסי:

	
	
	
	
	
	
	
	(1)
הפר תנאי הנדסי שנקבע ברישיון לפי סעיף 6ח(ו) לחוק התקשורת, כפי שהוחל בסעיף 13(ו);

	
	
	
	
	
	
	
	(2)
הפר הוראה שנתן השר לפי סעיף 6כב לחוק התקשורת, כפי שהוחל בסעיף 13(ו), לעניין שידור הודעות במקרי חירום או מטעמים של ביטחון המדינה.


אלה ההפרות שעניינן הפרת הוראות של השר, ולכן מי שמטיל הוא המנהל הכללי של משרד התקשורת. 

<היו"ר איתן כבל:>
אוקיי. 

הצבעה

בעד אישור הסעיף – פה אחד

סעיף 13טו אושר.

<היו"ר איתן כבל:>
אושר. 

<אתי בנדלר:>
דנה, מכיוון שגמרת לקרוא את ההפרות אני חושבת שכדאי שתבהירי לוועדה את עניין היקף ההפרות שנקבעו בשלן עיצומים כספיים. באופן כללי. 

<דנה נויפלד:>

באופן כללי, ההפרות האלה אמורות להתאים ולהלום את ההפרות שיש כיום כלפי בעל רישיון לשידורי כבלים ושידורי לוויין. אנחנו דבקנו באותם נוסחים שקיימים היום. כלומר, הפרות שיש בצדן הפרה לעניין בעל רישיון כללי לשידורי כבלים ושידורי לוויין, נמנות גם כאן. יש הפרות שאינן מנויות כאן במסגרת - - -

<אתי בנדלר:>
כלומר, יש הפרות שלא ניתן להטיל בשלן עיצומים כספיים. 

<דנה נויפלד:>
נכון. אנחנו יודעים שיש כאלה, אבל כאן אנחנו נצמדנו להפרות הקיימות בחוק התקשורת. בעזרת השם נביא את התיקון הרחב לעניין עיצומים כספיים וסמכויות המועצה, וככל שיש כאן הפרות כאלה – ואכן יש הפרות כאלה – אנחנו נעשה את ההתאמות וההשלמות הנדרשות. 

<היו"ר איתן כבל:>
כבר אמרנו את זה בדיון הקודם. 

<אתי בנדלר:>
בזה תם פרק העיצומים. 

<היו"ר איתן כבל:>
אתם  רוצים להתחיל פרק חדש?

<לאה ורון:>
משתוקקים.

<היו"ר איתן כבל:>
מה שנשאר לנו זה דמי הפצה, אינטרנט והוראות מעבר. האינטרנט זה בעצם הזכויות יוצרים. תודה רבה לכם, לילה טוב. היה לי לעונג.
<הישיבה ננעלה בשעה 22:55.>

